መግለጺ ፈጻሚ ስራሕ ውድብ ዓረና

ኣብ ኢትዮጵያ ኣብዚ ሐዚ እዋን ዝተፈጠረ ፀገም መበገሲኡ ስእነት ዴሞክራሲ እዩ ክብል ኮሚቴ ፈፃሚ ስራሕ ውድብ ዓረና ንሉኡላዊነትን ዴሞክራሲ ኣብ ዘውፀኦ መግለፂ ኣፍሊጡ:: ኮሚቴ ፈጻሚ ስራሕ ዓረና፡ ኣኼብኡ ድሕሪ ምዝዛም ኣብ ዘውጽኦ መግለጺ፡ ሊህቃን ጉዳይ ምግንፃልን ሃገር ምብትታንን ከም ቀንዲ መፍትሒ ፀገም`ዛ ሃገር ገይሮም ዝንቀሳቐሱ ዘለዉ ወገናት፡ ህዝቢ ናብ ዝኸፍአ ፀገም ዘእትው እዩ’ሞ ደው ከብሉ ይግባእ ኢሉ:: ብተወሳኺ ድማ ኣብ ኢትዮጵያ ዝተፈጠረ ፀገም ሕቶ ብሄር ብሄረሰባት ጎሊሁ ብምውፅኡ እዩ ብምባል መሰል ብሄር ብሄረሰባት ንምጭፍላቕ ዝግበር ምንቅስቓስ ንቃለሶ ኢና ብምባል ኣፍሊጡ`ሎ :: ኮሚቴ ፈፃሚ ስራሕ ዓረና ኣብ ዝሓለፈ 13ን 14ን ሓምለ 2011 ዓ.ም ዘካየዶ ኣኼባ ጠሚቱ ትማሊ መግለፂ ኣውፂኡ:: እቲ መግለፂ ከምዘመላኽቶ ኣብቲ ኣኼባ ሃገራዊን ክልላዊን እዋናዊ ጉዳያት ዝተላዕሉ ኽኾኑ ኸለው ብተወሳኺ ድማ ኣፈፃፅማ ስራሕ ሽዱሽተ ኣዋርሕ እቲ ውድብ ከምዝተገምገመ ተሓቢሩ’ሎ:: እቲ መግለፂ ኣብ ኢትዮጵያ ካብ ዝሓለፈ ዓመት ጀሚሩ ምምሕዳር ፖለቲካ ንምስፋሕ: ምፍታሕ እሱራት: ውድባት ፖለቲካ ብነፃነት ክሰርሑ ምእንጋድን ብተወሳኺ ድማ ማዕኸናት ዜና ነፃ ኮይኖም ክሰርሑ ጅማሮ ዋላ ተነበረ ኩሉ ዘሳተፈ ብፍኖተ ካርታ ዝተደገፈ ከይዲ ብዘይምንባሩ ነባሪ ክኸውን ኣይከኣለን ኢሉ:: ብፍላይ እቲ ውድብ ኣብ ዝንቀሳቐሰሉ ክልል ትግራይ ህዝባዊ ኣኼባታት ንምክያድ ካብ ከተማ መቐለ ወፃኢ ኣብ ዝኸድሉ እዋን ምኽልባት ከምዘጋጥሞም ገሊጹ:: ሓሳብኻ ብናጽነት ምግላጽ ከይህልው ምትዕንቓፍ ኣሎ እዩ ዝበለ መግለፂ ዓረና ህዝቢ ትግራይ ዘተኣማምን ልምዓት ከምዝግብ ዝኽእል: ሰላምን ሓድነትን ዝህልዎ ህዝቢ ዝተፈላለዩ ሓሳባት ብነፃነት ከተኣናግድ ከሎ እዩ ኢሉ :: መግለፂ ዓረና ትግራይ ከምዘመላኽቶ ኣብቲ ክልል ካብ ቀረባ እዋን ናይ ዝረአ ዘሎ ኣተሓሳስባ ምግንፃል ከምዝቃወምን: ረብሓ ክልል ትግራይ ዝረጋገፅ ኣብ ኢትዮጵያ እዩ ኢሉ ከም ዝኣምንን ሓቢሩ:: ብኻልእ ወገን ድማ ህልውና ብሄር ብሄረሰባት ዝፈታተን ጨፍላቒ ኣተሓሳስባ ሚዛን ክሕዝ ይግባእ ክብል’ውን ኣፍሊጡ:: ሸሞንተ ናይ ቅዋም ነጥብታት ዝሓዘ መግለፂ እቲ ውድብ: ኣብ ኢትዮጵያ ዘሎ ፀገም ዝተፈጠረ ሃገር የማሓድር ዘሎ ውድብ ንብዙሕ ዘመናት ዝፀንሑ ሕቶ ህዝብታት ብዘይምምላሱ እዩ ዝበለ ኮይኑ: ሐዚ ዘለዉ ፀገማት ንምፍታሕ ኩሎም ዝምልከቶም ኣካላት ዝተሳተፍሉ ፍኖተ ካርታ ተሰናዲኡ ተግባራዊ እንትኸውን እዩ ኢሉ:: እቲ ፓርቲ ብፕሮግራም ምስ ዝመሳሰልዎ ክልላዊ ውድባት ንምውሃድ ዝጀመሮ ስራሕ ኣሓይሉ ከምዝቕፅል ኣፍሊጡ:: ብማዕኸናት ዜናን ማሕበራዊ መራኸብን ኣቢሉ ህዝቢ ትግራይ ምስ ካልኦት ህዝብታት ንምጉናፅ ይግበር ዘሎ ምንቅስቓስ ብምኹናን ዓረና ብፍላይ ንዘመናት ሓቢሮም ዝነብሩ ህዝብታት ትግራይን ኣምሓራን ናብ ጎንፂ ንምእታው ይግበር ዘሎ ናይ ሓይሊ ምንቅስቓስ ደው ክብል ጸዊዑ:: እቲ መግለፂ ቅድሚ ሐዚ ዝተፈጠረ ናይ ዜጋታት ምፍንቓል ብዕርቅን ምርድዳእን ክፍታሕ ይግባእ ኢሉ:: ኣብዚ ሐዚ እዋን ኣብ ኢትዮጵያ ዝተፈጠረ ፀገም መበገሲኡ ስእነት ዴሞክራሲ ብምዃኑ ንቐፃሊ ዴሞክራሲ ክሕይል ሓድነት መሰል ብሄር ብሄረሰባት ኣብ ዘኽብር ዓንከል ክቃለስ እየ ኢሉ:: እቲ ውድብ ኣብ ዝቕፅል ዓመት ንዘካይዶ ሓምሻይ ጉባኤኡ ዘዳልው ኣተሓባበርቲ እውን ከምዝመረፀ ኣፍሊጡ:: ምሉእ ትሕዝቶ ኣብዚ ምስማዕ ይክኣል። No media source currently available


ካልኣይ ዙር ፌስቲቫል ተወለድቲ ትግራይ ይኻየድ’ሎ

ካልኣይ ዙር ፌስቲቫል ኣብ ወፃኢ ሃገራት ዝነብሩ ተወለድቲ ትግራይ ትማሊ ኣማስዩ ኣብ ከተማ መቐለ ተጀሚሩ:: ኣብ መኽፈቲ ስነስርዓት እቲ ፌስቲቫል ዝተረኸቡ ምክትል ምምሕዳር ክልል ትግራይ ዶክተር ደብረፅዮን ገብረሚካኤል ሃለዋትን ደሕንነትን ህዝቢ ትግራይ ዝረጋገፅ ብተጋሩ ጥራሕ እዩ ብምባል ኣብዚ ጉዳይ ድማ ኣብ ወፃኢ ሃገራት ዝነብሩ ተጋሩ ግደኦም ከበርክቱ ፀዊዖም:: No media source currently available  እቲ ፌስቲቫል ክሳብ 30 ሓምለ 2011 ዓ. ም ክፀንሕ እዩ:: ምክትል ምምሕዳር ክልል ትግራይ ዶክተር ደብረፅዮን ገብረሚካኤል ኣብ መኽፈቲ ዘስምዕዎ መደረ ሎሚ ዓመት ይካየድ ዘሎ ፌስቲቫል ተጋሩ ዳያስፖራ ኢትዮጵያ ኣብ ኣፀጋሚ ኩነታት ዝኣተወትሉ: ተጋሩ ድማ ብመንነቶም ኣብ ዝጥቅዕሉ እዋን እዩ ዝካየድ ዘሎ ኢሎም:: ሃለዋትን ደሕንነትን ህዝቢ ትግራይ ዝረጋገፅ ብተጋሩ ጥራሕ እዩ ዝበሉ ዶክተር ደብረፅዮን ኣብዚ ጉዳይ ድማ ኣብ ወፃኢ ሃገራት ዝነብሩ ተጋሩ ግደኦም ከበርክቱ ፀዊዖም:: ተጋሩ ዲያስፖራ ንእዋናዊ ኩነታት ኢትዮጵያ ተረዲኦም ቃልሲ የካይዱ ኣለዉ እዚ ድማ ዝምስገን ስራሕ እዩ ዝበሉ ዶክተር ደብረፅዮን፥ “ሐዚ 'ውን ካብ ከቢድ ፀገም ስለዘይወፃእና ሓገዝኩም ኣሓይልኹም ቀፅሉ”ኢሎም:: ብተወሳኺ እቶም ምክትል ምምሕዳር ምዕብልቲ ክልል ትግራይ ኣብ ምፍጣር ግደ ዳያስፖራ ልዑል እዩሞ ትፅቢት ዝግበረሎም ክፍፅሙ ይግባእ ኢሎም:: ኩሉ ኣብ ወፃኢ ሃገራት ዝነብር ተወለድቲ ትግራይ ብዘለዎ ዓቕሚ ገንዘብ ዘለዎ ብገንዘቡ ፍልጠት ዘለዎ ብፍልጠቱ ጉልበት ዘለዎ ድማ ብጉልበቱ ኣብ ልምዓት ትግራይ ክሳተፍ ኣለዎ ኢሎም:: ተሳተፍቲ እቲ ፌስቲቫል ሎሚ ኣብ እዋናዊ ጉዳይ ጠሚቱ ዘተ ኣካይዶም እዮም:: እቶም ተሳተፍቲ ፅባሕ ኣብ ዝተፈላለዩ ልምዓታዊ ስራሕት ዑደትን ተኸላ ፈልስን ከካይዱ እዮም:: 27 ሓምለ 2011 ዓ.ም ጉባኤ ማሕበራት ተጋሩ ሰሜን ኣሜሪካን ኣዉሮጳን ዝካየድ ኮይኑ: 28 ሓምለ ድማ ብቢሮ ጉዳይ መናእሰይ ስፖርትን እቲ ክልል ዝዳለው ዓብይ ጉያ ክህልው እዩ:: ብተወሳኺ ኮንፈረንስ ደቂ ኣንስትዮን መናእሰይን ዝካየድ ኮይኑ መድረኽ ህፃናት ክህልው እዩ። እቲ ፌስቲቫል “ሓድነት ዲያሰፖራ ተጋሩ ንሃለዋትን ድሕንነትን ህዝቢ ትግራይ!” ዝብል መሪሕ ሓሳብ ዝካየድ ዘሎ ኮይኑ ክሳብ 30 ሓምለ 2011 ክፀንሕ እዩ:: ንድምቀት እቲ በዓል፡ ዓውደ ምርኢትን ንግዲን እውን ኣብ ሓወልቲ ሰማእታት ትግራይ ተኸፊቱ ንኣጋይሽ ክፉት ኮይኑ'ሎ:: ቀዳማይ ፌስቲቫል ተጋሩ ዳያስፖራ ቅድሚ ሓሙሽተ ዓመት ኣብ ከተማ መቐለ እዩ ተኻይዱ ነይሩ:: ምሉእ ትሕዝቶ ኣብዚ ምስማዕ ይክኣል። No media source currently available


ዘተ- ኣብ እዋናዊ ኩነታት ኤርትራ

ዓለምለኸ ውድባት ተሓለቕቲ ሰብኣዊ መሰላትን ፍልይቲ ራፖርተር ሰብኣዊ መሰላት ንጉዳይ ኤርትራ ኣብ ሕቡራት ሃገራት ሓዊሱ ንኣተሓሕዛ ሰብኣዊ መሰላት ኤርትራ ብዝምልከት ዘለዎም ሻቕሎት ክገልጹ ጸኒሖም’ዮም። እዞም አካላት ዋላ’ኳ ኣብ መንጎ ኤርትራን ኢትዮጵያን ንዝሓለፉ 20 ዓመታት ዝጸንሐ ኹናትን ውጥረትን እንተብቕዓ ኤርትራዊያን ዜጋታት ግን ካብቲ ዝተረኽበ ሰላም ክሳብ ሕጂ ዝረኸብዎ ኣወንታዊ ጥቕሚ የለን ይብሉ። ኣብ ወጻኢ ሃገራት ዝርከቡ ኤርትራዊያን ተሓለቕቲ መሰላት ኣብ ኤርትራ ለውጢ ክተኣታተው፡ቅዋም ኤርትራ ክትግበር፡ እሱራት ፖለቲካ ክፍትሑ ዝብሉ ጻውዒት የቕርቡ ኣለው። ‘ይኣክል’ ብዝብል ወፍሪ ብዙሃት ኤርትራዊያን ነበርቲ ዝተፈላለዩ ሃገራት ድምጾም ኣብ ዝተፈላለዩ ማሕበራዊ መራኸቢ ብዙሃን የስምዑ ኣለው። ይኹን ደአ እምበር መንግስቲ ኤርትራን ደገፍቱን ግን እቲ ስምምዕ ሰላም ኢትዮ-ኤርትራ ኣወንታዊ ውጽኢት ይረኽብ ምህላውንን ውጽኢቱ ድማ ብመስርሕ ጊዜ ዝርከብ ምኳኑ ይገልጹ። ንክልቲኡ ሓሳባት ዘቓልሑ ኢብራሂም ዓብደልኑርን ከማል ዓሊን ኣዘራሪብና አለና። ምሉእ ትሕዝቶ ኣብዚ ምስማዕ ይክኣል። No media source currently available  ካልኣይ ክፋል ኣብዚ ምስማዕ ይክኣል። No media source currently available


ካልኣይ ዙር ፌስትቫል ኣብ ወፃኢ ሃገራት ዝነብሩ ተወለድቲ ትግራይ ኣብ ከተማ መቐለ ተጀሚሩ

ካልኣይ ዙር ፌስትቫል ኣብ ወፃኢ ሃገራት ዝነብሩ ተወለድቲ ትግራይ ሎሚ ኣማስዩ ኣብ ከተማ መቐለ ተጀሚሩ:: ኣብቲ ፌስቲቫል ልዕሊ 2000 ካብ መላእ ዓለም ዝመፁ ተወለድቲ ትግራይ ከምዝተሳተፉ ተገሊጹ’ሎ:: ኣብ መኽፈቲ ስነስርዓት እቲ ፌስቲቫል ዝተረኸቡ ምክትል ምምሕዳር ዶ/ር ደብረጽየን ገብረሚካኤል ሎሚ ዓመት ይካየድ ዘሎ ፌስቲቫል ተጋሩ ዳያስፖራ ኢትዮጵያ ኣብ ኣፀጋሚ ኩነታት ዝኣተወትሉ: ተጋሩ ድማ ብመንነቶም መጥቓዕቲ ዘጋጥሞም ዝካየድ ዘሎ ኢሎም:: ሃለዋትን ደሕንነትን ህዝቢ ትግራይ ዝረጋገፅ ብተጋሩ ጥራሕ እዩ ዝበሉ ዶክተር ደብረፅዮን ኣብዚ ጉዳይ ድማ ኣብ ወፃኢ ሃገራት ዝነብሩ ተጋሩ ግደኦም ከበርክቱ ፀዊዖም:: ብተወሳኺ ምዕብልቲ ትግራይ ኣብ ምፍጣር ግደ ዳያስፖራ ልዑል እዩሞ ትፅቢት ዝግበረሎም ክፍፅሙ ይግባእ ኢሎም:: ተሳተፍቲ እቲ ፌስቲቫል ፅባሕ ኣብ እዋናዊ ጉዳይ ጠሚቱ ክዝትዩ እዮም:: እቲ ፌስቲቫል ክሳብ 30 ሓምለ 2011 ክፀንሕ እዩ:: ቀደማይ ፌስቲቫል ተጋሩ ዳያስፖራ ቅድሚ ሓሙሽተ ዓመት ኣብ ከተማ መቐለ ምክያዱ ይዝከር::


ኬንያ: ብኣልሸባብ መጥቃዕቲ ዝወረዶ ሆቴል ዳግማይ ስርሑ ጀሚሩ

ኣብ ዝሓለፈ ወርሒ ጥሪ ብዕጡቓት ኣባላት ኣልሸባብ መጥቃዕቲ ዝወረዶ ኣብ ከተማ ናይሮቢ ኬንያ ዝርከብ ሆቴል ዳግማይ ተሓዲሱ ንስራሕ ድልው ምኻኑ ተሓቢሩ። ኣባላት ኣልሸባብ ካብ ዝሓለፉ ሒደት ዓመታት እቲ ዝበርትዐ ጉድኣት ከምዘውረደ ዝጥቀሰሉ መጥቃዕቲ ኣብ ወርሒ ጥሪ ናይዚ ዓመት ኣብ ልዕሊ እቲ ሆቴል ብምፍጻም 21 ሰባት ከምዝተቐትሉን ልዕሊ 700 ልዕሊ ሰባት ድማ ጅሆ ተታሒዞም ምንባሮም'ዩ ተጠቒሱ። እቲ መጥቃዕቲ ኣባላት ኣልሸባብ ንሰዓታት ዝቐጸለ ክኸውን እንከሎ: ሓይልታት ጸጥታ ኬንያ ነቶም ፈጸምቲ መጥቃዕቲ ክጸርጎምን ነቶም ጅሆ ዝተታሕዙ ኣብ ዝቕጽል መዓልቲ ሙሉእ ብሙሉእ ናጻ ከውጽኦም ከምዝኸኣለ ይዝከር።


ወ/ሮ ሶፍያ ተስፋማርያም ቀዋሚት ኣምባሳደር ኤርትራ ኣብ ሕቡራት ሃገራት ኮይና ምምዛዛ ተገሊጹ

‘ፕረ. ኢሳያስ ኣፈወርቂ፣ ወ/ሮ ሶፍያ ተስፋማርያም ቀዋሚት ኣምባሳደር ኤርትራ ኣብ ሕቡራት ሃገራት ክትከውን ምምዛዞም’ ኣምባሳደር ኤርትራ ኣብ ጃፓን ኣቶ እስጢፋኖስ ኣፈወርቂ ብናይ ትዊተር መልእኽቲ ኣፍሊጡ። ካብ መንግስቲ ኤርትራ ዝተዋሃበ ወግዓዊ መግለጺ እንተዘየለ`ኳ፡ ምንጭታት መንግስቲ ኤርትራ ንቪኦኤ ሓቢሮም ኣለዉ። ናብ ቤት ጽሕፈት ኤምባሲ ኤርትራ ኣብ ኒውዮርክ፣ መረጋገጺ ንክርከብ ተፈቲኑ’ውን ኣይሰለጠን። ወ/ሮ ሶፍያ ምስ’ቲ ኣብ ዋሽንግተን ዲሲ ዝመደበሩ ናጻ ዓለምለኸ ጉዳይ ኣብ ሞያውን ስነ-ጽሑፍን ትነጥፍን፣ መስራቲት ፋውንዴሽን ጉዳያት ቀርኒ ኣፍሪቃን እያ። ወ/ሮ ሶፍያ ተስፋማርያም ‘ ኣብ ባይቶን ትካላት መንግስቲ ኣሜሪካን ንኤርትራ ብምሕላቕ ክትነጥፍ ዝጸንሐት ምዃና`ውን’ እቲ ዜና ይሕብር። ወ/ሮ ሶፍያ ቅድሚ ሰለስተ ዓመታት ንዝዓረፉ ኣምባሳደር ኤርትራ ኣብ ሕቡራት ሃገራት ኣቶ ግርማ ኣስመሮም ክትክእ`ያ። መዝነት ኣምባሳደር ኤርትራ ኣብ ሕ/ሃ ንኣስታት ሰለስተ ዓመታት ክፉት ኮይኑ’ዩ ጸኒሑ።


'22 ሓምለ ፈልሲ ካብ ምትካል ዝበልፅ ዓወት ኣጎናፂፋትና እያ' ቀ/ሚ ኣብይ ኣሕመድ

ቀ/ሚ ኣብይ ኣሕመድ ናይ ኢትዮጵያ ሓምላይ ፀጋ ንምምላስ ሓምላይ ኣሰር ክነቐመጥ ዘቕረብክዎ ፃውዒት ብምቕባል ህዝቢ ኢትዮጵያ ወሰን ኢሉ ብምውፃእ ፈልሲ ተኺሉ’ሎ ኢሎም።  ህዝቢ ኢትዮጵያ ኣብ ሓደ መዓልቲ ልዕሊ 350 ሚሊዮን ፈልሲ ብምትካል ናይ ዓለም ክብረ ወሰን ብምምሕያሹ ነቶም ቀዳማይ ሚንስትር ከም መተኣማመኒ ድምፅን ከም ዓብይ ፖለቲካዊ ዓወትን ከምዝቑፀር ዝተፈላለዩ ወገናት እምነቶም ይገልፁ ኣለው። ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ኢትዮጵያዊያን ኣብ ሓደ መዓልቲ 200 ሚሊዮን ፈልስታት ብምትካል ክብረ ወሰብ ዓለም ሰይሮም

ኢትዮጵያዊያን ኣብ ሓደ መዓልቲ ክልተ ሚእቲ ሚሊዮን ፈልስታት ብምትካል ክብረ ወሰብ ዓለም ሰይሮም።ብጻውዒት ቀዳማይ ሚንስትር ዶ/ር ኣብይ ኣሕመድ ሎሚ ሶኑይ ኣብ መላእ ሃገር ምትካል ፈልስታት ክካየድ ውዒሉ’ሎ።ቀዳማይ ሚንስትር ኣብይ ኣብ ኣርባ ምንጭን ወላይታ ሰዶን ካልኦት ላዕለዎት ሰበስልጣን ድማ ኣብ ዝተፈላለዩ ከባቢታት ፈልስታት ተኺሎም ኣለው። ቀዳማይ ሚንስትር ኣብይ ኣሕመድ ብዘቕረቡዎ ፃውዒት ኢትዮጵያዊያን ኣብ ወፍሪ ምትካል ፈልስታት ተኻፊሎም ኣለው።ሆላንድ ፓርክ ኣብ ዝተባህለ ከባቢ ከተማ ኣዲስ ኣበባ ምስ ውላደን ፈልሲ ንምትካን ዝወፈራ ወ/ሮ ለምለም ሰለሞን እቲ ህዝቢ ዝተለዓዐለሉ ምኽንያት ከምዚ ክብላ ይገልፅኦ። “ህዝቢ ዝተለዓዐለ ብፃውዒት ቀዳማይ ሚንስትር እዩ።ብተወሳኺ ድማ ተኽሊ ምትካል ብዙሕ ረብሓ ኣለዎ።ፍቕሪን ሰላምን ዝሓዘ እዩ።ንሓደ ዕላማ ብሓድነት ምውፃእ ንባዕሉ ኣዚዩ ዘሐጉስ እዩ።” ወ/ሮ ሙሉ ገብረሚካኤል ዝተባህላ ተሳታፊት ምትካል ፈልሲ እውን ንኩነታት ኣየር ይኹን ንድርቂ ኣብ ምክልኻል ከምኡ እውን ነታ ሃገር ሓምላይ ኣብ ምግባር ዓብይ ትርጉም ኣለዎ ኢለን። ወ/ሮ ገነት ኣግዜ ድማ ትርጉም ምትካል ፈልሲ ሰላም፣ፍቕሪ፣ሓድነትን ዘይምክፍፋልን ማለት እዩ ምስ ኢለን። “ክሳብ ዝኣኽለኒ ክተክል እየ።ተኺለ ድማ ክከታተሎ እየ። ኣነ ምሕላፈይ ስለዘይተርፍ እዚ ናተይ አሰር ተረከብ ኢለ ነዚ ወለዶ ከሕልፍ እየ።እዚ እዩ መልእኽተይ። “ ካልኦት ተሳተፍቲ እውን ተመሳሳሊ ርእይቶታት ሂቦም ኣለው።ኣብቲ ናይ ኣዲስ ኣበባ ምትካል ፈልስታት ሃይማኖታዊ ትካላት ሓዊሱ ዝተፈላለዩ ኣካላት ተሳቲፎምሉ ኣለው። ናይ ሎሚ ሓዊሱ ኣብዚ ናይዚ ዓመት ክረምቲ 4 ቢሊዮን ፈልስታት ንምትካል ተተሊሙ’ሎ። ቀዳማይ ሚንስትር ኣብይ ኣሕመድን ካልኦት ላዕለዎት ሰበስልጣናትን ኣብ ዝተፈላለዩ ከባቢታት እታ ሃገር ብምውፋር ፈልሲ ተኺሎም ኣለው።ቀዳማይ ሚንስትር ኣብይ ኣብ ክልል ደቡብ ኣርባ ምንጭን ወላይታ ሰዶን፤ፕረዚደንት ሳህለ ወርቅ ኣብ ጎንደር፣ምኽትል ቀዳማይ ሚንስትር ኣቶ ደመቀ መኮነን ኣብ ኦሮሚያ ምብራቕ ሸዋ፣ቀዳማዊት እመቤት ዝናሽ ታያቸው ኣብ ኦሮሚያ ከተማ ቢሸፍቱ ብምርካብ ፈልስታት ተኺሎም ኣለው። ኣብ ዝተፈላለዩ ከባቢታት ክልል ኣምሓራን ክልል ኦሮሚያን እውን ወፍሪ ምትካል ፈልስታት ከምዝተኻየደ ሪፖርተራትና ፀብፂቦም ኣለው። ፈልሲ ናይ ምትካል ስራሓት ዘተሓባብር ኮሚቴ ሎሚ ኣማሲዩ ኣብ ዘውፅኦ መግለፂ ኢትዮጵያዊያን ልዕሊ ክልተ ሚእቲ ሚሊዮን ፈልስታት ብምትካል ክብረ ወሰን ዓለም ሰይሮም ታሪኽ ሰሪሖም ኣለው ኢሉ’ሎ። እዚ ፈልሲ ናይ ምትካል ወፍሪ ትኹረት ዓለምለኸ ማሕበረሰብ እውን ስሒቡ’ሎ።ሓለፍትን ሰራሕተኛታትን ኣዲስ ኣበባ ናይ ዝርከቡ ዝተፈላለዩ ዓለምለኸ ትካላት ኣብዚ ናይ ሎሚ ወፍሪ ተሳቲፎም ኣለው። ኣብ ሕቡራት ሃገራት ናይ ኣፍሪቃ ቁጠባዊ ኮሚሽን ኣብ ዘውፅኦ መግለፂ ሰራሕተኛታትን ሓለፍትን ናይቲ ኮሚሽንን ናይ ሕብረት ኣፍሪቃን ዝተፈላለዩ ኤምባስታትን ሎሚ ሶኑይ ኣብ መዘናግዒ ጉለሌ ብምርካብ ኣብቲ ምትካል ተኽሊ ተሳቲፎም ኣለው። ናይ ኢትዮጵያ አሰር ሓምለዋይ ፕሮግራም ብቀዳማይ ሚንስትር ኣብይ ኣሕመድ ወግዓዊ ዝኾነ ኣብ ዝሓለፈ ወርሒ ግንቦት ምዃኑ ዘዘኻኸረ ናይቲ ኮሚሽን መግለፂ ዕላምኡ ኣብ ዓመታት ዝበረሱ ኣእዋምን ዱርን ንምትካእ እዩ ኢሉ’ሎ። ኣብ ሕቡራት ሃገራት ናይ ኣፍሪቃ ኮሚሽን ቁጠባ ዋና ፀሓፊ ቬራ ሶንጌ ነቲ ፃዕሪ ኣድኒቖም ኣለው።ሓደ ካብ ሸቶ ሚሊኒየማዊ ነባሪ ልምዓት ኣንፃር ለውጢ ኩነታት ኣየር ምግጣምን ምምሕያሽ ምምሕዳር ሃብቲ ተፈጥሮን ምዃኑ ብምግላፅ ኣብዚ ዓውዲ ኢትዮጵያ ነታ ኣህጉር ትመርሕ አላ ኢሎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


መቐለ፡ ፈላማይ ዋዕላ ትካል ውጽኢት ሕትመት ኣክሱማይ ተቓኒዑ

ፈላማይ ዋዕላ ትካል ውጽኢት ሕትመት ኣክሱማይ ቀዳም 20 ሓምለ 2011 ዓ.ም ኣብ ከተማ መቐለ ተሳሊጡ። እቲ ኣብ ሆቴል ሃጸይ ዮውሃንስ ዝተኻየደ ፈላማይ ዋዕላ ብርክት ዝበሉ ሰብ ሞያ መራኸቢ ብዙሃን ኣብ ዝተረከብሉ እዩ ተኻይዱ። ኣብቲ ፈላማይ ዋዕላ ውጽኢት ሕትመት ኣክሱማይ ዝተፈላለዩ ብሰብ ሞያ ዝተኻየዱ ዳህሳሳት ቀሪቦም እዮም። ኣብ ፈላማይ ዋዕላ ውጽኢት ሕትመት ዝኮነት መጽሄት ኣክሱማይ'ውን ናብ ህዝቢ ምብጽሓ’ውን ተበሲሩ። ኣድላይነት እቲ ዋዕላን ምጅማር መጽሄት ኣክሱማይ ኣመልኪቱ ምስ ኣባል ምድላው ማዕኸናት መራከቢ ብዙሃን ኣክሱማይ መንእሰይ ጸጋዝኣብ ኪዳኑ ዝተኻየደ ቃለ መጠይቕ ኣብዚ ምስማዕ ይክኣል። No media source currently available


ካልኣይ ኮንፈረንስ ምሁራን ትግራይ ይካየድ'ሎ

ካልኣይ ኮንፈረንስ ምሁራን ትግራይ ትማሊ ሰንበት ኣብ ከተማ መቐለ ተጀሚሩ። እቲ ኮንፈረንስ ንሓሙሽተ መዓልታት ዝፀንሕ ኮይኑ “ትግራይ ሐዚኸ ናበይ” ብዝብል መሪሕ ሓሳብ’ዩ ዝካየድ ዘሎ:: ኣብቲ ትማሊ ዝተጀመረ ካልኣይ ኮንፈረንስ ምሁራን ትግራይ ኣብ ጉዳይ ምሕደራ፣ ጥዕና፣ ትምህርቲ: ቴክኖሎጂን ካልኦት ጉዳያትን ጠመተ ዝገበሩ ኣብ 14 ዓውድታት ዝቐረቡ መፅናዕታዊ ፅሑፋት ብተሳተፍቲ ዘተ ይካየደሎም ኣሎ:: “ትግራይ ሐዚኸ ናበይ" ብዝብል መሪሕ ሓሳብ ይካየድ ዘሎ ኮንፈረንስ ዝኸፈቱ ምክትል ምምሕዳር ክልል ትግራይ ዶክተር ደብረፅዮን ገብረሚካኤል “ትግራይ ንምልዋጥን ፀገም ህዝቢ ንምፍታሕ ካብ ስምዒትን ዕግርግርን ወፂኢና ብስርዓትን ብሓድነት ክንሰርሕ ይግባእ” ኢሎም:: ኣብ ዝሓለፈ ዓመት ተኻይዱ ኣብ ዝነበረ ፈላማይ ኮንፈረንስ ምሁራን ትግራይ ቀሪቦም ካብ ዝነበሩ መፅናዕትታት ተጠቃሚነት ሕብረተሰብ ንምርግጋፅ ናብ ተግባር ዝተሰጋገሩ ከምዘለው ድማ ገሊፆም::  ንሶም ብተወሳኺ ኣብ ፍልጠት ዝተመሰረተ ዕብየት ክመፅእ ምሁራን ግደኦም ከበርክቱ ይግባእ ኢሎም። ዶክተር ደብረፅዮን ምሁራን ተጋሩ ብተወፋይነት ንህዝቢ ትግራይ ንምግልጋል ቆሪፅኩም ተላዒልኩም ኣለኹም እሞ ምስጋና ይግበአኩም ኢሎሞም:: መንግስቲ ክልል ትግራይ’ውን ኣብ መፅናዕቲ ዝተደረኸ ልምዓት ከምዝፍፅም ዝገለፁ ዶክተር ደብረፅዮን መንግስቶም እቶም ምሁራን ንዘካይድዎ መፅናዕቲ ሓገዝ ከምዝገብር ቃል ኣትዮም። ዶ/ር ደብረጽየን ቀጺሎም ሰላም ክልል ትግራይ ቀንዲ ዋኒንና እዩ: ሰላም ክልል ትግራይ ውሑስ ብምዃኑ ድማ ወፍሪ ትግራይ ይውስኽ ኣሎ ኢሎም። ፕረዚዳንት ኮሚቴ ዓለምለኸ ምሁራን ትግራይ ዶክተር ገብረኪዳን ገብረስላሰ ኣብኩሉ ሃገራት ዓለም ዝርከቡ ምሁራን ትግራይ ቅድሚ ሓደ ዓመት ተወዲቦም ዝጀመርዎ ምንቅስቓስ ለውጢ የምፅእ ኣሎ ኢሎም። ብፍላይ ኣብ ፍልጠትን ቴክኖሎጂን መሰረት ዝገበረ ማሕበረሰብ ብምፍጣር ኣብ መድረኽ ዓለም ተወዳዳሪ ዕብየት ምምዝጋብ ይከኣል እዩ ኢሎም:: ብኻልእ ዜና መንግስቲ ትግራይ ካብ ህዝቢ ሓገዝ ገንዘብ ብዝሓተቶ መሰረት ኣብ ዝሓለፈ ሰሙን ኣብ ዝተኻየደ እቶት መተኣኻኸቢ መድረኽ 540 ሚልዮን ብር ዝተረኸበ ኮይኑ ትማሊ ድማ ካልኣይ ዙር ቴሌቶን ተኻይዱ 116 ሚልዮን ብር ንምብርካት ቃል ተኣትዩ እዩ:: ምሉእ ትሕዝቶ ኣብዚ ምስማዕ ይክኣል። No media source currently available


ሬሳ 62 ስደተኛታት ኣብ ገማግም ባሕሪ ከተማ ኮምስ ሊብያ ምርካቡ ተገሊጹ

ሰራሕተኛታት ቀይሕ ወርሒ ብቐዳም ሬሳ 62 ስደተኛታት ኣብ ገማግም ባሕሪ ከተማ ኮምስ ምርካቦም ገሊጾም። ኣስታት 300 ስደተኛታት ጽዒና ትጉዓዝ ዝነበረት ጀልባ ብሓሙስ ኣብ ገማግም ባሕሪ ሊብያ ድሕሪ ምጥሓላ ሃለዋት 115 ካብቶም ስደተኛታት ከምዘይተረኽበ ክግለጽ ጸኒሑ’ዩ። ኣቐዲሙ ናይ ሕቡራት ሃገራት ትካል ስደተኛታት ኣስታት 150 ካብቶም ስደተኛታት ሞይቶም ክኾኑ ይኽእሉ’ዮም ብምባል ’እቲ ዝኸፍአ ናይዚ ዓመት ሓደጋ ማእከላይ ባሕሪ’ ክብል ነቲ ፍጻመ ምግላጹ ይዝከር። No media source currently available  ገለ ካብቲ ዝተረኽበ ሬሳ ስደተኛታት ኣብ ከተማ ታጁራ ምቕባሩ ተፈሊጡ’ሎ። እቶም ስደተኛታት ካብ ሃገራት ኤርትራ፡ግብጺ፡ሱዳንን ሊብያን ዝመጹ ምዃኖም ሰበ ስልጣን ሊብያ ሓቢሮም ኣለው።


ኣብ ከተማ ኣምቦ ልዕሊ 500 ሰባት ምእሳሮም ነበርቲ ገሊጾም

ኣብ ክልል ኦሮምያ ዞባ ምዕራብ ሸዋ ከተማ ኣምቦ ኣብዚ እዋን’ዚ ልዕሊ 500 ሰባት ተአሲሮም ክብሉ ስሞም ከይጥቀስ ዝሓተቱ ነበርቲ ገሊጾም። እቶም ነበርቲ ሰባት ምእሳሮምን ኣብ ልዕሊ ስድራ ቤቶም’ውን ጉድኣት ይበጽሕ ኣሎ ኢሎም። ኣብ ኣምቦ ቤት ጽሕፈት ግንባር ናጽነት ኦሮሞ ጸሓፊ ዝኾኑ ኣቶ መአብዲስ ቅድሚ ሓሙሽተ መዓልታት ብሓይልታት ጸጥታ መንግስቲ ከምዝትታሕዙ ስሞም ክግለጽ ዘይደልዩ አባል ስድራ ቤቶም ንድምጺ ኣሜሪካ ገሊጾም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ምሁራን ዴኢህዴን ንሕቶ ክልል ዝምልከት ዘዳለዎ መጽናዕታዊ ሰነድ ዘትዮምሉ

ገዛኢ ፓርቲ ደቡብ ክልል ኢትዮጵያ ዝመወሎን ንምክላል ዝምልከት መፅናዕታዊ ሰነድ ምሁራን ተዘትይሉ።እቲ መፅናዕቲ ደቡብ ክልል ሓደ ኮይኑ ክቕፅል ዝሓሸ መማረፂ ምዃኑ ይጠቅስ።ወይኸአ ካብ ክልተ ክሳብ ሓሙሽተ ኣብ ዝበፅሓ ሓደሽቲ ክልላት ክኽፈል እውን ከም ካልኣይ መማረፂ ቀሪቡ’ሎ።እቲ ናይ ምሁራን ሰነድ ሳልሳይ መማረፂ እውን ኣቕሪቡ’ሎ። ልዕሊ 20 ሚሊዮን ህዝቢ፣21 ዞባታት፣ሰለስተ ፍሉይ ወረዳታትን፣209 ወረዳታት ኣብ ዝሓቖፈ ክልል ብሄር፣ብሄረሰባትን ህዝብታትን ደቡብ ይልዓሉ ዘለው ሕቶታት መፃኢ ኩነታት ንጹር ከይኸውን ገይሮም’ዮም። ካብ 21 ዞባታት እተን 10 ክልል ናይ ምዃን ሕቶ ኣቕሪበን ኣለዋ።ገዛኢ ፓርቲ እቲ ክልል ዝኾነ ናይ ደቡብ ኢትዮጵያ ህዝብታት ዴሞክራሲያዊ ምንቅስቓስ/ዴኢህዴን/ ብሳይንሳዊ ኣገባብ ኣፅኒዐዮ ዝበሎ ሰነድ ወግዓዊ ገይሩ’ሎ። 20 ኣባላት ዝሓቖፈ ጉጅለ ምሁራን ድልየት ነበርቲ ናይቲ ክልልን ካልኦት ኩነታትን ኣብ ግምት ዘእተወ ዝበሉዎ ሰለስተ መማረፂታት ኣቕሪቡ’ሎ።ቀዳማይን ዝሓሸን ዝበሉዎ ክልል ደቡብ በቲ ሕጂ ዘለዎ ክቕፅል ምግባር እዩ።ካልኣይ መማረፂ ኣብ ካብ ክልተ ክሳብ ሓሙሽተ ሓደሽቲ ክልላት ምምቃል ዝብል ክኸውን ከሎ ሳልሳይ መማረፂ ፖለቲካዊ ኩነታት ናይታ ሃገር ክሳብ ዝረጋጋእ እቲ ሕቶ ክፀንሕ ምግባር ዝብል እዩ። ምሁራን ንውፅኢት ናይቲ መፅናዕቲ ርእይቶ ሂቦምሉ ኣለው።መራሒ ኢዜማ ዶ/ር ብርሃኑ ነጋ ገዛኢ ፓርቲ ናይቲ ክልል ፖለቲካዊ ውሳነ ኣብ ዝወሰነሉ እዋን ናይቲ መፅናዕቲ ፋይዳ ግልፂ ኣይኮነን ይብሉ ። “እቲ ውድብ ሲዳማ ክልል ክኸውን ኣለዎ ኢሉ ስለዝወሰነ ናብ ቅልውላው ኣቲና ኣለና።እዚ መፅናዕቲ ንፖሊሲ እታዎት ዝውዕል እንተኾይኑ ኣብቲ ውድብ ወይ ሕብረተሰብ ግንዛበ ምስተፈጥረ ክወፅእ ነይሩዎ።ነዊሕ ሳዕቤን ዘለዎ ውሳነ ምስ ተውሃበ፣ህዝቢ ምስተራፀመ፣ብዙሕ ደም ሰብ ምስ ፈሰሰ፣ብዙሕ ንብረት ምስ ዓነወ ሕጂ ኣብዚ መፅናዕቲ ንዘራርበሉ ምኽንያት ንፁር ኣይኮነን።” ምኽትል ኣደ ወንበር ናይቲ ዘፅንዐ ጉጅለን ኣባል ፈፃሚት ስራሕ ዴኢህዴንን ዶ/ር ኤርጎጌ ተስፋየ ከምዚ ክብላ መልሲ ሂበን። “ስቕ ኢልና ንምዝርራብ ጥራሕ ኣይኮናን ንዛተየሉ ዘለና።ምሁራን ተዘራሪቦምሉ ንምባል እውን ኣይኮነን።እቲ መፅናዕቲ ሒዙዎ ዝመፀ ውፅኢት ኣሎ። ንምውሳን ግን እዚ ምይይጥ ጠቓሚ እዩ፤ካብዚ ንወስዶ እታዎት ኣሎ ዝብል እዩ።” ኣማኻሪ ጥዕና ማሕበረሰብ ዝኾኑን ኣብ እዋናዊ ጉዳያት ርእይቶም ብምሃብ ዝፍለጡን ዶ/ር ኤርሲዶ ሌንደቦ ደቡብ ካብ ክልተ ክሳብ ሓሙሽተ ክልላት ምኽፋል ዝሓሸ መማረፂ እዩ ይብሉ። “ደቡብ ከም ሓደ ክልል ክቕፅል ኣለዎ ዝብል ናይ መጀመሪያ ምርጫ ዝክኣል ኣይመስለንን።ምኽንያቱ ዞባ ሲዳማ ክልል ናይ ምዃን ሕቶ ቦርድ ምርጫ ኣብ ውሽጢ ሓሙሽተ ኣዋርሕ ህዝበ ውሳነ ክካይድ እዩ ኢሉ ወሲኑ’ሎ።ስለዚ ደቡብ ሓደ ክልል ጌርኻ ንምቕፅል ዝክኣል ኣይመስለንን።” ኣብዚ ሕጂ እዋን ብዝሒ ህዝቢ ክልል ደቡብ 22 ሚሊዮን ከምዝበፅሐ ዝገለፁ ዶ/ር ኤርሲዶ ኣብ ሓደ ክልል ክኾኑ ፅቡቕ ኣይኮነን፤ናብ ዘይምእኹል ኣወዳድባ ክቕየር ኣለዎ ኢሎም። ዲፕሎማት ብምዃን ብዙሕ ዓመታት ዘገልገሉ ኣምባሳደር ጥሩነህ ዜና ብወገኖም ደቡብ በቲ ሕጂ ዘለዎ ክቕፅል ዝሓሸ መማረፂ እዩ ኢሎም። “እንተተኻኢሉ እቲ ቐዳማይ ምርጫ እየ ዝድግፎ።ዓብዪ ምዃን ረብሓ ኣለዎ።ስለምንታይ ይመስለካ ቻይና ፅልውኣ እናዓበየ ዝመፅእ ዘሎ?ብቁጠባ ይኹን ብዝሒ ህዝቢ ዓባይ ስለዝኾነት እዩ።ኣሜሪካ ስለምንታይ እያ ንዓለም ትገዝእ ዘላ?በብዝሒ ህዝቢ ይኹን ብቁጠባ ዓባይ ስለዝኾነት እዩ።ንእሽተይ እንተኾይንኻ ዝሰምዐካ የለን፤ንእሽተይ ኢኻ።ረብሓ ንዘይብሉ ንምንታይ ኢኻ ትንእስ?” ኣምባሳደር ጥሩነህ ብምስዓብ ንኢስካ ምርካብ ረብሓ ከምፅእ ኣይርኣኹን ኢሎም።ናይ ኢትዮጵያ ፌደራል መንግስቲ ገንዘብ ዘከፋፍል በብዝሒ ህዝብን መጠን ድኽነትን ስለዝኾነ ንእሽተይ ክልል ብምዃን ዘምፅኦ ረብሓ ኣይረኣየንን ኢሎም። እተን ክልላት ብዝበልፀ ስልጣን ተወሂቡወን ባዕለን ሓሲበንን ተሊመንን ክሰራሓን ነንባዕለን ክወዳደራን እየ ዝደልይ፤ኣብቲ ሕገ መንግስቲ ብዝተቐመጠ መሰረት ስልጣን ናብ ዞባን ወረዳን ክወርድን ኣብ ክልል ዝስራሕ ኣብ ዞባታት ክፍፀም ኣለዎ ኢሎም። ሕገ መንግስትን ኣብታ ሃገር ዘሎ ፌደራሊዝምን ናይቲ ፀገም ምንጪ እዮም ዝበሉ ተሳተፍቲ እውን ርእይትኦም ሂቦም ኣለው። ዞባ ሲዳማ፣ከተማ ሃዋሳ ከምኡ እውን ፍሉይ ወረዳ ኣማሮን ሰለስተ ወረዳታት ዞባ ጉራጌን ኣብቲ መፅናዕቲ ከምዘይትሓወሳ ተፈሊጡ’ሎ።ይኹን እምበር ብዝተፈላለዩ ኣገባባት ካብቶም ከባቢታት ስምዒቶም ከምዝተነፀባረቐ ተገሊፁ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ሕ/ሃ ዝበዝሑ ኤርትራዊያን ዝኾኑ ኣስታት 150 ስደተኛታት ኣብ ገማግም ባሕሪ ሊብያ ምሟቶም ገሊጹ

ትካል ስደተኛታት ሕቡራት ሃገራት ኣስታት 300 ስደተኛታት ጽዒና ካብ ሊብያ ተበጊሳ ናብ ኣውሮጳ ትጉዓዝ ዝነበረት መርከብ ኮመስ ኣብ ዝተባህለ ከባቢ ብምጥሓላ ኣስታት 150 ስደተኛታት ምሟቶም ሓቢሩ’ሎ። ሓለዋ ባሕሪ ሊብያ ብወገኑ ትማሊ ሓሙስ ኣስታት 134 ስደተኛታት ብገፈፍቲ ዓሳ ምድሓኖምን ሃለዋት 115 ስደተኛታት ከምዘይተፈልጠ ገሊጹ’ሎ ። መብዛሕትኦም እቶም ስደተኛታት ኤርትራዊያን ምዃኖምን እቶም ካልኦት ድማ ካብ ሃገራት ትሕተ ሰሃራ ኣፍሪቃ ዝመጹ ምዃኖም ተሓቢሩ’ሎ። ብመሰረት ካብ ኣገልግሎት ዜና ሮይተርስ ዝተረኽበ ሓበሬታ ሓደ ካብቶም ዝደሓኑ ኤርትራዊ ስደተኛ ብዛዕባ’ቲ ዘጋጠመ ሓደጋ ከምዚ ይብል። No media source currently available  “ንኣስታት ሓደ ሰዓት ምስ ተጉዓዝና እቲ ሓደጋ አጋጢሙና እታ ተጻዒናያ ዝነበርና ጀልባ ጥሒላ። ብዘይኻ ክልተ ደቂ ኣንስትዮ ዝበዝሓ ኣብታ መርከብ ዝነበራ ደቂ ኣንስትዮ ሞይተን እየን። ኣስታት ሸውዓተ ሰዓት ኣብ ማእከላይ ባሕሪ ጸኒሕና ክረድአና ዝመጸ ኣካል የለን ገዛእ ርእስና ኢና ኣድሒና” ይብል። ዓብደላ ኣሕመድ ዓብዱላሂ ዝተባህለ ካልእ ስደተኛ ድማ “ኣስታት 300 ስደተኛታት ኢና ኔርና። ክንጥሕል ምስ ጀመርና ልዕሊ ሚእቲ ዝኾኑ ሞይቶም። ደቂ ኣንስትዮ፡ህጻናት ኹለን እተን ኣዋልድ ሞይተን። ኣልሓምዱላሂ ንኣስታት ሸውዓተ ሰዓታት ሓንቢስና ብገፈርቲ ዓሳ ሓገዝ ድሒና ኣስታት 100 ንኸውን ድሒና። ሕጂ’ውን ክልተ መዓልታት ጌርና አለና ክሕግዘና ዝመጸ አካል የለን። ሬሳታት ንርእይ ኣለና ግን ኸአ ሕጂ’ውን ኣብ መሬት ኮይና ንሞት ንቃለስ አለና “ ይብል። እቶም ስደተኛታት ብሓለዋ ባሕሪ ሊብያ ተታሒዞም ናብ ኣብ ኮመስ ዝርከብ መዳጎኒ ማእከል ከምዝተወስዱ መራኸቢ ብዙሃን ዓለም ምስ ጸብጸባ ናብቲ ቦታ ደዊልን ዝረኸብናዮ ሓበሬታ ሓላዊ’ቲ መዳጎኒ ማእከል መግቢ ኾነ እኹል ቦታ የብለይን ብማለት ናብቲ ማእከል ከይኣትው ከምዝከልከለ ኣብቲ መዳጎኒ ማእከል ዝጸንሑ ስደተኛታት ሓቢሮምና። ወሃቢ ቃል ትካል ስደተኛታት ቻርሊ ያክስሊ ብዛዕባ እቲ ትማሊ ኣብ ገማግም ባሕሪ ሊብያ ዘጋጠመ ምጥሓል ስደተኛታት ጽዒና ዝነበረት ጀልባ ብዝምልከት እቲ ኣብ ሊብያ ዘሎ ኩነታት ዝተሓላለኸ ምዃኑ ብምግላጽ ከምዚ ኢሎ። “ትካልና ብዛዕባ እቶም ስደተኛታት ዝመጽሉ ሃገራት እኹል ዝኾነ ኣፍልጦ ኣለዎ። ንዜግነት እቶም ስደተኛታት ንፈልጦ ኢና ብተወሳኺ አባላትና ምስቶም ስደተኛታት ይዘራረቡ እዮም። ታሪኾም ንሰምዖ ኢና። ካበይ ከምዝመጹ እንተነገሩና’ውን ባዕልና’ውን ነጻርይ ኢና።ካብ ኣብ ሃገሮም ዘሎ ኣጸጋሚ ኩነታት ሃዲሞም ኣውሮጳ ከነብጽሓኹም ኢና ብዝብሉ ዘይሕጋዊያን ኣስገርቲ ሰባት ናብ ሊብያ ይመጹ። ኣብዚ ድማ ተመሳሳሊ ወይ’ውን ዝኸፍአ ኩነታት ይገጥሞም። ኣብዚ ሕጂ እዋን ብፍላይ ካብ ወርሒ ሚያዝያ ንደሓር ኣብ ሊብያ ብዝረአይ ዘሎ ኹናት ንሰብኣዊ ሓገዝ ዝደልዩ ስደተኛታት ጥራይ ዘይኾነ ንዝኾነ ሲቪል ሰብ ኣጸጋሚን ኣስጋኢን ኩነታት እዩ ዘሎ” ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ዴህዴን ንከንቲባ ሃዋሳ ሓዊሱ ንላዕለዎት መራሕቲ ዞባታት ሲዳማን ሃድያን ካብ ሓላፍነቶም አጊዱ

ኣብ ብሄር፣ብሄረሰባትን ህዝብታትን ክልል ደቡብ ምስ ዝተፈጥረ ፀገም ጸጥታ ብዝተኣሳሰረ ገዛኢ ውድብ ናይቲ ክልል ዲሞክራሲያዊ ምንቅስቓስ ህዝብታት ደቡብ/ዴህዴን/ ንከንቲባ ከተማ ሃዋሳ፣ላዕለዎት መራሕቲ ዞባታት ሲዳማን ሃድያን ካብ ሓላፍነቶም ኣጊዱ።ዴህዴን ናይ ላዕለዎትን ማእኸለዎትን ኣመራርሓ ኣኼብኡ ሎሚ ሓሙስ ኣብ ሃዋሳ ጀሚሩ’ሎ። ዴህዴን ሎሚ ኣብ ዘውፅኦ መግለፂ ሽም ናይቶም ዝተኣገዱ ሓለፍቲ ይኹን ናይቶም ዝተክኡዎም ኣይገለፀን።እቲ ውድብ ንኣማሓዳሪ ከተማ ሃዋሳ፣ሰበስልጣን መንግስትን ውድብን ዞባታት ሲዳማን ሃዲያን ካብ ሓላፍነቶም ብምእጋድ ንኣባላት ኣመራርሓ ዞባታት ወላይታን ከፋን እውን መጠንቐቕታ ሂቡ’ሎ። ኣብዚ ሰሙን ኣብቲ ክልል ዘጋጠመ ፀገም ፀጥታ ስዒቡ እቲ ውድብ ኣብዘካየዶ ህፁፅ ኣኼባ እቶም ሰበስልጣን ኣብቲ ዝተፈጥረ ፀገም ተሳተፍቲ እዮም ኢሉዎም ኣሎ። ክልል ናይ ምዃን ሕቶ ብዝተፀንዐን ብሕጋዊ ኣገባብ ንምምላስ በቲ ውድብ ኣብ ስምምዕ እንተተበፅሐ እውን ካብ ውሳነ ውድብን መንግስትን ወፃኢ ዝተፈፀመ ዘይሕገመንግስታዊ ተግባር ስዒቡ ኣብ ዞባ ሲዳማ ኣብ ህይወትን አካልን ሰብ፣ንብረትን ስነኣእምሮን ኢሰብኣዊ ተግባር ተፈፂሙ’ሎ ክብል ኮኒኑዎ’ሎ። እቲ ውድብ ብተወሳኺ ግዳያት ዳግም ንምጥያስ ብቕልጡፍ ክስራሕን ነቲ ጥፍኣት ዝመርሑ፣ ዘተሓባብሩን ዝተሳተፉን ናብ ሕጊ ንምቕራብ ዝተጀመረ ስራሕ ኣሓይሉ ክቕፅል እዩ ኢሉ’ሎ ። ኣብ ካልኦት ከባቢታት እቲ ክልል ይርኣዩ ዘለው ስርዓት ኣልቦነት ብቕልጡፍ ደው ንምባልን ልዕልነት ሕጊ ንምርግጋፅ ከምዝሰርሕ እውን ሓቢሩ።እቲ ክልል ኣብ ትሕቲ ቁፅፅር ወታደራዊ እዚ ፌደራል ወዲቑ’ሎ። ኣብ ዞባ ወላይታ እውን ካብ ኣመራርሓ ወፃኢ ተፈፂሞም ዝተባህሉ ምንቅስቓሳት ብህጹፅ ደው ክብል ብምትሕስሳብ ኣብ ዞባ ከፋ ተኻይዱ ዝበሎ ተግባር እውን ብሕጊ ዘሕትት እዩ ኢሉ’ሎ። ብኻልእ ዜና ዴህዴን ሎሚ ሓሙስ ኣብ ከተማ ሃዋሳ ኣኼብኡ ጀሚሩ’ሎ።ኣዶ መንበር ዴህዴንን ናይ ኢትዮጵያ ናይ ሰላም ሚንስትርን ወ/ሮ ሞፈሪያት ከማል እቲ ኣኼባ ክልተ ዕላማታት ዝሓዘ እዩ ኢለን። “እቲ ፈላማይ ኣብ ሃገራውን ክልላውን ዘሎ ፖለቲካዊን ፀጥታውን ጉዳያት ብዝምልከት ምምይጥ ብምክያድ ኣብቲ ጉዳይ ግልፅነት ንምፍጣርን እዋኑ ዝሓቶ መሪሕነት ንምርግጋፅን እዩ።ብደረጃ ሃገርን ክልልን ዘጋጠመ ፖለቲካውን ፀጥታውን ፀገማት ከምኡ እውን ነቲ ክልል ይመርሕ ዘሎ ውድብ ዝሓዞ መርገፂ ንምዝርራብ እዩ።” ካልኣይ ዕላማ እቲ ኣኼባ ንድልየት ለውጢ ናይቲ ህዝቢ ብዝግባእ ሰሚዕኻ ንምምራሕ እዩ ኢለን።ብጥብቕ ሓለዋ ዝጀመረ ጉባኤ ዴህዴን ካብ ኣርባዕተ ክሳብ ሽዱሽተ መዓልታት ከምዝፀንሕ ተፈሊጡ’ሎ።ሚዲያታት ወፃኢ ግን ካብ በሪ ተኸልኪሎም ተመሊሶም ኣለው።


ናይ ኣምሓራ ዴሞክራሲያዊ ምንቅስቓስ 28 ኣባላቱን ደገፍቱን ምእሳሮም ገሊፁ

ናይ ኣምሓራ ዴሞክራሲያዊ ምንቅስቓስ/ኣብን/ ትማሊ ሰሉስ ኣብ ኣዲስ ኣበባ ቤት ፍርዲ ናይ ዝቐረቡ ኣባላት ኣመራርሓ ከይዲ ንምክትታል ዝተረኸቡ ኣስታት 28 ኣባላቱን ደገፍቱን ምእሳሮም ገሊፁ። ሓላፊ ቤት ፅሕፈት ኣብን ኣቶ በለጠ ብዛዕባ’ዚ ጉዳይ “ኣምሓራዊነትን ሓቅን ኣይእሰርን’ ዝብል ቲሸርት ስለዝተኸድኑ 28 ዝኾኑ ኣባላትና መገባእያ ካብ ዝካየደሉ ሜዳ ተታሒዞም ናብ ኣራዳ ወረዳ 9 ፖሊስን ካልእን ተወሲዶም ኣለው” ኢሎም።ንሶም ብተወሳኺ ብሰንኪ ዝተኸደኑዎ ክዳን ክእሰሩ ኢሰብኣዊ እዩ ኢሎም ። ትማሊ ኣብ ቁፅፅር ዝውዓሉ ሰባት ሎማ ረቡዕ ቤት ፍርዲ ቀሪቦም ብነፍሲ ወከፍ ሰለስተ ሽሕ ብር ከቕርቡ ተሓቲቶም ኣለው።ብዛዕባ እቲ ጉዳይ ካብ ፖሊስ ኣዲስ ኣበባ መብርሂ ንምርካብ ዝተገብረ ፃዕሪ ኣይተዓወተን።


ክልላዊ መንግስቲ ናይ ምዃን ሕቶን ፈተናታቱን

ኣብ ኢትዮጵያ ብፍላይ ድማ ኣብ ክልል ብሄር፣ብሄረሰባትን ህዝብታትን ደቡብ ዝተፈላለዩ ዞባታት ክልል ክንኸውን ኢና ዝብል ሕቶ ኣብ ምቕራብ ይርከቡ።ሕቶታት ምቕራብ ጥራሕ ከይኮነ ድማ ምኽንያት ቅልውላው ኮይኑ ቀፂሉ’ሎ። ብፍላይ ድማ ምስ ናይ ሲዳማ ክልል ናይ ምዃን ሕቶ ብዝተኣሳሰረ ዝተልዓለ ዕግርግን ግጭትን መንቀሊ ሞት ዓሰርተታት ሰባት፣ምምዝባልን ምዕናውን ንብረት ኮይኑ ኣብቲ ክልል ዝለዓለ ወጥሪ ፈጢሩ’ሎ። ንምዃኑ እቲ ሕገ መንግስቲ ክፀድቕ ከሎ ልዕሊ 60 ብሄርን ብሄረሰባትን ልዕሊ 10 ሚሊዮን ነበርትን/ኣብ 1986 ዓ/ም ዝነበረ በዝሒ ህዝቢ እዩ/ዝሓቖፈ ከባቢ ኣብ ሓደ ክልል ክሕቆፉ፣ኣስታት 131 ሽሕ በዝሒ ህዝቢ ዝነበሮ ክልላዊ መንግስቲ ሃረሪ ድማ ክክል ክኸውንን እቲ ምኽንያት እንታይ እዩ ነይሩ?ሕገ መንግስታዊ ኣፈታትሕ ናይ ‘’ክልል ክንኸውን ኢና’’ ዝብል ሕቶ እንታይ እዩ?ሲዳማ ክልል ኮይንና ኣለና ኢሎም ምእዋጆም ሕጋዊ ድዩ?ዝብሉን ካልኦትን ተዛመድቲ ሕቶታት ምሁራ ሕጊ ዝኾኑ ዶ/ር መሓሪ ረዳኢ መልስን ሪኢቶታቶምን ሂቦምና ኣለው።ዶ/ር መሓሪ ረዳኢ ኣብ ዩኒቨርስቲ ኣዲስ ኣበባ ኮሌጅ ትምህርቲ ሕጊ ተሓባባሪ ፕሮፌሰር እዮም። ንምሉእ ትሕዝቱኡ ኣብዚ ምስማዕ ይክኣል።  No media source currently available


ኣቦ መንበር ውድብ ዓረና ትግራይ ዝነበሩ ኣይተ ብርሃኑ በርሀ ዓሪፎም:: ኣይተ ብርሃኑ በርሀ ብዝሓደሮም ሕማም ኣብ ኣሜሪካ ክሕከሙ ድሕሪ ምፅናሕ ዝሓለፈ ሰሙን ዓሪፎም: ስነ ስርዓት ቀብሮም እውን ትማሊ ኣብ ከተማ መቐለ ተፈፂሙ:: ኣብ ክልል ትግራይ ፈለማ ሰላማዊ ቃልሲ ተቓዋሚ ውድብ ዓረና ትግራይ ንሉአላውነትን ዲሞክራሲን ካብ ዝመስረቱን ነቲ ውድብ እውን ብኣቦ መንበርነት ዝመርሑ ኣይተ ብርሃኑ በርሀ ይፍጠር ብዝሓደሮም ሕማም ክሕከሙ ድሕሪ ምፅናሕ ናብ ኣሜሪካ ንዝሓሸ ሕክምና ድሕሪ ምኻዶም 3 ሓምለ 2011 ህይወቶም ሓሊፋ:: ስነ ስርዓት ቀብሮም ድማ ትማሊ ኣብ ከተማ መቐለ ፅርሃኣርያም ቅዱስ ገብርኤል ቤተክርስቲያን ስድራቤት: ፈተውቶም: መቓልስቶምን ካልኦትን ኣብ ዝተረኸብሉ ተፈፂሙ:: ታሪኽ ህይወት አይተ ብርሃኑ በርሀ ከምዘርእዮ ኣብ ክልል ትግራይ ወረዳ ሰሓርቲ ሳምረ ዓዲደቂዓላ ኣብ ዝበሃል ከባቢ 1953 ዓ. ም ተወሊዶም:: ኣብ 1968 ዓ.ም ናይ ህወሓት ሕቡዕ ስርዒት ከተማ ብምዃን ፖለቲካዊ ምንቅስቃስ ጀሚሮም:: በቲ ፖለቲካዊ ምንቅስቓሶም ድማ ካብ 1971 ክሳብ 1978 ዓ.ም ብኣግኣዚ ኦፕሬሽን ካብ ማእሰርቲ ክሳብ ዝወፁ ተኣሲሮም ኔሮም:: ካብ ቤት ማእሰርቲ ምስ ወፁ ምስ ህወሓት ብምኳን ተቓሊሶም:: ድሕሪ ለውጢ መንግስቲ: ኣባል ባይቶ ክልል ትግራይን ብተወሳኺ ድማ ምክትል ሓላፊ ቢሮ ፍትሒ እቲ ክልል ብምኳን ሰሪሖም:: ካብ መንግስታዊ ስራሕ ብምውፃእ ብውልቀ ስራሓት ጠበቓ ኮይኖም እውን ኣገልጊሎም:: ኣይተ ብርሃኑ ኣብ ሕጊ ዓሚቕ ፍልጠት ዝነበሮምን ንሕጊ ዝጣበቑ ምንባሮም ታሪኮም የረድእ:: ብተወሳኺ ድማ ንዝኣምንሉ ቅዋም ተሪሮም ዝቃለሱ ከምዝነበሩ ይገልፅ:: ኣብ ፖለቲካዊ ምንቅስቓስ ድማ ኣብ 1997 ዓ.ም ብውልቀ መረፃ ተወዳዲሮም:: ኣብ ትግራይ ፈላማይ ናይ ሰላማዊ ቃልሲ ተቓዋሚ ውድብ ዓረና ትግራይ ኣብ ዝተመስረተሉ ነቲ ውድብ ካብ ዝመስረቱ ሓደ እዮም ኔሮም:: ንዓረና እውን ብኣቦ መንበርነት ንሰለስተ ዓመታት መሪሖም:: ኣብ መፋርቕ 2009 ዓ.ም ካብ ኣቦ መንበርነት ምስ ወረዱ ድማ ክሳብ ህይወቶም ዝሓለፈሉ እዋን ኣባል ማእከላይ ኮሚቴ እቲ ውድብ እዮም ነይሮም:: ኣይተ ብርሃኑ በርሀ ኣብ 58 ዓመቶም ዕድሚኦም ካብዛ ዓለም ብሞት ዝተፈለዩ ኽኮኑ ከለው ኣቦ 4 ቆልዑ ነይሮም:: ምሉእ ትሕዝቶ ኣብዚ ምስማዕ ይክኣል። No media source currently available


ኣብ መቐለ ዝተዳለወ ምትእኽካብ ገንዘብ ልዕሊ ፍርቂ ቢልዮን ብር ንልምዓት ትግራይ ንምብርካት ቃል ተኣትዩ

ትማሊ ኣብ መቐለ ኣብ ዝተዳለወ ምትእኽካብ ገንዘብ 'ቴሌቶን' ልዕሊ ፍርቂ ቢልዮን ብር ንልምዓት ትግራይ ንምብርካት ቃል ተኣትዩ:: ብተበግሶ ተጋሩ ሰብ ሃብትን ነጋዶን ኣብ ከተማ መቐለ ትማሊ ዝተኻየደ መድረኽ መንግስቲ ትግራይ ካብ ህዝቢ ሓገዝ ገንዘብ ብዝሓተቶ መሰረት እዩ:: መንግስቲ ክልል ትግራይ ኣብቲ ክልል ዝተጀመሩ ስራሓት ልምዓት ንምሕያል: ካብ ዝተፈላለዩ ከባቢታት ዝተመዛበሉ 109 ሽሕ ተጋሩ እግሪ ንምትካልን ደሕንነት እቲ ክልል ንምሕላው ብዝብል ካብ ህዝቢ ሓገዝ ገንዘብ ንምትእኽኻብ ብዘቕረቦ ፃውዒት መሰረት ትማሊ ቴሌቶን ኣብ ከተማ መቐለ ተኻይዱ:: ኣብቲ ብተበግሶ ተጋሩ ሰብሃብትን ነጋዶን ዝተዳለወ መድረኽ 250 ሚልዮን ብር ንምርካብ ተተሊሙ ልዕሊ 540 ሚልዮን ብር ካብ ለገስቲ ቃል ተኣትዩ:: No media source currently available  ኣብቲ ቴሌቶን ትካል እግሪ ምትካል ትግራይ (ትእምት) ዘወፈዮ 50 ሚልዮን እቲ ዝለዓለ መጠን ገንዘብ ኮይኑ ተመዝጊቡ:: ምክትል ኣመሓዳሪ ክልል ትግራይ ዶ/ር ደብረፅዮን ገብረሚካኤል : ኩሉ ትግራዋይ ንልምዓት ትግራይ ብገንዘቡ፣ ብፍልጠቱን ብኽእለቱን ክሳተፍ ኣለዎ ኢሎም:: ብናይ መንግስቲ በጀት ጥራሕ ፀገም ድኽነት ትግራይ ኣይፍታሕን ዝበሉ እቶም ምክትል ኣመሓዳሪ: ንዕብየት ትግራይ ዘበርከቱ ኣካላት ድማ ኣመስጊኖም። ስእነት ስራሕ ንምፍታሕ ካብ ድኽነት ንምውፃእን ሓላፍነት ኩሉ ትግራዋይ እዩ ክብሉ ድማ ተዛሪቦም:: ኣብዚ ሐዚ እዋን ግዜኦም ኣብ ዘረባ ዘሕልፉ ወገናት ናብ ስራሕ ክኣትው ይግባእ: ትግራይ እትጠልቦ ስራሕ ክሰርሑ ይግባእ ብምባል’ውን ኣተሓሳሲቦም። ትማሊ ኣብ ዝነበረ መድረኽ እቶት ምትእኽኻብ ካብ ተወለድቲ ትግራይ ብተወሳኺ ካብ ክልላት ኣምሓራ: ዓፉርን ኤርትራን ሓገዝ ከምዝተበርኸተ ኣብቲ መድረኽ ተገሊፁ እዩ:: ምሉእ ትሕዝቶ ኣብዚ ምስማዕ ይክኣል። No media source currently available


ኣብ ከተማ ሃዋሳ ዝተላዕለ ግጭት ሎሚ’ውን ቀጺሉ’ሎ

ትማሊ ኣብ ከተማ ሃዋሳ ዝተለዓለ ግጭት ሎሚ እውን ኣብ ዞባ ሲዳማ ኣብ ዝርከባ ካልኦት ከተማታት ቀፂሉ ከምዝወዓለን በቲ ግጭት ሰባት ምሟቶም ነበርቲ እቲ ከባቢ ይገልፁ ኣለው። እቲ ናይ ሎሚ ጎንፂ መልክዑ ቀይሩ መንነት ፈልዩ ምዝራፍን ንብረት ምዕናውን ምንዳድን ዝአመሰሉ ገበናት ተፈፂሙ’ሎ ክብሉ ነበርቲ ንድምጺ ኣሜሪካ ገሊፆም። No media source currently available  መንግስቲ ተወሳኺ ሰራዊት ናብቲ ዞባ ኣእቲዩ ሰላም ከስፍንን ድሕንነቶም ክሕልውን እውን ሓቲቶም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኢትዮጵያ ኣብ ኤርትራ ዘካየዶ ናይ ክልተ መዓልታት ምብጻሕ ፈጺሙ ናብ ሃገሩ ተመሊሱ

ቀዳማይ ሚንስትር ኢትዮጵያ ዶ/ር ኣብይ ኣሕመድ ኣብ ኤርትራ ዘካየዶ ናይ ክልተ መዓልታት ናይ ስራሕ ምብጻሕ ፈጺሙ ሎሚ ዓርቢ 19 ሓምለ 2019 ናብ ሃገሩ ተመሊሱ። ፕረዚደንት ኢሳይያስ ኣፈወርቂን ኣማኻሪኡ ኣቶ የማነ ገብረኣብን ከኣ ኣብ መዓርፎ ነፈርቲ ኣስመራ ተራኺቦም፡ ኣፋንዮሞ።  ቀንዲ ዕላማ ናይ’ዚ ናይ ክልተ መዓልታት ናይ ስራሕ ምብጻሕ፡ኣብ መንጎ ኤርትራን ኢትዮጵያን ናይ ዝተፈረመ ስምምዕ ሰላምን ምሕዝነትን ቀዳማይ ዓመት ምኽንያት ብምግባር፡ኣብ ዝሓለፈ ዓመት ዝተሰርሑ ስርሓት ንምግምጋምን ኣብ ቀጻሊ ንዝስርሑ ሓባራዊ ናይ ልምዓት መደባት ንምምይያጥን ከምዝኾነ ሚንስትር ፋይናንስ ኢትዮጵያ ኣቶ ኣሕመድ ሽዴ ንድምጺ ኣሜሪካ ሓቢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


መንግስቲ ክልል ዓፋር ዘካየዶ ተሃድሶ ረብሓ ብዙሓን ዘየገናዘበን ዘይምርድዳእ ዝፈጥር'ዩ ክብሉ ፓርትታት ፖለቲካን ነበርቲን ገሊፆም

ብሄራዊ ክልላዊ መንግስቲ ክልል ዓፋር ዘካየዶ ፖለቲካዊ ተሃድሶ ረብሓ ብዙሓን ዘየገናዘበን ኣብ መንጎ ህዝብታት ዘይምርድዳእ ንኽፍጠር ዝገብር’ዩ ክብሉ ፓርትታት ፖለቲካን ገለ ነበርቲ ከተማ ኣሳይታን ገሊፆም።      ናይ ህዝብታት ዓፋር ፍትሕን ዲሞክራሲያዊ ፓርቲ አቦ መንበር ኣቶ መሃመድ ዳውድ ከምዝበልዎ ኣብታ ሃገርን ኣብቲ ክልልን ለውጢ ንክመጽእን ዝለዓለ ቃልስን መስዋእነትን እንተገበሩ’ኳ ኣብቲ ክልል’ቲ መስዋእትነት ዝተኸፈለሉ ለውጢ ኣይመጽእን ኢሎም።       ብዛዕባ’ዚ ዝተዋህበ ርእይቶን ቅሬታን ካብ’ቲ ነቲ ክልል ዘመሓድር ዘሎ ናይ ዓፋር ብሄራዊ ዲሞክራስያዊ ፓርቲ ምላሽ ንምርካብ ዝተካየደ ፃዕሪ ኣይሰመረን።       ምሉእ ትሕዝቶ ኣብዚ ምስማዕ ይክኣል።  No media source currently available


ኢሰመጉ ሕቶ ክልል ሲዳማ ዝምልከቶም ወገናት ነቲ ፀገም ብሰላማዊን ሕጋውን ኣገባብ ንምፍታሕ ክሰርሑ ሓቲቱ

ጉባኤ ሰብኣዊ መሰላት ኢትዮጵያ/ኢሰመጉ/ ሕቶ ክልል ሲዳማ ብዝምልከት መንግስትን ዝምልከቶም ወገናትን ነቲ ፀገም ብሰላማዊን ሕጋውን ኣገባብ ንምፍታሕ ብሓባር ክሰርሑ ሓቲቱ።ኣብ ባህርዳርን ኣዲስ ኣበባን ዝተፈፀመ ዘሰቅቕ ቅትለት ሰበስልጣን መንግስቲ ስዒቡ ፖሊስ ንተጠርጠርቲ ይሕዘሉ ዘሎ ኣገባብ ኣብቲ ለውጢ ዝተርኣየ ተስፋ ዘፀልምት እዩ ክብል’ውን እቲ ትካል ወሲኹ ኣፍሊጡ። ኢሰመጉ ሎሚ ኣብ ኣዲስ ኣበባ ኣብዝሃቦ ጋዜጣዊ መግለፂ ኣብ ዝሓለፈ ኣስታት ሓደ ዓመት ኣብታ ሃገር ብመስርሕ ለውጢ ዝተረኸቡ ውፅኢታትን ዘጋጠሙ ፀገማትን ብፍላይ ድማ የስግኡ’ዮም ዝበሎ መግሃስቲ ሰብኣዊ መሰላት ዘርዚሩ’ሎ። ኣብ ኣተሓሕዛ ሰብኣዊ መሰላት ተጀሚሩ ዝነበረ ተስፋ ዝህብ ስጉምቲ ካብ እዋን ናብ እዋን ክሽርሸር ድሕሪ ምፅናሕ እቲ ኩነታት ሎሚ ኣብዝተሓሳስብ ደረጃ በፂሑ’ሎ ክብል ስግኣቱ ገሊፁ’ሎ። ኣብ ጉዳይ ናይ ሲዳማ ሕቶ ክልል ብዝተኣሳሰር ንኹሎም ወገናት ጻውዒት ኣቕሪቡ’ሎ።ዳይሬክተር ናይ ኢትዮጵያ ሰብኣዊ መሰላት ጉባኤ ኣቶ ቢንያም ኣባተ ኣብ ከተማ ሃዋሳን ከባቢኣን ዝነብሩ ዜጋታት ኣብ ስግኣት ዘውደቐ ብምዃኑ ናይ ፀጥታ ስግኣት እውን ልዕል ናብ ዝበለ ደረጃ ምብፅሑ ምልክታት ተራእዮም ኣለው ኢሎም። “መንግስቲ፣ሽማግለታት ዓዲ፣ከምኡ እውን ነቲ ሕቶ የተሓባብሩ ዘለው ኣካላትን ምሁራትን ብቕልጡፍ ሓባራዊ ፍታሕ ብምንዳይ ነቲ ስግኣት ከሕድኡ ወይ ከምዚ ዝበለ ስግኣት ከይልዓል ከምኡ እውን እቲ ሕቶ ብሰላማዊን ሕጋውን ኣገባብ ክፍታሕ ሓቢሮም ክሰርሑ ኢሰመጉ ኣጥቢቑ ይሓትት።” ብኻልእ ወገን ኢሰመጉ ቅድሚ ሰሙናት ኣብ ከተማታት ኣዲስ ኣበባን ባህርዳርን ዝተፈፀሙ ቅትለታት ስዒቡ መንግስቲ ይወስዶ ዘሎ ስጉምቲ መጠነ ሰፊሕ እዩ ኢሉዎ’ሎ ።ብፍላይ ድማ ይውሰድ ዘሎ ማእሰርቲ ቅድሚ ለውጢ ዝነበረ ናይ ዓፈናን ፀቕጥን ስርዓት ዘዘኻኽር እዩ ኢሉዎ’ሎ። “ ወፍሪ ማእሰርቲ ኣባላት መራሕቲ ተነሓናሕቲ ፓርትታት ከምኡ እውን ኣብ ልዕሊ መንግስቲ ፅንኩር ሕቶ ዘልዕሉ ውልቀሰባት ዝሓወሰ ምዃኑ ነቲ ናይ ለውጢ መስርሕ ንድሕሪ ከይምልሶ የስግእ።” ብፍላይ ድማ ናይ ኣምሓራ ብሄራዊ ምንቅስቓስ/ኣብን/ ናይ ኦሮሞ ፌደራሊስት ኮንግረስ/ኦፌኮ/፣ናይ ኢትዮጵያ ዜጋታት ንማሕበራዊ ፍትሒ /ኢዜማ/ን ናይ ኣዲስ ኣበባ በዓል ሕድሪ ቤት ምኽሪ ብዝብል ዝፍለጥ ምትእኽኻብ ኣባላትን ደገፍትን ኣብ ልዕሊ ዝበሃሉ ውልቀሰባት ኣብዝተፈላለዩ ክፋላት ሃገር ዝተፈፀሙ ማእሰርቲ ዘተሓሳብ እዩ ኢሉ። ኢሰመጉ ኣብ መግለፂኡ ንኣገልግሎት ኢንተርኔት ካብ ጫፍ ናብ ጫፍ ምዕፃው ናይ ዜጋታት ሓበሬታ ናይ ምርካብ መሰል ዝጥሕስ እዩ ክብል’ውን ተቓዊምዎ ኣሎ።መንግስቲ ዝወስዶ ስጉምቲ ግሉጽን ክሕሎ ካብ ዝድለ ናይ ህዝቢ ረብሓ ዝመጣጠን ክኸውን ኣለዎ ኢሎም። “ኣብ ከተማታት ኣዲስ ኣበባን ባህርዳርን ዝተፈፀመ ዘስካሕክሕ ቕትለት ስዒቡ ዝተወስደ ስጉምቲ ንኩሉ ዓይነት ኣገልግሎት ኢንተርኔትን ኣብታ ሃገር ካብ ጫፍ ናብ ጫፍ ዝዓጸወ ብምንባሩ ውድብና እቲ ስጉምቲ ተመጣጣኒ ኣይነበረን ኢሉ ይኣምን።” ኣብ መንጎ ህውሓት ኣዴፓን ይርኣይ ዘሎ ውጥረት እውን ክልቲኡ ኣሕዋት ህዝቢ ናብ ግጭት ከምርሕ ከምዝኽእል ስግኣቱ ዝገለፀ ኢሰመጉ እተን ውድባት ኣፍላላያቶም ብሰላማዊ ኣገባብ ክፈትሑ ጸዊዑ’ሎ። ልዕልነት ሕጊ ዝተረጋገፅ ነይሩ እንተዝኸውን ናይታ ሃገር ሰላም ኣብ ዝሓሸ ኩነታት ምሃለወ ኔሩ ኢሎም። “ሎሚ ሃገርና ኢትዮጵያ ካብ ዝኾነ ይኹን እዋን ንላዕሊ ኣብ ዝልዓለ ስግኣት ስእነት ሰላም ከም እትርከብ ይፍለጥ።ካብዚ ስግኣት ንምውፃእ መንግስቲ ካብ ዝኾነ ይኹን እዋን ንላዕሊ ንህዝብን ዝምልከቶም ኣካላትን ዘሳተፈ መፍትሒ ከናዲ ኢሰመጉ ይሓትት።” ናይ ኢትዮጵያ ሰብኣዊ መሰላት ጉባኤ ብዝተስዓረ ሕጊ ማሕበራትን ገበርቲ ሰናይን ተመንጢሉ ዝነበረ ሽሙ ኢሰመጉ ቅድሚ ሒደት መኦኣልታት መሊሱ ምርካቡ ኣብዚ ጋዜጣዊ መግለፂ ገሊፁ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ክልል ትግራይ፡ ኣብ ሮማናት ዝተባህለ ከባቢ ኣስታት 400 ዘይሕጋዊ ዝተባህለ ኣባይቲ ብመንግስቲ ምፍራሱ ነበርቲ ገሊጾም

ኣብ ክልል ትግራይ ወረዳ እንደርታ ሮማናት ዝተባህለ ከባቢ መንግስቲ ዘይሕጋዊ ዝበሎ አባይቲ ምፍራሱ ስዒቡ ንብዙሕ ዓመታት ዝነበርናሉ መንበሪ ኣባይትና መንግስቲ ዘይሕጋዊ እዩ ብምባል ብሓይሊ ስለዘፍረሶ ኣብ ፀገም ወዲቕና ኣለና ክብሉ ነበርቲ ‘ቲ ከባቢ የማርሩ:: No media source currently available  ዘይሕጋውያን ዝተባህሉ ኣባይቲ ካብ ወለዶም ብውህብቶ ኣብ ዝተውሃቦም ቦታ መንበሪ ዝተሰርሑን ካብ ምምሕዳር ጣብያ መረዳእታ ብዝተውሃበሉ መንገዲ ዝተዓደጉን ምዃኖም እቶም ነበርቲ ይገልፁ:: ነበርቲ’ቲ ከባቢ መንግስቲ ኣስታት 400 ኣባይቲ ብቕድሚ ትማሊ ብሓይሊ ከምዘፍረሰ ንድምጺ ኣሜሪካ ሓቢሮም:: ኣብዚ ጉዳይ ካብ ምምሕዳር ወረዳ እንደርታ ምላሽ ንምርካብ ዝገበርናዮ ፃዕሪ ኣይሰመረን:: ምሉእ ትሕዝቶ ኣብዚ ምስማዕ ይክኣል። No media source currently available


ብቀ/ሚ ኣብይ ኣሕመድ ዝምራሕ ልኡኽ ንናይ ክልተ መዓልታት ዑደት ኣስመራ ኣትዩ

ብቀ/ሚ ኢትዮጵያ ዶ/ር ኣብይ ኣሕመድ ዝምራሕ ልኡኽ ንናይ ክልተ መዓልታት ዑደት ሎሚ ኣስመራ ምእታው ሚንስትሪ ዜና ኤርትራ ኣቶ የማነ ገብረመስቀል ሓቢሩ። ቀ/ሚ ኣብይ ኣሕመድ ኣስመራ ኣብ ዝኣተወሉ ኣብ ዝተፈላለየ ከባቢታት’ታ ከተማ ምስ ፕረዚደት ኢሳያስ ኣፈወርቂ ክዘዋወሩ ከምዝተራእዩ እውን ተሓቢሩ’ሎ።  ሚንስትሪ ዜና ኤርትራ ኣቶ የማነ ገብረመስቀል ክልቲኦም መራሕቲ ኣብ ምዕባይ ኹሉ መዳያዊ ክልቲኣዊ ምትሕብባርን ንክልቲኦም ሃገራት ኣብ ዘገድሱ ዞባዊ ጉዳያት ከምዝተዘራረቡ ኣብ ዘውጽእዎ ናይ ትዊተር መልእኽቲ ሓቢሮም። ሚንስትሪ ፋይናንስ ኢትዮጵያ ኣቶ ኣሕመድ ሸደን ሓላፊ መንገዲ ኣየር ኢትዮጵያ ገለ ካብቶም ምስ ቀ/ሚ ኣብይ ኣሕመድ ናብ ኣስመራ ዝኸዱ ሰበ ስልጣን ምኳኖም ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


መግለጺ ዲሞክራሲያዊ ፓርቲ ኣምሓራ(አዲፓ)

ጸገማት ክፍጠሩ ከለው ድሕሪ’ቶም ጸገማት በዓል መን ከምዘለው ዘይንርዳእ ኣመራርሓ ኮይና ዘይኮነ ንህልውና ህዝቢ ኣምሓራን ሓድነት ኢትዮጵያን ክንብል አድላይ መስዋእትነት ንምክፋል ቆሪጽና ዝተለዓልና ህዝቢ ካብ ፓርቲ ንላዕሊ ይበልጽ’ዩ ዝብል ኣተሓሳስባ ዘለና ኢና ክብሉ ሓላፊ ዓውዲ ፖለቲካ ማእከላዊ ኮሚተ ዲሞክራሲያዊ ፓርቲ ኣምሓራ አቶ ኣብርሃም አለከኝ ተዛሪቦም። አባላት ፈጻሚ ስራሕን ማእኸላዊ ኮሚተ አዲፓ ኣብ እዋናዊ ጉዳያት’ቲ ክልልን ኣብ ዝሓለፈ ሓደ ዓመት በቲ ዝተራእየ ለውጢ ዝመጹ ረብሓን ብድሆታትን ገምጊሞም ኣለው። ሓላፊ ዓውዲ ፖለቲካ’ቲ ፓርቲ ኣቶ ኣብርሃም አላይ ትማሊ ኣብ ዝሃብዎ ጋዜጣዊ መግለጺ ኣብዚ ዝሓለፈ ዓመት ኣብቲ ክልል ባይታ ዲሞክራሲ ንምግፋሕ ሕቶ ህዝቢ ኣምሓራ ንምምላስ ዘኽእል ስራሕ ተሰሪሑ’ዩ በዚ’ውን ሰናይ ጅማሮ ተራእዩ’ሎ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ቤት ፍርዲ: ኣቶ ጌታቸው ኣሰፋ ሓዊሱ ኣርባዕተ ተኸሰስቲ ጉዳዮም ኣብ ዘየለውሉ ክርአ ወሲኑ

ላዕለዋይ ፌደራል ቤት ፍርዲ ኢትዮጵያ ዋና ዳይረክተር ሃገራዊ ድሕነት ነበር ኣቶ ጌታቸው ኣሰፋ ሓዊሱ ናይ ኣርባዕተ ተኸሰስቲ ጉዳይ ኣብ ዘየለውሉ ክርአ ወሲኑ። ስልጣኖም ብዘይ ኣገባብ ተጠቒሞም ብዝብል ዓቃቢ ሕጊ ብከቢድ ናይ ብልሽውና ገበን ካብ መንጎ ዝኸሰሶም 26 ሓለፍትን ሰራሕተኛታትን ሃገራዊ ስለያን ድሕነትን ብጋዜጣ ተፀዊዖም ዘይቀረቡ ኣርባዕተ ተኸሰስቲ ጉዳዮም ኣብዘየለውሉ ክርአ ቤት ፍርዲ ወሲኑ’ሎ። ጉዳዮም ብዘየለውሉ ክረአ ዝተወሰነ ብማዕረግ ሚንስትር ዋና ዳይረክተር እቲ ትካል ዝነበሩ ኣቶ ጌታቸው ኣሰፋ ሓዊሱ ኣቶ ኣፅብሃ ጊደይ፣ኣቶ ኣሰፋ በላይን ኣቶ ሽሻይ ልኡልን እዮም። ቤት ፍርዲ ዓቃቢ ሕጊ መሰኻኽር ከቕርብ ትእዛዝ ሂቡ’ሎ።


`ኣቦ ምዃን` ዝብል ፕሮጀክት ስዊዘርላንድ

ኣብ ስዊዘርላንድ `ኣቦ ምዃን` ዝብል ፕሮጀክት ኣሎ። እቲ `ኣቦ ምዃን ኣብ ስዊዘርላንድ` ተባሂሉ ዝጽዋዕ ፕሮጀክት፡ ብሓፈሽኡ ኣብ ስደት፡ ኣቦ ምዃን ዘለዎ ግቡእን ሓላፍነትን፡ ከምኡ ድማ ዘጋጥሙ ብድሆታት ኣተኩሩ ይነጥፍ። ፕሮጀክት `ኣቦ ምዃን` ኣቦታት ናብ ሓደ ኣምጺኡ ሓሳባቶም ክገልጹን ተመክሮታቶም ከካፍሉን ዕድል ብምፍጣር፡ ጥዑይ ስድራቤት ኣብ ምህናጽ ይሰርሕ።  No media source currently available  ንዋና ኣካያዲ ስራሕ `ፕሮጀክት ኣቦ-ምዃን` ኣቶ ዮውሃንስ ብርሃነ ኣዘራሪብናዮም ኣለና። ምሉእ ትሕዝቶ ኣብዚ ምስማዕ ይክኣል።  No media source currently available


ሰራዊት ኣሜሪካ ምስ ሓይልታት ምክልኻል ኢትዮጵያን ካልኦት ዓለምለኸ ኣጋር ዘካይዶ ወታደራዊ ልምምድ ሎሚ ጀሚሩ

ሰራዊት ኣሜሪካ ምስ ሓይልታት ምክልኻል ኢትዮጵያን ካልኦት ዓለምለኸ ኣጋር ሃገራትን ብሓባር ዘካይዶ ናይ ክልተ ሰሙናት ወታደራዊ ልምምድ ሎሚ ጀሚሩ። ‘Justified Acord 19’ ዝተባህለ ወታደራዊ ልምምድ ካብ ሎሚ ጀሚሩ ንልዕሊ ኽልተ ሰሙናት ክፀንሕ እዩ።እቲ ልምምድ ካብ ኣሜሪካን ኢትዮጵያን ብተወሳኺ ካብ ወታደራት ንልኡኽ ሰላም ሕብረት ኣፍሪቃ ኣብ ሶማልን ካብ ምዕራባዊያን መሻርኽቲን ዝተዋፅኡ ኣስታት 1,100 ሰባት ዝሳተፍሉ እዩ። ሃገራት ኣፍሪቃ ዘጋጥሞም ዝተፈላለዩ ፈተናታት ፀጥታ ስግረ ዶብ እዮም ዝበሉ ኣብ ኣፍሪቃ ኣዛዚ ሰራዊት ኣሜሪካሜጀር ጀነራል ሮጀር ክላውት እዞም ዘይምርግጋኣት ንከባቢያዊ ጠንቂ ህውከት ስለዝኾኑ ብሓባር ምስራሕ ኣገዳሲ እዩ ኢሎም። “ዝኾነት ትኹን ሃገር ነዚ ኩሉ ፈተናታት በይና ክትገጥሞ ኣይትኽእልን።ነንሕድሕድና ንደላለየሉ ምኽንያት እውን ነዚ እዩ።ናይ ኣፍሪቃ ሕብረት ናይ ሶማል ተልእኾ ዝኣመሰሉ ዓለምለኸ ምውዳድ ዘድሊ ነዚ እዩ።ኣብ ሓባራዊ ስግኣታት ሓቢርና ደው እንብለሉ ምኽንያት ዝበለፀት፣ ብልፅግትን ፀጥትኣ ሕሉው ዝኾነትን ኣፍሪቃ ንምፍጣር እንኽእል እውን ብምትሕብባርን ብኣጋርነትን ብሓባር ብምስራሕ እዩ።” ኣብ ኢትዮጵያ አማባሳደር ኣሜሪካ ማይክል ሬይነር እቲ ወታደራዊ ልምምድ ከባቢያዊ ሰላም ንምሕጋዝን ዝተፈላለዩ ክእለታት ንምምዕባልን ክሕግዝ እዩ ኢሎም።  ሃገራት ዝተፈላለዩ ፈተናታት የጋጥመን ከምዘሎ ዝገለፁ ሚንስትር ድኤታ ሚንስትሪ ምክልኻል ኢትዮጵያ ኣቶ ፍስሃ ወልደሰንበት ግብረ ሸብራ፣ዝቐፀለ ጉዳይ ምምዝባል ውሽጢ ሃገር፣ናይ ብሄርን ነገዳትን ግጭት ንምምካት እቲ ልምምድ ከምዝሕግዝ ገሊፆም ኣለው።ሰላማ፣ ዝተረጋግአን ዝበልፀገን ቀርኒ ኣፍሪቃ ንምዕዋት ዘኽእል እዩ እውን ኢሎም።  ምጅማር ወታደራዊ ልምምድ ወግዓዊ ኣብዝተገብረሉ ስነስርዓት ላዕለዎት ወታደራዊ መኮነናት ኣሜሪካካልኦት ተሳተፍቲ ሃገራትን ተረኺቦም ኣለው።


ሽማግለን ዓዲን መናእሰይን ሲዳማ ዞባ ሲዳማ ክልል ኽከውን ወሲኖም

ሽማግለ ዓድን ኤጄቶን ዞባ ሲዳማ መበል 10ይቲ ክልላዊ መንግስቲ ናይ ኢትዮጵያ ፌደራላዊት ዴሞክራሲታዊት ሪፓብሊክ /ኢፌድሪ/ ክትኸውን ትማሊ ሰንበት ብምእዋጅ ባንዴርኦም ኣብ ከተማ ሃዋሳ ሰቒሎም። ዓበይቲ ዓዲን መናእሰይን ወይ ኤጄቶን ሲዳማ ትማሊ ሰንበት ምሉእ መዓልቲ ኣብ ዝወሰደ ኣጀንዳ ‘’ቅድመ ምስረታ ብሄራዊ ክልል’’ ኣብ ከተማ ሃዋሳ ብባህላዊ ስነ ስርዓት ዝተኣጀበ ኣኼባ ኣካይዶም። እቶም ሽማግለታትን መናእሰይን ምእዋጅ ርእሰ ምምሕዳርን ምስቃል ክልላዊ ባንዴራን ወይስ ንኣንፈትን ውሳነን መንግስቲ ምፅባይ ዝብሉ ነጥብታት ነዊሕ ስዓታት ዝወሰደ ክርክር ድሕሪ ምክያድ ዮም ናብዚ ውሳነ ዝበጽሑ። ወኪል ሽማግለ ዓዲ ዝኾኑ ኣቶ ኣየለ ቦሩ ናይ ባዕሎም ክልል ንምምስራት ምስ መንግስቲ ክዘራረቡ ከምዝፀንሑን መልሲ ከይተውሃቦም ነዊሕ ከምዝፀንሑን ብምግላፅ ብሕጊ ዝተፈቐደ ዕለት ተዛዚሙ ናይ ባዕልና ክልል ኣዊጅና ኣለና ኢሎ። “ሎሚ ኣብ ዝነበረ ኣኼባ ኤጄቶን ሽማግለታት ዓድን ብዛዕባ ምስረታ ክልል ኢና ተዘራሪብና።ቅድሚ ሎሚ እውን ኣብዚ ጉዳይ እዚ እንታይ ክንገብር ከምዘለና ተዘራሪብና ኢና።ምዝርራብ ጥራሕ ዘይኮነስ ባንዴራ እውን ተኺልና ኣዊጅና ኢና ወፂእና።" መንእሰይ ጌታሁን ደጉዬ ብወገኑ “ኤጄቶን ሽማግለ ዓድን ብፅሒቶም ዛዚሞም ኣለው፤ሲዳማ ክልልነቱ ኣዊጁ’ሎ ዝተረፈ ናይ መንግስቲ ብፅሒት እዩ’’ኢሉ’ሎ።ሲዳማ ሕገ መንግስቲ ዝሃቦ ናይ መወዳእታ ዕድሉ ተጠቒሙ’ሎ ክብል እውን ገሊፁ’ሎ። ናይ ቕድሚት ናይ ሲዳማ ብሄራዊ ክልላዊ መንግስቲ ክኸውን እዩ ዝበሉዎ ባንዴራ ኣብ ከተማ ሃዋሳ ሰቒሎም ኣለው። ኣብ ደቡብ ክልል ንዝተልዓሉ ናይ ምውዳብ ሕቶታት ብዝምልከት ትማሊ ኣኼብኡ ዝወድአ ናይ ደቡብ ኢትዮጵያ ህዝብታት ዴሞክራሲያዊ ምንቅስቓስ መግለፂ ክህብ ትፅቢት ይግበር።


ኤርትራዊ ናትናኤል ብርሃነ ብሉጽ ኣጥቅዓይ ቱር ዲ ፍራንስ 10ይ መድረኽ ኮይኑ

ሎሚ ካብ ሰይንት ፍሎርስ ናብ ኣልቢ ኣብ ዝተኻየደ 217 ኪሎሜተር ዝሽፍን 10ይ መድረኽ ቅድድም ብሽክለታ ቱር ዲ ፍራንስ 2019: ተቐዳዳማይ ናትናኤል ብርሃነ ብዘርኣዮ ብሉጽ ጸወታ መጥቃዕቲ ዕውት ሽልማት ኣንታርጋዝ መጥቃዕቲ Antargaz Combative Prize ኮይኑ ኣብ መድረኽ ተዓወቲ ቱር ዲ ፍራንስ ክድይብ በቒዑ።  ሻምፕዮን ዙር ኤርትራ 2019 ዝኾነ ኤርትራዊ ናትናኤል ብርሃነ: ኣብዚ ናይ ሎሚ ዝተገብረ ቅድድም ኣብ ዝተፈላለየ ዝተሰርዐ ናይ መድረኽ ውድድራት ንመጋጥምቱ ራሕሪሑ ተደጋጋሚ ዓወታታት ብምሕፋሱ’ዩ ኣብ መድረኽ ተዓወቲ ቱር ዲ ፍራንስ ዝበቕዐ።  ብመሰረት ካብ ጋንታ ኮፊደስ ዝተረኽበ ሓበሬታ: ዓወት ናትናኤል ድሕሪ ተመሳሳሊ ዓወት ወዲ ጋንትኡ ስተፈን ሮሰቶ ኣብ ቀዳማይ መድረኽ ነቲ ዓወት ይጎናጸፍ ብምህላው ተገሊጹ። ናትናኤል ድሕሪ’ቲ ዓወት ኣብ ዝገበሮ ቃለ መጠይቕ ዝሓለፈ ሓሙስ ኣብ ዝተኻየደ 6ይ መድረኽ ጸወታ: ነዚ ናይ ሎሚ ዓወት ክሓፍስ ትጽቢት ገይሩ ምንባሩ ብምሕባር ይኹንምበር እቲ ዓወት ሎሚ ክቐንዖ ከምዝኸኣለ ጠቒሱ። ብውጽኢቱ ድማ ኣመና ምሕጓሱ መርበብ ሓበሬታ ክለብ ኮፊደስ ብተወሳኺ ገሊጻ። No media source currently available  ኣብ ናይ ሎሚ ውዕሎ ቱር ዲ ፍራንስ ይ መድረኽ ቤልጅማዊ ውት ቫን አርት ብኣዝዩ ረቂቕ ብልጫ መሪሕነት ሒዙ ነቲ ውድድር ፈጺምዎ ኣሎ። ብሓገዝ ፎቶ ፊኒሽ ዝተባህለ ተክሎኖጂ ተጠቒሞም መሪሕንት ቤልጅማዊ ውት ቫን አርት ዝተረጋገጸ ክኸውን እንከሎ ኢልያ ቪቭያን ከምኡውን ኣውስትራልያዊ ካለብ እዋን ካልኣይን ሳልሳይን ደረጃ ሒዞም ናይ መድረኽ ዓወት ተጎናጺፎም ኣለው።  ኣብ ሓፈሻዊ ውህሉል ነጥቢ ድማ ዛጊት ፈረንሳዊ ጁልያን ኣላፍሊፐ ካብ ዱችኒክ ክዩክ ስተፕ፤ እንግሊዛዊ ግራይንት ቶማስ ካብ ክለብ ኢነዮስ ከምኡ’ውን ወዲ ጋንትኡ ኢጋን በርናል ካብ ቀዳማይ ክሳብ ሳልሳይ ኣብ ዘሎ ደረጃ ተሰሪዖም ይመርሑ ኣለው።


'ኣብ ኢትዮጵያ ህብረ ብሄር ፌደራላዊ ስርዓት እንተፈሪሱ ሃገር ይብተን' ፕሮ. ህዝቅኤል ገቢሳ

ኣብ ኢትዮጵያ ህብረ ብሄር ፌደራላዊ ስርዓት እንተፈሪሱ ሃገር ይብትን ኢሎም ተንታኒ ፖለቲካ ፕሮፌሰር ህዝቅኤል ገቢሳ:: እቶም ፕሮፌሰር ነዚ ዝበሉ ኣብ ዝሓለፈ ሰሙን ኣብ ዩኒቨርሲቲ መቐለ ኣብ ህብረ ብሄር ፌደራላዊ ስርዓት ጠሚቱ ኣብ ዘቕረብዎ መፅናዕታዊ ፅሑፍ እዩ:: ፕሮፌሴር ህዝቅኤል ገቢሳ ኣብ ዝሓለፈ ሰሙን ኣብ ዩኒቨርስቲ መቐለ ስርዓት ፌዴራሊዝምን ሕገ-መንግስቲ ኢትዮጵያን ኣመልኪቶም ፅሑፍ ኣቕሪቦም እዮም:: ህብረ ብሄራዊ ፌደራሊዝም ኣብ ኢትዮጵያ "ታሪኻዊ ሕቶታት ንምምላስ እዩ" ኣብ ተግባር ውዒሉ ዝብል እምነት ከምዘለዎም ገሊፆም። ንሶም ብሄራዊ ወፅዓ ዘስዐቦ ሕቶ መንነት ነይሩ ይብሉ። እዚ ቋንቋ መሰረት ዝገበረ ስርዓት ሃገር ይብትን እዩ ዝብል ዝልዓል ሓሳብ ከምዘይቕበልዎ ይዛረቡ። ስርዓት ፌዴራሊዝም ብባዕሉ ፀገማት ፈጢሩ እዩ ኢለ ኣይኣምንን ዝብሉ ፕሮፌሰር ህዝቅኤል፡ እቲ ስርዓት ግን ኣብ ዝሓለፉ 27 ዓመታት ብዝግባእ ኣብ ተግባር ብዘይምውዓሉ ፀገማት ኣስዒቡ ክኸውን ይኽእል ይብሉ:: ፕሮፌሴር ህዝቅኤል ህብረ ብሄራዊ ስርዓት ኣፍሪስካ ካልእ ስርዓት ንምትካል ዝግበር ፃዕሪ ኣየዕውትን ኢሎም:: ስርዓት ፌደራሊዝም ኣብ ኢትዮጵያ ዝነበረ ታሪኻዊ ሕቶ ብሄረሰባት ንምምላስ ዓሊሙ ዝተተኸለ ስርዓት እዩ ዝበሉ ፕሮፌሰር ህዝቅኤል ገቢሳ ብሩባታት፤ እምባታትን ቀላያትን እቲ ኣወዳድባ ክጣየሽ ይሕሽ ዝብል ግን ካብ ምንታይ ተልዒልና ዝብል ሕቶ እዩ ዘስዕብ ኢሎም። ሕገ-መንግስቲ ጠሚቱ ኣብ ዝሃብዎ ርእይቶ: እቲ ሕገ መንግስቲ ኣብ ዝረቐቐሉ ጊዜ ኣይተወከልናን ዝብሉ ኣለው ዝብል ንፕሮፌሰር ህዝቅኤል ዝቐረበሎም ሕቶ ኣብቲ እዋን ዝነበረ ኣወዳድባ እንተወሲድና ካብ ዝተፈላለዩ ክፍልታት ሕብረተሰብ ማለት እውን ካብ ደቂ ኣንስትዮ፤ መናእሰይ፥ ምሁራት ተሳትፎ ገይሮምሉ እዩ ረቒቑ: ስለዚ ዘይተሳተፉ ኣብቲ ጊዜ’ቲ ዘይተመረፁን ሕጋዊ ውክልና ዘይነበሮምን ክኾኑ ይኽእሉ እዮም። ብዝተኽኣለ መጠን ግን በቲ ዝነበረ ኩነታት እኹል ውክልና ክህሉ ተገይሩ እዩ ክብሉ መልሲ ሂቦም ። እቲ ዘሎ ዝመሐየሽ ነገር እንተለዎ እቲ ሕገ-መንግስቲ ባዕሉ መሰረት ገይርካ ምምሕያሽ ይከኣል እዩ ድሕሪ ምባል ኣብ ሕገ መንግስቲ ኢትዮጵያ መካትዒ ብዛዕባ ዝኾነ ዓንቀፅ 39 ክመሓየሽ ይኽእል’ዶ ንዝብል ሕቶ እዚ ዓንቀፅ ሰረት እቲ ሕገ መንግስቲ እዩ ዝብል ምላሽ ሂቦም:: ምስ መረፃ 2012 ዓ.ም ተኣሳሲሩ ንዝተልዓለሎም ሕቶ እንትምልሱ ድማ: ሃገራውን ክልላውን መረፃ ሕገ-መንግስቲ ፌዴሪኢ ብመሰረት ዝፈቕዶ ክካየድ ከምዘለዎ ዝተዛረቡ ፕሮፌሰር ህዝቅኤል መረፃ እንተዘይተኻይዱ ግና እቲ ሐዚ ዝመርሕ ዘሎ መንግስቲ ዕድመ ስልጣኑ ስለዘብቅዕ ዘይሕጋዊ መንግስቲ እዩ ዝኸውን ኢሎም። ምሉእ ትሕዝቶ ኣብዚ ምስማዕ ይክኣል ። No media source currently available


ሕ/ሃ ንኣተሓሕዛ ሰብኣዊ መሰላት ኤርትራ ዝከታተላ ራፖርተር ናይ መዝነት ጊዜ ክናዋሕ ወሲኑ

ቤት ምኽሪ ሰብኣዊ መሰላት ሕቡራት ሃገራት ንኣተሓሕዛ ሰብኣዊ መሰላት ኤርትራ ዝከታተላ ፍልይቲ ራፖርተር ናይ መዝነት ጊዜ ንሓደ ዓመት ክናዋሕ ትማሊ ሓሙስ ወሲኑ። ካብዚ በተወሳኺ ቤት ፅሕፈት ላዕለዋይ ኮሚሽነር ሰብኣዊ መሰላት ኣብ ጉዳይ ኤርትራ ኣብ መጋቢት 2020 ብቃል ከቕርብ ይፅውዕ። እቲ ውሳነ ብደገፍ 21 ሃገራት፣13 ተቓውሞን 13 ድምፀ ተዓቅቦን ሓሊፉ’ሎ።ናይ መዝነት ጊዜ ክናዋሕ ድምፃ ዝሃበት ኣፍሪቃዊት ሃገር የላን።ኣርባዕተ ሃገራት ኣፍሪቃ ድምፀን ዓቂበን ኤርትራ ሓዊሱ ድማ ኣርባዕተ ሃገራት ነቲ ምንዋሕ ተቓዊመንኦ ኣለዋ።


ኣዴፓ: ኣብ ኢትዮጵያ ንዘለዉ ፀገማት ተሓታቲ ህወሓት እዩ ኢሉ

ፈፃሚ ስራሕ ኣዴፓ ኣብ ኢትዮጵያ ንዘለዉ ፀገማት ተሓታቲ ህወሓት እዩ ኢሉ:: እቲ ፈፃሚ ስራሕ ብህወሓት ንዝተውሃበ መግለፂ ትማሊ ምላሽ ሂቡ:: ምሉእ ትሕዝቶ ኣብዚ ምስማዕ ይክኣል:: No media source currently available


'ህዝቢ ትግራይ ናይ ምንጻል ስምዒት ኣሕዲሩ ኣሎ' ዝብል ሪኢቶ ኣማሓዳሪ'ቲ ክልል መዘራረቢ ኮይኑ (2ይ ክፋል)

ዶ/ር ደብረጽየን ገ/ሚካኤል 'ህዝቢ ናይ ምንጻል ስምዒት ኣሕዲሩ'ሎ፣ ንሕና ግና ዓቕሊ ንግበር ንብሎ ኣለና' ድሕሪ ምባሎም ኣብ ማሕበራዊ ሚድያታትን ዝተፈላለዩ ስፍራን መዘራረቢ ኮይኑ ኣሎ። ንሕና'ውን ከምኡ። ኣርባዕተ ተጋሩ ዓዲምና ዝጀመርናዮ ክትዕ ሎሚ'ውን ቀጺሉ ኣሎ። ሕጹይ ዶ/ር ኣብራሃ ሃይለዝጊን ግርማይ በርሀን ካብ ዪኒቨርስቲ መቐለ፣ ሙስጦፋ ዓብዱ ኣማኻሪን ጠበቓን ከምኡውን ዓብለሎም ገ/ሚካኤል ካብ መቐለን'ዮም። 'እቲ ነጥቢ ሕቶ ዋንነት ሃገረ ትግራይ'ምበር፣ ምንጻል ኢልና ኣይንገልጾን' ዝብል ብሓደ ወገን 'ኣብ ፌደራላዊ ስርዓት ሙሉእ ውሕስነታ ዘረጋገጸት ትግራይ' ብካልእ ወገን ዝብሉ ኣማራጺታት ሒዞም'ዮም ኣጋይሽና ይካትዑ ዘለው። No media source currently available


ቤት ፍርዲ ኢጣልያ መድሃኔ ተስፋማርያም ነጻ ክወጽእ ወሲኑ

ቤት ፍርዲ ኢጣልያ ብዘይሕጋዊ ምስግጋር ሰባት ን3 ዓመታት ተአሲሩ ዝጸንሓ ኤርትራዊ መድሃኔ ተስፋማርያም ግዳይ ግጉይ መንነት ምዃኑ ኣፍሊጡ። ቤት ፍርዲ ኢጣልያ ሎሚ ዓርቢ ብዘይሕጋዊ ምስግ ጋር ሰባት ኣብ 2016 ካብ ሱዳን ናብ ኢጣልያ ተወሲዱ ኣብ ማእሰርቲ ዝጸንሓ ኤርትራዊ መድሃኔ ተስፋማርያም በርሃ እቲ ብዓቓቢ ሕጊ ዝድለይ ጥርጡር ከምዘይኾነ ብምሕባር እንተኾነ ግን ኣብ ዘይሕጋዊ ምስግጋር ሰባት ተሓባቢሩ’ዩ ብዝብል ናይ ሓሙሸተ ዓመታት ማእሰርቲ ውሲኑሉ’ሎ።  ቤት ፍርዲ ኢጣልያ ሎሚ ኣብ ዝወዓለ መጋባእያ ዋላ’ዃ ኣብ ምስግጋር ሰባት ብምትሕብባር 5 ዓመታት ክእሰር እንተተፈርደ ኣብ ማእሰርቲ ዝጸንሓሉ ጊዜ ኣብ ግምት ብምእታው ነጻ ክወጽእ ወሲኑ’ሎ። መድሃኔ ተስፋማርያም በርሀ እቲ ዝድለይ መድሃኔ ይህደጎ መርዕድ ዘይምዃኑ ክገልጽ ምጽንሑ ይፍለጥ። ይኹን ደአ እምበር ዓቓብ ሕጊ ኢጣልያ ኣብ ቀይዲ ዘሎ መድሃኔ ብ’ጀነራል’ ዝፍለጥ ኣብ ዘይሕጋዊ ምስግጋር ሰባት ዝነጥፍ መድሃኔ ይሕደጎ መርድዕ ምዃኑ ብምግላጽ ናይ 14 ዓመታት ማእሰርቲ ክፍረዶ ክሓቱ ጸኒሖም’ዮም። ምሉእ ትሕዝቶ ኣብዚ ምስማዕ ይክኣል። No media source currently available


ሕ/ሃ ዝከፍአ መዳጎኒ ማእከል ምዃኑ ዝገለጸ ማእከል ዛውያ፡ሊብያ እንታይ ይብሉ?

ወሃቢ ቃል ኮሚሽን ሰብኣዊ ጉዳያት ሩፐርት ኮልቪል አባላት ሕቡራት ሃገራት ኣብ ሊብያ ዝርከብ ዚታን መዳጎኒ ማእከል ከምዝበጽሑን ኩነታት እቶም ስደተኛታት ኣብ ዝኸፍአ ደረጃ ከምዝርከብ ኣብ መጀመርያ ወርሒ ሰነ ካብ ጀነቫ ኣብ ዝሃቦ ጋዜጣዊ መግለጺ ምሕባሩ ይዝከር። ነዚ ስዒቡ ኣብቲ መዳጎኒ ማእከል ዝርከቡ ስደተኛታት ካብ ዝተፈላለዩ አካላት ዓለምለኸ ማሕበረሰብ ኮነ ጋዜጠኛታት በጺሖም ምስ ዝኸዱ’ዩ ኩነታትና ዝያዳ ዘንቆልቁል ይብሉ።  ኣብዚ ዝኸፍአ መዳጎኒ ማእከል ምዃኑ ብተደጋጋሚ ዝግለጽ ዚታን መዳጎኒ ማእከል ንዝሓለፉ ክልተ ኣዋርሕ ዝጸንሓ ኤርትራዊ ኣብርሃንም ኣስመሮም ብዛዕባ ኩነታት’ቲ ማእከል ከምዚ ክብል ይግለጽ። No media source currently available  ትካል ስደተኛታት ሕቡራት ሃገራት ኣብ ዚታን መዳጎኒ ማእከል ዝርከቡ ስደተኛታት ምምዝጋብ ምጅማሩ ኣብዚ ሰሙን’ዚ ኣብ ናይ ትዊተር ገጹ ዘውጽኦ መግለጺ ክፍለጥ ተኻኢሉ’ሎ።


ሕውሓትን አደፓን - ሓደ ነቲ ሓደ ዝኸስስ መግለጺ ኣውጺኦም

ማእከላይ ኮሚቴ ህዝባዊ ወያነ ሓርነት ትግራይ(ህወሓት) ድሕሪ ዘካየዶ ህፁፅ ኣኼባ ኣብዘውፀኦ መግለፂ: ኣብ’ዚ እዋን፣ ህልውና ኢትዮጵያ ካብ ዝሓመቐ ናብ ዝኸፍአ ደረጃ ክወስድ ዝኽእል ብመጠኑ ይኹን ብስፍሓቱ ኣዝዩ ዘተሓሳስብ ኩነታት በጺሑ ከምዘሎ ገሊጹ። እቲ ማእከላይ ኮሚቴ ድሕሪ እቲ ብቕድሚ ትማሊ ዘካየዶ ህጹጽ ኣኼባ ኣብ ዘውጸኦ መግለፂ ብቅልጡፍ ክፍጸም ዝግባእ ዝበሎ 7 ነጥብታት ዝሓዘ ውሳነ ኣሕሊፉ’ሎ:: ኣብ ዝሓለፈ ወርሒ ሰነ ዝተዋደደን፣ ነዊሕ ምድላው ዝተገበረሉ ዝበሎ ኣብ ልዕሊ ላዕለዎት ወታሃደራዊ መራሕቲ’ታ ሃገርን ኣመራርሓ ክልል ኣምሓራን ናብ ምቕንጻል ፍጻመ ከምዝተኻየደ’ውን ኣፍሊጡ። እቲ መግለጺ ወሲኹ ‘ብደረጃ ሃገር ተጀሚሩ ዝነበረ ተስፋ ዝህብ ልምዓትን ምዕባለን ሎሚ መራሒ ስኢኑ ቁልቁል ምውራድ ዝተጀመረሉ ኩነታት ንርኢ ኣለና’ውን’ ይብል። ‘ትካልን ጸጥታን ደሕንነትን’ታ ሃገር ካብ ዝኾነ ጊዜ ንላዕሊ ሰላምን ድሕንነትን ሃገር ምሕላው ኣይካኣሉን’ ዝበለ መግለጺ ህወሓት ‘ቅንጸላ’ ላዕለዎት መራሕቲ ዘረጋገጾ ሓቂ እንተሃለወ፣ መንግስቲ ሰላምን ድሕነትን ህዝቢ ንምኽባር እናተጸገመ፣ ብግፍዒን ጭካነን ናይ ስልጣን ድልየቶም ከርውዩ ዝደልዩ ሓይልታት ትምክሕቲ ከምድላዮም ዝዕንድርሉ ኣብ መሓውር መንግስቲ ተሰግሲጎም ዋሕስ’ዛ ሃገር ንዝኾነ ሕገ መንግስቲን ፈደራል ስርዓትን ንከፍርሱ ዝንቀሳቀስሉ ኩነታት ይራኣይ’ ከምዘሎ ዘርእይ’ዩ ኢሉ። ማእኸላይ ኮሚቴ ህዝባዊ ወያነ ሓርነት ትግራይ ኣብ ዘሕለፎ ውሳነ ቅንጸላ ላዕለዎት ኣዘዝቲ ሰራዊትን ላዕለዎት ኣመራርሓ ክልል ኣምሓራ፣ ብሓሳብን ብተግባርን ተሳትፎ ዝነበሮም ሓይልታት ንክፍለዩን ብገለልተኛ ኣካል ቕልጡፍ ምጽራይ ክግበር'ውን ጸዊዑ። ኣብ’ዚ ሕጂ እዋን ዓዲ ዝብትን ዘሎ ካብ’ዚን ካብ’ቲን ዝተኣኻኸበ ‘ደምበ ትምክሕቲ’ ዝበሎ ከምዝኾነ: እዚ ሓይሊ’ዚ ከምድላዩ ንክዕንድር ዝገብር ዘሎ ድማ ዴሞክራሲያዊ ምንቅስቃስ ኣምሓራ (ኣዴፓ) እዩ ይብል። ካብ’ዚ ተበጊሱ ኣዴፓ ኣብቲ ጥፍኣት ብሓፈሻ፤ ብፍላይ ድማ ኣብ መንጎ መሪሕነት እቲ ውድብ ዘጋጠመ ቅትለት ብዝርዝር ገምጊሙ ናብ ተሓታትነት ክሰጋገር ካብዚ ተበጊሱ ንህዝቢ ኢትዮጰያ ይቅርታ ክሓትት ይግባእ" ኢሉ። ስለዚ ኣዴፓ ካብ ኩሎም ጉዳያት ውሽጣዊ ሽግራቱ ብዝርዝር ገምጊሙ ግልጺ ቕዋሙ ከፍልጥ ማእከላይ ኮሚቴ ህወሓት ጸዊዑ። እዚ እንተዘይኮይኑ ግን ምስዚ ሓይሊ ሓቢሩ ንምስራሕን ንምቅላስን ከም ዝጽገም ኣብ ዘውጽኦ መግለጺ ኣፍሊጡ። ኣብ ጉዳይ ኣዴፓ ጠሚቱ ንሓላፊ ቤትፅሕፈት ማእኸላይ ኮሚቴ ኣዴፓ ኣይተ ዮሃንስ ቧያለው ምላሽ ሓቲትና ንግዚኡ ዝህብዎ መልሲ ከምዘየለ ገሊፆም ከምፓርቲ ግን ኣብቲ ጉዳይ ዝህቦ መግለፂ ምላሽ እንተልዩ ክንፍልጥ ኢና ኢሎም:: ማእኸላይ ኮሚቴ ህወሓት፡ ኣብ ውሽጢ ኢህወደግ ዝተፈጠረ ናይ ኣሰላልፋ ምትሕውዋስ ከም ዘሎ ብምግላጽ፡ እዚ፡ "ኢህወደግ ናይ ጽግዕተኛ ደባል ኣረኣእያታት ተሸኪሙ ዝነብር ግንባር እናኾነ ስለ ዝመጽአ'ዩ" ኢሉ። ብምዃኑ ድማ፡ ኢህወደግ "ናብ ንጹር ውግንና ዝተመስረተ ቃልሲ ክካየድን ኣብ ቀጻሊ ዓመት ብመሰረት ሕገ መንግስቲ ክካየድ ዝግብኦ ሃገራዊ መረጻ ከም ግንባርን መንግስትን መርገፂኡ ንህዝቢ ኢትዮጵያ ግልጺ ክገብር የተሓሳስብ" ኢሉ። እቲ መግለፂ"ህወሓት ከም ሓደ ሕገ-መንግስታውን ፌደራላውን ሓይሊ ህዝብን ሃገርን ካብ ህልውን መፃእን ሓደጋታት ንምድሓን ምስተመሳሳሊ ዕላማ ዘለዎም ሕገ-መንግስታውን ፌደራላውን ሓይልታት ሰፊሕ መድረኽ ፈጢሩ ክቃለስን ብህፁፅ ናብ ተግባር ክሰጋገርን ማእኸላይ ኮሚቴ ህወሓት ወሲኑ ኣሎ" ይብል:: እቲ መግለፂ ንሓይልታት ምክልኻል ሃገር ኣብ ዘሕለፎ መልእኽቲ ድማ ሕገ-መንግስታዊ ስርዓትን ልኡላውነት ሃገርን ካብ ዝኾነ ዓይነት ሓደጋ ንምክልኻልን ንምሕላውን ዝተዋሃበኩም ሕገ-መንግስታዊ ሓላፍነት ካብ ዝኾነ ግዜ ንላዕሊ ውሽጣዊ ሓድነትኩም ብምሕያል ሰላምን ድሕንነትን ሃገርኩም ኣብ ምሕላው ግቡእኹም ክትፍፅሙ ይግባእ ኢሉ:: ኣብ ክልል ብ/ብ/ህዝብታትን ደቡብ ዝለዓሉ ዘለው ክልል ናይ ምኳን ሕቶታት ሕገ-መንግስታዊ ብዝኾነ መንገዲ ክፍታሕ ይግባእ ዝበለ መግለጺ ህውሓት "ካብዚ ወፃእ ሕቶ ህዝቢ ብሓይሊ ወይ ብኻልእ መንገዲ ንምፍታሕ ዝግበር ፃዕሪ ፍፁም ተቐባልነት የብሉን" ኢሉ። ፈጻሚ ጉዳይ ዲሞክራሲያዊ ፓርቲ ኣምሓራ(ኣዴፓ) ብወገኑ ኣብ ዝሃቦ ምላሽ፡ ሕወሓት ዘውጽኦ መግለጺ፡ ነቲ ዝጸንሐን ዘሎን መሕፈሪ ክፍኣቱ ዕርቃኑ ኣብ ኣደባባይ ዘቃልዐ`ዩ ኢልዎ`ሎ። እቲ ናይ ክልል ኣምሓራ ገዛኢ ፓርቲ ኣብ`ቲ መግለጺኡ፡ ነቲ ዝሓለፈ ተፈቲኑ ምሉእ ንምሉእ ፈሺሉ ዝበሎ መፈንቅለ መንግስቲ ክልል ኣምሓራን፡ ቅትለት ላዕለዎት ኣመራርሓን ቀጻሊ ስጉምትታቱ ንምእንፋትን ኣብ ምግምጋም ከምዝርከብ ኣፍሊጡ`ሎ።  ምሉእ ትሕዝቶ ኣብዚ ምስማዕ ይክኣል። No media source currently available


ኩባንያታት ትካል እግሪ ምትካል ትግራይ (ትእምት) ንመሸጣ ኣክስዮን ቀሪበን

ሓላፊ ቢሮ ልምዓት ከተማን ንግድን ኢንዳስትሪን ክልል ትግራይ ዶክተር ኣብርሃም ተኸስተ ምስ ማዕኸናት ዜና ውሽጢ ሃገር ኣብ ዝገበርዎ ቃለ መጠይቕ ተጋሩ ዳያስፖራ ካብተን ትካላት፡ ኣክዮን ክዕድጉ ፀዊዖም። ኣብዚ ሐዚ እዋን ንመሸጣ ቀሪበን ዘለዋ ትካላት ትእምት፤ ፋብሪካ ስሚንቶ መሰቦ፣ ሱር ኮንስትራክሽንን ትራንስ ኢትዮጵያን እየን። ምሉእ ትሕዝቶ ኣብዚ ምስማዕ ይክኣል።  No media source currently available


ኣምንስቲ ኢንተርናሽናልን ሲፒጄይን ኢትዮጵያ ናብ ናይ ቀደም ዓፈና ከይምለስ ዘለዎም ስግኣት ገሊጾም

ኢትዮጵያ ናብ ናይ ቀደም ዓፈና ከይትምለስ ስግኣት ከምዘለዎም ክልተ ዓለምለኸ ትካላት ሰብኣዊ መሰላት ገሊፆም።እተን ትካላት ብዝተፈላለየ ኣገባብ ሓሳቦም ንዝገለፁ ሰባት ቅድሚ ሎሚ ይንቀፍ ብዝነበረ ሕጊ ፀረ-ሽብር ምእሳር “ብናይ ድሕሪት ማርሽ ንመኪና ንቕድሚት ከም ምዝዋር እዩ’’ ኢሎምዎ ኣለው። ንደሕንነት ጋዜጠኛታት ዝሕለቕ ዓለምለኸ ትካል ሲፒጄይ(CPJ) ኢትዮጵያ ንጋዜጠኛታትን ብዝተፈላለዩ ኣገባብ ሓሳቦም ኣብ ምግላፅ ዝርከቡን ሰባት ምእሳሮም ነቒፉ።ሲፒጄይ ወሲኹ ኣብ ለውጢ እትርከብ ኢትዮጵያ ንናፃነት ፕረስ ንምዕፋን ዝኣረገ ሜላ ትጥቀም ኣላ ኢሉ’ሎ።ኣብቲ ትካል ኣተሓባባሪት ፕሮግራም ቀርኒ ኣፍሪቃ ሞቶኪ ሙሞ ዘለወን ስኽፍታ ንድምጺ ኣሜሪካ ገሊፀን። “ኣብ ዝሓለፉ ክልተ ኣዋርሕ ዝተራእዩ ንመፃኢ ኩነታት ናፃነት ፕረስ ኣፀጋሚ ዝገብሩ ኢልና ዝፈለናዮም ጉዳያትን ኣብቲ ፀብፃብ ብዝርዝር ሓቢርና ኣለና።እዞም ኣካይዳታት ብምምሕዳር ቀዳማይ ሚንስትር ኣሕመድ ዝተጀመሩ ሰናይ ተግባራት ንድሕሪት ከይመልስዎ ስግኣትና ገሊጽና ኣለና።” ሞቶኪ ሙሞ እቲ ፀብፃብ ኣብ ግንቦትን ሰነን ኣብ ኢትዮጵያ ንዝተፈፀሙ ኩነታት ከምዝሓዘን ብምግላፅ ብተደጋጋሚ ምዕፃው ኢንተርኔት ንዋሕዚ ሓበሬታ ብምዕንቃፍ ንናይ ዜጋታት ሓበሬታ ናይ ምርካብ ናጽነት ብምድራት ነቲ ኩነታት ብዝበለፀ ዘተሓሳስብ ገይሩዎ ኢለን። ምዕፃው ኢንተርነት ስዒቡ 15 ሰነ ኣብ ክልል ኣምሓራ ተፈፂሙ ዝተባህለ ፈተነ ዕልዋ መንግስትን ቕንፀላ ሰበስልጣንን ተታሓሒዙ ጋዜጠኛታት ተኣሲሮም ናይ ሽብር ሕጊ ተጠቒሱ ቖፅሮ ተታሒዝሎም ኣሎ ኢለን። መንግስቲ ንጋዜጠኛ ‘ኣሃዱ ሬድዮ’ ኣሲሩ ከምዝፈትሐ ብምዝኽኻር ሕጂ ድማ ሪፖርተራት ‘ኣስራት ቴሌቪዥን’ ከምዝተኣሰሩ ገሊፀን።ሲፒጄይ ንኣብ ቤት ፅሕፈት ቀዳማይ ሚንስትር ኢትዮጵያ ሓላፊት ፕረስ ቢልለኔ ስዩም ኣዘራሪቡ ተፈቲኑ ምስ ዝተባህለ መፈንቅለ መንግስቲ ብዝተኣሳሰረ ብርክት ዝበሉ ሰባት ኣብ ትሕቲ ቁፅፅር ውዒሎም ምርመራ ይካየድ ከምዘሎ ብምሕባር ጋዜጠኛታት ብሞይኦም ኣይተአሰሩን ምባለንን ብምንታይ ከምዝተኣሰሩ ከምዘይተነግሮም እውን ወሲኸን ገሊፀን። ብተመሳሳሊ ዓለምለኸ ተሓላቒ ሰብኣዊ መሰላት ኣምንስቲ ኢንተርናሽናል መንግስቲ ይወስዶ ብዘሎ ስጉምቲ እታ ሃገር ንድሕሪ ከይትምለስ ስግኣት ኣለኒ ክብል መግለፂ ኣውፂኡ። ኣብቲ ትካል ንኩነታት ቀርኒ ኣፍሪቃ ዝከታተሉ ኣቶ ፍስሃ ተክሌ ኣብ ባህርዳርን ኣዲስ ኣበባን ዝተፈፀመ ቕትለት ስዒቡ መንግስቲ ንኣስታት 200 ሰባት ምእሳሩ ገሊፆም። ካብ መንጎ ዝተኣስሩ ኣባላትን ደገፍትን ውድብ ምንቅስቓስ ብሄረ ኣምሓራን ናይ ኣዲስ ኣበባ ኣባላት ሰብ ሕድርን ካልኦት ዜጋታትን ከምዝርከቡዎም ዝገለፁ ኣቶ ፍስሃ ቤት ፍርዲ ኣብ ዝቐረብሉ እዋን ፖሊስ ንሕጊ ፀረ-ሽብር ብምጥሓስ ጠርጢረዮም ኣለኹ ምባሉ ገሊፆም።እቲ ኣዋጅ ንሰብኣዊ መሰላት ዜጋታት ዘየኽብር መንግስቲ ቅድም ክብል ከም መግሃሲ ሰብኣዊ መሰላት ይጥቀመሉ ዝነበረ እዩ ኢሎም። “ክቕየር እዩ ተባሂሉ ዝተመሓየሸ ሕጊ ናብ ፓርላማ ኣትዩ’ሎ እሞ ኣብዚ ኩነታት መንግስቲ ነዚ ኣዚዩ ዝተነቐፈ ሕጊ መሊሱ ነዞም ሰባት ንምእሳርን ቆፅሮ ንምትምሓዝን ምጥቓሙ ዝተመሓየሸ ኩነታት ሰብኣዊ መሰላት ኢትዮጵያ ኣብ ፀገም ኣእትዩ ንድሕሪ ዝመልስ እዩ።” ኣቶ ፍስሃ ኣተሓሕዛ እሱራት እውን ዘተሓሳስብ እዩ ድሕሪ ምባል ኣብዚ ሕጂ እዋን ኩነታት ኢትዮጵያ ‘’ንድሕሪት ብዝወስድ ማርሺ ንመኪና ንቕድሚት ከም ምዝዋር እዩ’’ ክብሉ ገሊፆምዎ።መልሲ መንግስቲ ኢትዮጵያ ንምርካብ ዝተገብረ ፃዕሪ ኣይሰለጠን። ምሉእ ትሕዝቶ ኣብዚ ምስማዕ ይክኣል። No media source currently available


ሊብያ: 260 ስደተኛታት 22 ኪ.ሜ. ብእግሪ ተጓዒዞም ካብ ተኣፋፊ መዓስከራቶም ይወጹ

ትካል ስደተኛታት ሕቡራት ሃገራት ድሕሪ ኣብ ታጁራ ዝተባህለ መዳጎኒ ማእከል ዝሓለፈ ሰሙን ደብዳብ ነፈርቲ ምግጣሙ ኣብቲ ማእከል ተሪፎም ዝነበሩ ስደተኛታት ንወለንትኦም ካብቲ ማእከል ክወጹ ከምዘፍቐደ ትማሊ ኣብ ዘውጽኦ መግለጺ ሓቢሩ’ሎ። እቲ ትካል ብተወሳኺ 55 ኣብ ተአፋፊ ኩነታት ዝነበሩ ደቂ ኣንስትዮን ስድራቤታትን ናብቲ ኣብ ትሪፖሊ ዝርከብ ማእከል ምእካብን ምፍናው ናብ ሳልሳይ ሃገርን ከምዘግዓዘ ሓቢሩ’ሎ።  እቲ ትካል ኣብ ዝሓለፈ መዓልታት ነቶም ተአፈፍቲ ኢሉ ዝፈለዮም ስደተኛታት ጥራይ ካብ ታጁራ መዳጎኒ ማእከል ከውጽእ ኣብ ዝፈተነሉ እዋን እቶም ስደተኛታት ኩላቶም ክወጹ ወይ ድማ ኩላቶም ክተርፉ ብምሕታት እቲ መስርሕ ምትዕንቓፉ ኣይሓብኣን። ትካል ስደተኛታት ሕቡራት ሃገራት ጨንፈር ሊብያ ኣብቲ ትማሊ ዘውጽኦ መግለጺ ካብቶም በቲ ትካል ናብ መጽንሒ ቦታ ዝገዓዙ 55 ስደተኛታት ብተወሳኺ 260 ብወለንትኦም ካብ ታጁራ ዝወጹ ስደተኛታት ናብቲ መጽንሒ ቦታ ምእታዎም ሓቢሩ’ሎ። ድምጺ ኣሜሪካ ንገለ ካብቶም ብወለንትኦም ካብ ታጁራ ናብ ትራብሎስ ትሪፖሊ ብእግሪ ተጓዒዞም ዝኣተው 260 ስደተኛታት ኣዘራሪቡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ሚነሶታ፡ ፈደረሽን ስፖርት ኤርትራውያን ሰሜን ኣመሪካን መረረት ጋንታ ስያትል ሞሞናን

ኣብ ሚነሶታ ዝተኻየደ መበል 34 ውድድራት ስፖርት ፈደረሽን ኤርትራውያን ሰሜን ኣመሪካ፡ ካብ ቀዳማይ ድቪጅን ብዓወት ጋሽ ባርካ ተዛዚሙ`ሎ፡ ምስኣ ንዋንጫ ሓሊፋ ዝነበረት ጋንታ ስያትል ስለምንታይ ምጽዋት ኣብያ ዝብል፡ ተወልደ ወ/ገ ንፈደረሽንን ሓለፍቲ`ታ ጋንታን ኣዘራሪቡ`ሎ፡ ምስ ሓፈሻዊ ጸብጻብ የቕርቦ`ሎ፡  No media source currently available   No media source currently available


ኣብ ተአፋፊ ኩነታት ዝርከቡ ስደተኛታት ካብ ሊብያ ክወጹ ይሓቱ

መንግስታትን ዓለምለኸ ትካላትን ነቲ ኣብ መዳጎኒ ማእከል ስደተኛታት ሊብያ ዝሓለፈ ሰሙን ዝተፈጸመ ደብዳብ ነፈርቲ ብትሪ ይኹንኑ ኣለው። ኣብቲ ገለ ክፋሉ ዝዓነወን ሓያለ ስደተኛታት ዝተቐትልሉን መዳጎኒ ማእከል ዝርከቡ ስደተኛታት “ሞት ኢና ንጽበ ዘለና፡ “ሰብኣዊነት የለን” ዝብሉ ጭርሖታት ብምሓዝ ካብቲ መዳጎኒ ማእከል ክልቐቑን ይሓቱ ኣለው። ኣብቲ ኣማኢት ኪ.ሜ ርሒቑ ዝርከብ ግን ኸአ ዝከድሉ ዘይብሎም መዳጎኒ ማእከል ኣብ ጎልጎል ዝሓድሩ ስድራቤታት’ውን ኣለው። መብዛሕቶም እዞም ስደተኛታት ካብ ኣብ ሱዳን ዘተኻየደ ምጽናት ዓሌት ዝሃደሙ’ዮም። ካብቲ ውግእ ዝካየደሉ ክፋል ሊብያ ወጺኦም እንተኾነ ሕጂ’ውን ቁጽሪ ኣብ ጎልጎል ዝሓድሩ ውሑድ ኣይኮነን። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ሱዳን ሰላምን ምርግጋእን ክሰፍን ሰብኣዊ መሰላት ክኽበር ኣለዎ ክብል ሕ/ሃ ኣፍሊጡ

ሱዳን ሰላማውን ዝተረጋግአን ማሕበረሰብ ንምምስራትን ዘስካሕክሕ ውርሻ ህውከትን በደልን ከብቅዕን ሰብኣዊ መሰላት ህዝባ ከተኽብር ናይ ሕቡራት ሃገራት ክኢላታት ሰብኣዊ መሰላት ጸዊዖም።ላዕለዋይ በዓል ስልጣን ሕቡራት ሃገራት ንላዕለዋይ ኮሚሽን ሰብኣዊ መሰላት ብምውካል ብዛዕባ ኩነታት ሱዳን መብርሂ ሂቡ’ሎ። ሓጋዚ ዋና ፅሓፊ ሰብኣዊ መሰላት ሕ/ሃ ኣንድሪው ጊልሞር ዝሓለፈ ዓርቢ ኣብ መንጎ ሓይልታት ንናጽነትን ለውጥን መሰጋገሪ ወታደራዊ ቤት ምኽሪ ብዝተበጽሓ ስምምዕ ተተባቢዕና ኣለና ብምባል ሕብረት ኣፍሪቃን ኢትዮጵያን ንዝተፃወትዎ ጊደ ንኢዶም። ንሶም ብተወሳኺ እቲ ስምምዕ ክሰርሕ ግን ብዙሕ ትዕግስትን ቅንዕናን ይሓትት ኢሎም። “ፕረዚደንት ኣል-በሽር ካብ ስልጣኖም ምስ ተወገዱ ላዕለዋይ ኮሚኒሽነር ኣብ ሱዳን ዝተፈጥረ ቅልውላው ምንጩ ኣተሓሕዛ መሰላት፣ዘይተመለሰ ቁጠባዊ ሕቶ፣ማሕበራዊ፣ስቪላውን ፖለቲካውን መሰላት ምዃኖም ኣስሚሮምሉ እዮም።መፍትሒኡ ኸኣ ምኽባር ሰብኣዊ መሰላት እዩ።” ጊልሞር ቐጺሎም ዘይምዕዳል ኮይኑ ናይ በሽር ምውራድ ኣብታ ሃገር ህውከት ወይ በደል ከብቕዕ ኣይገበረን፡6 ሰነ 2019 ልዕሊ 100 ሰላማዊ ሰልፈኛታት ብሓይልታት ፀጥታ ተቐቲሎም ኢሎም ። ኣብ ልዕሊ ንወታደራዊ መሪሕነት ዝቓወሙ ሰፊሕ መግሃስቲ ሰብኣዊ መሰላትን ዓፈናን ክፍፀሙ ፀኒሖም።ኩሎም ሱዳናዊያን ፀገሞም ብልዝብ ክፈትሑን ዝተፈፀመ በደል ብነፃ ክምርመርን ፍትሒ ክረጋገፅን ጊልሞር ፀዊዖም ኣለው። ሚንስትር ፍትሒ ሱዳን ዑስማን ሑመይዳ ኣብ ባይታ ዘሎ ኩነታት ከምዚ ክብሉ ይገልፁ። “ሱዳን ኣብ ባይታ ብዝተፈጥረ ህዝባዊ ለውጢ ኣብ ናይ ብሓቂ ናይ ስልጣን ስግግር እያ ዘላ።ኣብዚ ሓዱሽ ምዕራፍ ሱዳን ኣብ ኩሉ መዳያት ንዘጋጠሙዋ ፈተናታት ንምስዓር ካብ ማሕበረሰብ ዓለም ምትሕብባርን ሓገዝን እያ ትፅበ።” ሑመይዳ ወሲኾም ሱዳን መንገዳ ትልውጥ ስለዘላ ኣብ ልዕሊኣ ዝተነብረ ሃሳይ ማዕቐብ ክልዓለላን ሃገራትን ሓላኺ ናይ ወፃኢ ዕዳ ክስርዛላን ወሲኾም ፀዊዖም።


"ኣብ ኢትዮጵያ ፅልእን ዕግርግርን ካብ ዝለዓዕሉ ኣባላት ዳያስፖራ ዝተወሰኑ ኣብ ኣሜሪካ ዝነብሩ እዮም" ኣምባ. ማይክል ሬይነር

ኣብ ኢትዮጵያ ፅልእን ዕግርግርን ካብ ዝለዓዕሉ ኣባላት ዳያስፖራ ዝተወሰኑ ኣብ ኣሜሪካ ዝነብሩ እዮም ክብሉ ኣምባሳደር ኣሜሪካ ኣብ ኢትዮጵያ ተዛሪቦም። ሎም ቅነ ኣብ ተመሳሳሊ ጉዳይ ዝተዛረቡ ቀዳማይ ሚንስትር ኣብይ ኣሕመድ ፅልእን ህውከትን የልዕሉ ኣለው ዝበሉዎም ሓደ ሓደ ኣባላት ዳያስፖራ ናይ ሓቂ ኣምላክ ይፍረደኩም ክብሉ ኣማሪሮም ኔሮም።   ኣምባሳደር ኣሜሪካ ኣብ ኢትዮጵያ ማይክል ሬይነር ኣብ ሆስፒታል ጥቁር ኣንበሳ ኣብ ዝተኻየደ ናይ ኢትዮ-ኣሜሪካ ጉባኤ ሓካይም ኣብ ዘስምዕዎ መደረ ትኹረት ዘስሕቱ ምክፍፋልን ጥፍኣትን ዘስዕቡ ንዝበልዎም ድምጺን ሓሳባትን ኢትዮጵያዊያን ጠቂሶም ገለ ካብዞም ድምጺታት ኣብ ኣሜሪካ ካብ ዝነበሩ ኢትዮጵያዊያን ዝመጹ’ዮም ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ጋንታ መቐለ 70 እንደርታ ናይ 2011 ፕሪሚየር ሊግ ኢትዮጵያ ተዓዋቲት ኮይና

ውድድር ፕሪመርሊግ ኢትዮጵያ 2011 ትማሊ ሰንበት ኣብ ከተማ መቐለ ተዛዚሙ፡ ጋንታ መቐለ ድማ ኣብ ታሪኻ ንፈለማ እዋን ዋንጫ ዓቲራ:: ጋንታታት ሲዳማ ቡናን ፋሲል ከነማን ድማ ኣብቲ ሊግ ካልኣይን ሳልሳይን ብምኳን ነቲ ውድድር ዛዚመን:: ኣብ ፕሪሚየር ሊግ ኢትዮጵያ መበል 30 ሰሙን ትማሊ ኣብ ስታድዮም ከተማ መቐለ 70 እንደርታ ንድሬዳዋ ከነማ 2 ብ 1 ብምስዓር ዋንጫ ዓቲራ። ኦሴይ ማዊሊ ኣብ መበል 45፣ ኣማኑኤል ገብረሚካኤል ድማ ኣብ መበል 55 ደቒቓታት ብፍፁም ቅላዕ ብወገን መቐለ ሸቶ ዘመዝገቡ ኮይኖም: ኤልያስ ማሞ ናይ ድሬዳዋ ድማ ብሕታዊት ሸቶ ኣብ 78 ደቒቓ ኣመዝጊቡ:: በዚ ድማ መቐለ 70 እንደርታ ብ59 ነጥቢ ናይቲ ሊግ ሻምፒዮን ክትኸውን ከላ ኣጥቃዓይ እታ ጋንታ ኣማኑኤል ገብረሚካኤል ድማ ብ18 ሸቶታት ዝለዓለ ኣብቲ ሊግ ጎል ዘመዝገበ ተጻዋታይ ኮይኑ’ሎ። No media source currently available  ኣሰልጣኒ መቐለ 70 እንደርታ ገብረመድህን ሃይለ ድሕሪ እቲ ፀወታ ኣብ ዝሃቦ ርእይቶ ውድድር ዓመተ 2011 ፈታንን ብዙሕ ፀገማት ዝነበርዎ ኮይኑ ዝሓለፈ እዩ: ኣብ መወዳእታ ድማ እዚ ኩሉ ፀገም ተሳጊርና ንዓወት ብምብቃዕና ሕጉስ እየ ኢሎም:: ኣብ ዝቕፅል ዓመት እታ ጋንታ ኣብ ሻምፒዮንስሊግ ኣፍሪቃ ትሳተፍ ብምኳና ብኣግኡ ምድላዋት ብምግባር ንዝሓሸ ውፅኢት ንምርካብ ክንቀሳቐስ ኢና ኢሎም:: ዝሓለፈ ዓመት ናብቲ ሊግ ዝኣተወት መቐለ 70 እንደርታ ተዓዋቲት ፕሪይመርሊግ ኢትዮጵያ ክትኸውን ኣብ ኣብ ታሪኻ ንፈለማ ግዜ እዩ:: ደገፍቲ እቲ ጋንታ ትማሊ ኣብ ጎደናታት መቐለ ወፂኦም ሓጎሶም ክገልጹ ኣምስዮም:: ኣብ ካልእ ፀወታ ሲዳማ ቡና ኣብ ሜዳኣ ምስ ወልዋሎ ገጢማ 3-0 ተዓዊታ:: ሲዳማ ቡና ካብ መቐለ 70 እንደርታ ብሓደ ነጥቢ ድሒራ ብ58 ነጥብታት እቲ ውድድር ካልኣይ ብምኳን ዛዚማ:: ነቲ ሊግ እናመርሐት ናይ መወዳእታ ፀወታ ኣብ ሽረ እንዳስላሰ ዘካየደት ፋሲል ከነማ ድማ ምስ ስሑል ሽረ 1-1 ተፈላልያ:: ብመሰረት እዚ ፋሲል ከነማ ብ57 ነጥቢ ሳልሳይ ደረጃ ሒዛ እቲ ሊግ ዛዚማ:: ደደቢት፣ መከላከያን ደቡብ ፖሊስን ድማ ካብቲ ሊግ ዝወጻ ጋንታታት ኮይነን። ምሉእ ትሕዝቶ ኣብዚ ምስማዕ ይክኣል። No media source currently available


ጉባኤ ባይቶ ክልል ትግራይ ይካየድ ኣሎ

ናብ ስሩዕ ስርሑ ዝተመለሰ ቤት ምኽሪ ክልል ትግራይ ገምጋማዊ ሪፖርት ኩነታት እታ ክልል ዓመተ 2011 ካብ ምክትል ርእሰ ምምሕዳር ትግራይ ዶ/ር ደብረጽየን ገ/ሚካኤል ሰሚዑ። ዛዕባ’ቲ ሪፖርት ካብ ዝምልከቶም ሓለፍቲ ቢሮ መብርሂ ቀሪቡ: ቤት ምኽሪ ተካቲዑሉ። ናይ ምምሕዳሮም ሪፖርት ዘቕረቡ ዶ/ር ደብረጽየን ገ/ሚካኤል ኣብ መደረኦም ‘ኢትዮጵያ ንምብታን በብግዝኡ ዝተፈላለየ መልክዕ ዘለዎ ኣካይዳ ይረ ኣሎ፣ ነዚ ድማ ኩላትና ብሓባር ክንቃለሶ ይግባእ’ ኢሎም። እቶም ምክትል ርእሰ ምምሕዳር ኣብ ፀብፃቦም ስራሕ ኣልቦነት ንምንካይ ኣብዚ ዓመት ልዕሊ 260 ሽሕ ሰባት ናይ ስራሕ ዕድል ከምዝተፈጠረሎም ገሊፆም:: ምሉእ ትሕዝቶ ኣብዚ ምስማዕ ይክኣል:: No media source currently available


ቁጽሪ ኣብ መዳጎኒ ማእከል ሊብያ ብደብዳብ ነፈርቲ ዝሞቱ 55 ምብጽሑ ሕ/ሃ ኣፍሊጡ

ሕቡራት ሃገራት ብቕድሚ ትማሊ ሰሉስ ለይቲ ኣብ ዋና ከተማ ሊቢያ ትሪፖሊ ስደተኛታት ተኣሲሮምሉ ኣብ ልዕሊ ዝነበረ ማእኸል ብዝተፈፀመ ደብዳብ ነፋሪት እንተወሓደ 55 ሰባት ተቐቲሎም ካልኦት ልዕሊ 130 ድማ ከምዝቖሰሉ ገሊፁ። ካብ ከተማ ትሪፖሊ ውፅእ ኢሉ ኣብ ዝርከብ መዳጎኒ ፍልሰተኛታት ካብ ዝተፈፀመ ደብዳብ ብዙሓት ኣየምለጡን።ሕጂ እውን ኣብ ሆስፒታል ኣለው።ካብቶም እሱራት ሓደ ሱዳናዊ ስደተኛ ሳዳም ከምዚ ይብል። “ ፈለማ ኣብ ርሑቕ ግጭት ሰሚዕና፤ቀፂሉ ሓያል ቦምብ ተተኲሱ።ነቲ ዝነበርናዮ ማዕጾ ብሓይሊ እንኳሕኲሕና ሓለውቲ ከፊቶም ኣውፂኦምና።እቲ ህንፃ እናርኣናዮ ብሓዊ ይነድድ ነይሩ እዩ።” ሕቡራት ሃገራት እቲ መጥቓዕቲ ብገበን ኲናት ከሕትት ይኽእል እዩ ኢሉ’ሎ። እቲ መጥቓዕቲ ኣብ ምብራቓዊ ሊቢያ ንወታደራዊ ሓይሊ ይመርሕ ናይ ዘሎ ኸሊፋ ሓፍታር እሙናት ሓይልታት ከምዝተፈፀመ ሰበስልጣን ካብ ትሪፖሊ ይገልፁ። ሓይልታት ሓፍታርን እሙናት ሓይልታት ዓለምለኸ ተቐባልነት ናይ ዘለዎ መንግስቲን ንዝሓለፉ ሰለስተ ኣዋርሕ ኣብ ውግእ ይርከቡ። እቲ ውግእ ንኣስታት 700 ሰባት ቀቲሉ ን94,000 ሰባት ድማ ኣመዛቢሉ’ሎ። ኣዛዚ ፖሊስ ሌቴናል ኮሎኔል ናውሮዲን ካብ ትሪፖሊ ከምዝሓበሩዎ እቶም ስደተኛታት ካብ ኣፍሪቃ፣ካብ ኤስያን ሃገራት ዓረብን ዝመፁ እዮም። ኣብ ጥቓ እቲ ዝዓነወ ማእኸል መዳጎኒ ስደተኛታት ናይ ኣፅዋር መኽዘን ከምዘሎ ኣምነስቲ ኢንተርናሽናል ዝተባህለ ተሓላቒ መሰላት ብመፅናዕቱ ገሊፁ’ሎ።


ሊብያ: ኤርትራዊያን ግዳያት ደብዳብ ነፈርቲ መዳጎኒ ማእከል ታጁራ እንታይ ይብሉ

ልኡኽ ሕቡራት ሃገራት ኣብ ሊብያ ኣብ መዳጎኒ ማእከል ታጁራ ብዘጋጠመ ደብዳብ ነፈርቲ ኣስታት 40 ሰባት ምሟቶም ሓቢሩ’ሎ። ልኡኽ ሕቡራት ሃገራት ኣብ ሊብያ ጋሳን ሳላመ ሎሚ ረቡዕ ኣብ ዝሃብዎ መግለጺ “ እቲ መጥቓዕቲ ምስ ገበን ኹናት ዝምደብ’ዩ” ኢሎም ድሕሪ ምግላጽ “ኣብ ዘሰካሕክሕ ኩነታት ዝርከቡ ንጹሃን ሰባት ዘጽለልሉ ቦታ ብሃንደበት እዮም ተቐቲሎም ዘለው” ኢሎም። ሕቡራት ሃገራት፡ ዓለምለኸ ትካል ስደተኛታትን ሕብረት ኣፍሪቃን ነቲ ደብዳብ ነፈርቲ ብትሪ ኾኒኖምዎ ኣለው። ሰበ ስልጣን ሕክምና ሊብያ ተወሳኺ ኣስታት 80 ሰባት በቲ ኹነታት ምቁሳሎም ሓቢሮም ኣለው። ላዕለዋይ ኮሚሽነር ትካል ስደተኛታት ሕቡራት ሃገራት ፍሊፖ ግራንደ ሰላማዊያን ሰባት ዒላማ ክኾኑ ኣይግባእን: ስደተኛታት ድማ ኣብ መዳጎኒ ክእሰሩ’ውን ኣይግባእን እዩ። ኣውሮጳ ንምብጻሕ ሓደገኛ ጉዕዞ ኣብ ምክያድ ዝተታሕዙ ስደተኛታት ናብ ከም ሊብያ ዝኣመሰለ ዘይውሑስ ቦታ ጃብ መጀመርያ ክምለሱ’ውን ኣይግባእን ኔሩ ኢሎም።  ንሶም ብተወሳኺ ምስ ኣብ ሊብያ ዝዋግኡ ዘለው ክልቲኦም ወገናት ቅርበት ዘለዎም ሃገራት ኹናት ደው ከብሉ ክጽውዑ’ውን መልእኽቶም ኣመሓላሊፎም ኣለው። ኣቦ መንበር ሕብረት ኣፍሪቃ ሙሳ ፋዊ ብወገኖም ኩሎም ወገናት ንውሕስነት ሰላማዊያን ሰባት ብፍላይ ድማ ኣብ መዳጎኒ ማእከላት ዝርከቡ ስደተኛታት ከውሕሱ ብምጽዋዕ ኣብቲ ናይ ሎሚ ሶሉስ መጥቓዕቲ ዝምልከት መርመራ ክካየድ ሓቲቶም ኣለው። ድምጺ ኣሜሪካ ኣብ ታጁራ መዳጎኒ ማእከል ንዘለው ሰለስተ ስደተኛታት ኣዘራሪቡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ጉዳይ ምዝንባል ተወለዲ ጌዶ፡ ቡርጂን ኮሬን ዝተተርጠሩ 262 ሰባት ኣብ ቐይዲ ምእታዎም ተገሊጹ

ኣብ ክልል ኦሮሚያ ምምሕዳር ዞባ ምዕራብ ጉጂ ኣብቶም ዝሓለፉ ክልተ ዓመታት ንተወለድቲ ብሄረሰባት ጌዶ፣ቡርጂን ኮሬን ካብ መነባብርኦም ክመዛበሉ ጌሮም፣ኢሰብኣዊ ገበናት እውን ፈፂሞም ብምባል ዝጠርጠሮም 262 ሰባት ክሳብ ትማሊ ሰሉስ ኣብ ትሕቲ ቀይዲ ምእታዎም ኣማሓዳሪ ናይቲ ዞባ ኣቶ ኣበራ ቡኖ ገሊፆም። ንሶም ዝርዝር ከይዲ ከይገለፁ 89 ገበነኛታት ብምዃኖም ተፈሪዱዎም ኣሎ ኢሎም። ብተወሳኺ ልዕልነት ሕጊ ንምርግጋፅ ንቀሳቐስ ኣለና እውን ኢሎም። “መርማሪ ጉጅለ ብምጥያስ ብርክት ዝበሉ ተጠርጠርቲ ተታሒዞም ኣለው።ኣብዚ ጉዳይ ዝተሳተፈ ተጠርጣሪ ኣየምልጥን።ልዕልነት ሕጊ ምኽባር ናይ መጀመሪያ ጠመተና ስለዝኾነ ዋላ ሓደ ከይተረፈ ንፍርዲ ክነቕርቦም ኢና” ድሕሪ ምባል ኣቶ ኣበራ ካብዚ ብተወሳኺ ዜጋታት መሊሶም ክጣየሱ ዝተወዳደ ስራሓት ይስራሕ ከምዘሎን እንተኾነ ግን ኣብ ቀረብ ሕርሻን ካልእን ገለ ፀገማት እንተጋጠመ እውን ዝተዋደደ ስራሓት ቀፂሉ’ሎ ኢሎም ። ኣማሓዳሪ ናይቲ ዞባ ኣቶ ኣበራ ቡኖ እቲ ከባቢ ካብ ዕጡቓት ንምፅራይ ስራሓት ይስርሑ’ዃ እንተሃለወ ሓሓሊፉ ምትንዃያት ኣሎ ኢሎም። ካብ ዞባታት ምዕራብን ምብራቕን ጉጂ ኣስታት ፍርቂ ሚሊዮን ኣባላት ብሄረሰብ ጌዶ፣ልዕሊ 23 ሽሕ ኮሬን ኣስታት ኣርባዕተ ሽሕ ተወለድቲ ቡርጂ ብሄረሰብን ኣብቶም ዝሓለፉ ክልተ ዓመታት ምዝባሎምን ተመዛበልቲ ጌዶ ብናይ መንግስቲ ጻዕሪ ምሉእ ብምሉእ ናብ መንበሪኦም ምምላሶም ድምጺ ኣሜሪካ ምፅብፃቡ ይዝከር።


ነባራይ ተምቤን 'ብፖሊስ መግረፍቲ ከምዝተፈጸሞ' ይገልጽ

ነባራይ ተምቤን ዓብዪ ዓዲ ኃይለማርያም ሕሉፍ ኣብ'ዚ ቀረባ 'ፍሉይ ሓይሊ ፖሊስ'ታ ከተማ ካብ ስርሑ ኣገዲዱ ድሕሪ ናብ ቤት ማእሰርቲ ምእታው ከምዝገረፎ' ገሊጹ። ንሱ 'ጠንቂ መግረፍቲን ምቕጥቃጡን ዝተፈላለዩ ክኾኑ ይኽእል'ዩ ብፍላይ ግና ኣባል ዴሞክራሲያዊ ምንቅስቃስ ትግራይ (TAND) ስለዝኾንኩ'የ' ይብል። ኃይለማርያም ሕሉፍ ብሰንኪ ዝወረዶ መግረፍቲ ሓደ እዝኑ ከምዝጸንዖን ኣብ ዝተፈላለዩ ማእከላት ሕክምና ክንክን ይረክብ ከምዘሎን ገሊጹ። ካብ ቤት ምእሰርቲ ዘውጸኦ ቢሮ ፍትሒ'ቲ ወረዳ ከምዝኾነ'ውን ሓቢሩ። No media source currently available


ዶ/ር ብርሃኑ ነጋ ኣብ መደረ ፓርላማ ቀዳማይ ሚንስተር ኣቢይ ኣሕመድ ርእይቶ ይህብ

ሓዲሽ ዝተመስረተ ናይ ተቓውሞ ልፍንቲ ካብ ዝመርሑ ሓደ`ዩ- ዶ/ር ብርሃኑ ነጋ። ዜጋታት ኢትዮጵያ ንማሕበራዊ ፍትሒ(ኢዜማ) ዝተባህለ ውድብ ይመርሕ። ኣብቲ ትማሊ ዝተጋብአ ፓርላማ ኢትዮጵያ፡ ብጋሻነት ተዓዲሞም ካብ ዝተሳተፉ መራሕቲ ተቓወምቲ ሓደ ኔሩ። ንሱ ብዛዕባ`ቲ ብቀዳማይ ሚንስተር ኣቢይ ኣሕመድ ዝቐረበ ትርር ዝበለ መደረ ንድምጺ ኣሜሪካ ርእይትኡ ሂቡ`ሎ። “ቀዳማይ ሚንስተር ኣቢይ ኣብ ልዕሊ ሕጋዊ ዘይኮነ ኣካይዳ፡ ተሪር ስጉምቲ ምውሳድ ከምዝጅምሩ ዝእምት`ዩ” ይብል። ምሉእ ሪፖርት ኣብ`ዚ ምስማዕ ይክኣል። No media source currently available


መንግስቲ ኤርትራ ለውጢ እንተዘየተኣታትዩ ዋሕዚ ኤርትራዊን ስደተኛታት ክቕጽል’ዩ ክብላ ፍልይቲ ራፖርተር ሕ/ሃ ኣፍሊጠን

ኣብ ኤርትራ ዘሎ ኣተሓሕዛ ሰብኣዊ መሰላት እንተዘይተመሓይሹን መንግስቲ መሰረታዊ ናጽነት ዘረጋግጹ ለውጢ እንተዘየተኣታትዩን ዋሕዚ ኤርትራዊያን ስደተኛታት ደው ከምዘይብል ፍልይቲ መርማሪት ጉዳያት ሰብኣዊ መሰላት ኤርትራ ኣብ ሕቡራት ሃገራት ዳኔላ ክራቫትስ ኣጠንቒቐን። ንሰን ነዚ ዝበላ ናይ ፈለማ ዓመታዊ ሪፖርት ንቤት ምኽሪ ሰብኣዊ መሰላት ሕቡራት ሃገራት ሎሚ ሶሉስ ኣብ ዘረከበትሉ ጊዜ’ዩ። ናይ ሕቡራት ሃገራት ፍልይቲ ራፖርተር ዳኔላ ክራቫትስ \ኤርትራን ኢትዮጵያን ቕድሚ ሓደ ዓመት ኣዋጅ ሰላምን ምሕዝነትን ድሕሪ ምፍራረመን ዝምድና ክልቲኣን ሃገራት እንዳሓየለ ምምጽኡ ዘሓጉስ ምዃኑ ድሕሪ ምግላጻ ይኹን ደአ እምበር ዋላ’ኳ ኣወንታዊ ምዕባለታት እንተለው ኣብ ኩነታት ሰብኣዊ ጉዳያት ኤርትራ ዝጭበጥ ለውጢ የለን ኢለን። “ሓፈሻዊ ውጽኢት ሰላም ንተራ ኤርትራዊያን ዜጋታት ገና ክጠቅም ኣይጀመረን፡ ክጥቅም ዝክእለሉ ምልክታት’ውን ኣየርእይን’ዩ ዘሎ ከምውጽኢቱ ድማ ኣብ ነፍሲ ወከፍ ወርሒ ብኣማኢት ዝቑጸሩ ዜጋታት’ታ ሃገር ይስደዱ ኣለው።” ፍልይቲ ራፖርተር ክራቫትስ ፡ ሃገራዊ ኣገልግሎት ቀንዲ ምክንያት ስደት ኤርትራዊያን ኮይኑ ይቕጽል ምህላው ከምዝተዓዘባ ይገልጻ። ንሰን ብተወሳኺ ካብ 18 ክሳብ 50 ዓመት ዝዕድሚኦም ዜጋታት ናይ 18 ኣዋርሕ ሃገራዊ ኣገልግሎት ክገብሩ ከምዝግደዱ፡ እንተኾነ እቲ ህልው ኩነታት ግን ደረት ጊዜ ዘለዎ ብዘይምዃኑ ብኣሽሓት ዝቑጸሩ ዜጋታት ሃገሮም ገዲፎም ክስደዱ ይግደዱ ኣለዎ ትብል። ክራቫትስ፡ መንግስቲ ኤርትራ ኣብ ሃገራዊ ኣገልግሎት ለውጢ ከተኣታትው ኣብ ኣገልግሎት ንዘለው ድማ ከጣይስን ናይ ስራሕ ዕድል ክፈጥርን ይጽውዓ። ከምኡ`ውን ኣብታ ሃገር ዝረአ ናይ ሃውሪ ማእሰርቲ፡ ግዱድ ምስዋር ሰባትን ማእሰርቲ ብዘይ ፍርዲን ከምዘተሓሳሰሰን ኣብ`ቲ ሪፖርት ገሊጸን። “ ሓደ ኣብነት ማእሰርቲ ኤርትራዊት ኣሜሪካዊት ሲሃም ዓሊ’ዩ። ኣብ ወርሒ ታህሳስ 2012 ጓል 15 ዓመት ከላ ብዘይፍቓድ ካብ ሃገር ክትወጽእ ኣብ ዝፈተነትሉ ተታሒዛ ክሳብ ሕጂ ኣብ ማእሰርቲ ትርከብ። ዝሓለፈ ወርሒ ሚያዝያ ሲሃም መበል 22 ዓመት ልደታ ኣብ ማእሰርቲ ኣኽቢራ’ላ። ብዛዕባ ኩነታታ ድማ ዝፍለጥ ነገር የለን።” ክራቫትስ ወሲኸን ኩሎም እሱራት ፖለቲካ ኤርትራ ክፍትሑን ኤርትራ ንልዕልና ሕጊን ፍትሒን ክትህልውን ከተሓየልን ጸዊዐን። ነዚ ምላሽ ዝሃበ ካብ ሚንስትሪ ጉዳያት ወጻኢ ኤርትራ ኣምባሳደር ተስፋሚካኤል ገራህቱ፡ ኣብ ሉኣላዊነት ሃገሩ ዝካየድ ምትእትታው ከምዘይቕበሎ ብምግላጽ፡ ቤት ምኽሪ ሰብኣዊ ጉዳያት ሕቡራት ሃገራት ኣብ ዝተፈብረኸ ክስታት ሰብኣዊ መሰላት ተመርኩሱ ፡ዘይምኽኑይ ውሳነታትን ፍሉይ መዝነትን ብምጥቃም፡ ንዝሓለፈ ሸሞንተ ዓመታት ንሃገሩ ኤርትራ ዒላማ ጌሩ ክኸይድ ምጽንሑ ገሊጹ። ንሱ ብተወሳኺ ቀንዲ ዕላማ ፍልይቲ ራፖርተር ንኤርትራ ንምውራድ፡ ምግላልን ዘይምርግጋእ ንምፍጣር ከምኡ’ውን ንዞባዊ ሰላምን፡ጸጥታን ምዕባለን’ቲ ዞባ ንምትሕልላኽ’ዩ ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


“ብሓድነት ኢትዮጵያ ንዝመጸና ብብርዒ ዘይኮነ ክላሽን ሒዝና’ውን ክንዋጋእ ኢና” ቀ/ሚ ኣብይ ኣሕመድ

ቀዳማይ ሚንስትር ኢትዮጵያ ዶ/ር ኣብይ ኣሕመድ “ሓቂ ምስና ምስቶም መራሕቲ ለውጢ ስለዝኾነት ዝዓግተና የልቦን” ክብሉ ሎሚ ንፓርላማ ኣብ ዝሃብዎ መግለጺ ሓቢሮም። ቀዳማይ ሚንስትር ኣብይ ኣብቲ ሎሚ ንፓርላማ’ታ ሃገር ዝሃብዎ መግለጺ ብሓድነት ኢትዮጵያ ንዝመጸና ሓይልታት ብብርዒ ዘይኮነ ክላሽን ሒዝና’ውን ክንዋጋእ ኢና ክብሉ ኣብቲ ጉዳይ ከምዘይደራደሩ ኣፍሊጦም። No media source currently available  ሎሚ ቕነ ኣብ ባህርዳርን አዲስ አበባን ዝተፈጸሙ ቅትለታት ወሲኽካ ኣብ ልዕሊ ዝተፈላለዩ ጉዳያት ዘቕንዔ በለካ ለኽዓካን ወረ ጅምላዊ ውሳነን ንዝበልዎ’ድማ ኣምሪሮም ነቒፎም። ቀ/ሚ ኣብይ ነቲ ናይ ባህርዳርን አዲስ አበባን ቅትለታት መጥቓዕቲታትን ፈተነ ዕልዋ ኣይኮነን ንዝበሉ ብትሪ ነቂፎም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ሻምፒዮን ቅድድም ብሽክለታ 2019 ኤርትራ ተካይዱ

ፕሮፌሽናል ተቐዳዳማይ ጋንታ ኮፊደስ ናትናኤል ብርሃነ ብደቂ ተባዕትዮ፡ ብደቂ ኣንስትዮ ድማ ዳናይት ፍጹም ተዓወቲ ሻምፒዮን ኤርትራ 2019 ኮይኖም። ኣብ ናይ ውልቂ ናይ ግዜ ውድድር ከኣ ፕሮፌሽናል ተቕዳዳማይ ኣማኑኤል ገ/እግዚኣብሄር ካብ ክለብ ዳይሜንሽን ዳታ ሚለና ያፌት ካብ ክለብ ሰራይር ሳዋ ዝቐልጠፈ ሰዓት ብምምዝጋብ ተዓወቲ ኮይኖም። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራዊ ናትናኤል ብርሃነ ኣብ ዙር ፈረንሳ 2019 ክሳተፍ'ዩ

ኤርትራዊ ፕሮፈሽናል ተቐዳዳማይ ብሽክለታ ክለብ ኮፊደስንን ሻምፕዮን ዙር ኤርትራን ናትናኤል ብርሃነ ድሕሪ ሒደት መዓልታት ኣብ ዝካየድ ዙር ፈረንሳ 2019 ክሳተፍ ምኻኑ ተፈሊጡ። እዚ ዝተሓበረ: ክለብ ኮፈደስ ሎሚ ረፍዲ ዝርዝር ኣብ ዙር ፈረንሳ 2019 ዝስለፉ ተቐዳደምታ ወግዓዊ ድሕሪ ምግባራ እዩ።  ናይ ሎም ዘበን ዙር ፈረንሳ ንመበል 106 ግዜ ዝካየድ ኮይኑ: 3,480 ኪሎ ሜተር ርሕቐት ዝሽፍን ምኳኑ ተፈሊጡ’ሎ።  ክለብ ኮፊደስ: ኣብቲ ብደረጃ ዓለም ስሙ ግኑን ዝኾነ ቅድድም ብሽክለታ ዙር ፈረንሳ ኣብዚ ዓመት ንመበል 23 ግዜ ክትሳተፍ’ያ ። ኤርትራውያን ተቐዳደምቲ ብሽክለታ ዳንኤል ተኽለሃይማኖት: ናትናኤል ብርሃነን መርሃዊ ቅዱስን ኣቐዲሞም ኣብ ዙር ፈረንሳ ተሳቲፎም ምንባሮም ይፍለጥ።


ግብረ መልሲ ካቶሊካዊት ቤተክርስትያን ኤርትራን ንቃለ-መጠይቕ ህ/ርክባት ሚንስትሪ ጥዕና ኤርትራ

ካቶሊካዊት ቤተ-ክርስትያን ኤርትራ ነቲ ብህዝባዊ ርክባት ሚንስትሪ ጥዕና ኤርትራ ኣቶ ታጀዲን ዓብደልዓዚዝ ብዕለት 12 ሰነ 2019 ምስ ወኪል ራድዮ ድምጺ ኣሜሪካ ኣብ ኣስመራ ብርሃነ በርሀ ኣብ ዘካየዶ ቃለመጠይቕ “መስርሕ ምርኽኻብ ምሕደራ’ምበር፣ ዝኾነ ናይ ምዕጻው ስጉምቲ፣ ኣብ ልዕሊ ኣገልገልቲ ወይ ሰራሕተኛታት ዝተገብረ ምፍርራሕ የልቦን” ዚብል ዝሃቦ መግለጺ ግጉይ ሓበሬታ’ዩ ክትብል ምላሽ ሂባትሉ’ላ። ካቶሊካዊት ቤተክርስትያን ኤርትራ ኣብቲ ኣብዚ ሳልስቲ ዘውጽኣቶ መግለፂ፡ “ኣብዚ ቕንያት’ዚ ብናይ መንግስቲ ኤርትራ ውሳኔ፣ ኣብ መላእ ኤርትራ ዚሰርሓ ዝነበራ ልዕሊ 22 ዝኾና ናይ ሕክምና ማእከላት ምዕጻወን ብወገን ጳጳሳት ካቶሊካዊት ቤተክርስትያን ተቓውሞ ቐሪቡ ግን ዝተዋህቦ ግቡእን ብቑዕን መንግስታዊ ምላሽ የልቦን። እንተኾነ ግን ንናይ መራኸቢ ብዙሃን ሃልኪ ዝተዋህበ ሓድሓደ ግጉይ ሓበሬታ፣ ርሑቕን ቀረባን ንዘሎ ዘጋጊ ግጉይን መስሓትን ስለዝኾነ፣ ነቲ ደላይ ሓቂ ከነብረሃሉ ንደልይ” ድሕሪ ምባል “ኣብ ንቡርን ልሙድን ኣሰራርሓ “ምምሕልላፍ / ምርኽኻብ” ማለት እንታይ ከምዝኾነ ፍሉጥ እዩ። ብዘይ ዝኾነ ይኹን ዘተን ልዝብን፣ ማለት ንዝምልከቶ ላዕለዎት ሰበስልጣንን ወናኒ ትካልን ከየፍለጥካ፣ ሓሳቡን መደቡን ከይተገንዘብካ፣ በይናዊ ብዝኾነ ኣገባብ ኣብ ልዕሊ’ቲ ኣብ ስራሕ ዘሎ ኣካል ውሳኔ ምሕላፍን ናብ ተግባር ምስግጋርን ደኣ ምስ ምንታይ ኪቝጸር እዩ? ዝኾነ ይኹን ዘረክብን ዚርከብን ዘመሓላልፍን ሰብ፣ ናይ ትእዛዝን ናይ መረኻኽብን ሰነድ ብዘይብሉ፣ ናይ በዓል ስልጣን ናይ ለኣኺኻን መሰነይታ ዘይብሉዶ ይግበር እዩ? እዚ ደኣ ምስ ምንታይ ኪቕጸር እዩ?”ክብል ብምሕታት “ነዚ ኣብ ግምት ብምእታው፣ እቲ ተግባር ብዅሉ ኣገባቡ ልዕሊ ምህጋር’ውን እዩ” ኢሉ’ሎ። ኣብኡ ንዘገልግሉ ኣባላት ምፍርራሕን ከምኡ ዝዓይነቱ ቃላትን’ውን ነይሩ እዩ፤ እቶም እዚ ዘጋጠሞምን ብዓይኖም ዝረኣይዎምን ሰባት ኪምስክሩ ይኽእሉ እዮም ክብል እቲ መግለጺ ካቶሊካዊት ቤተክርስትያን ኤርትራ ሓቢሩ’ሎ። ኣብ ብዙሕ ኣጋጣሚታት “ንእምነት ኣይተንከፍናን” “መሰል እምነት” “ብሕጊ ሕሉውን ውሑስን እዩ” “ጉዳይ እምነት ኣይተተንከፈን” “ኤርትራ ዓለማዊ መስመር እትኽተል ሃገር’ያ” “መንግስትን ሃይማኖታዊ ስርዓትን፣ ፖለቲካን ሃይማኖትን ዝተፈላለየ እዩ” ይበሃል፡ ግን “ንብጻይካ ኣፍቅር ጽቡቕ ግበረሉ” ዚብል ናይ እምነትና ትእዛዝ ንምፍጻም ንእንገብሮ ምንቅስቓስ ዚዓግተና ዘበለ ኵሉ፡ መሰረታዊ መሰል ናጽነትን መሰል እምነትን ምትንካፍ እዩ። እቶም እዚ ሰናይ ግብሪ ዚድልዮም ኸኣ ሓገዝ ናይ ምርካብ መሰሎም ይትንከፍ፣ ጽቡቕ ነገር ናይ ምርካብ መሰሎም ይግፈፍ ማለት’ዩ” ኢሉ’ሎ። እቲ መግለፂ ኣብ መወዳእታ “ንኣገልገልቲ ቤተክርስትያን ዘይፈጸምዎ ገበን ከሸክምን፣ ስሞም ከጸልምን ዝዓለመ ናይ ምንዋር ተግባር’ውን ተሓዊስዎ’ሎ፣ ድሕሪ ምባል ሓደ ብሽሙ ዝጠቀሶ ጋዜጠኛ መሠረት ዘይብሉ፣ ምንጪ ዘይጠቐሰሉ ሓበሬታ ዘርጊሑ’ሎ። ኣብ ናጻ ዝኾነ ዓለም እናነበረ ነቲ “ዘረባ ክልተ ከይሰማዕካ ኣይትፍረድ” ዚብል መምርሒ ዘይምኽታሉ እቲ ዝተበገሰሉ ዕላማ እንታይ ምዃኑ ዚእምትን፣ ንተኣማንነቱ ኣብ ሕቶ ዜውድቕን እዩ ክብል መግለፂ ካቶሊካዊት ቤተ-ክርስትያን ኤርትራ ሓቢሩ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ሰበ ስልጣን ኤርትራን ደገፍቶምን ንዝወቅስዎም አካላት ዶባት ሰጊሮም ዒላማ ይገብሩ’ለው ክብል ኣምንስቲ ወቂሱ

ሰበ ስልጣን ኤርትራን ደገፍቶምን ዶባት ሰጊሮም ንዝወቅስዎም አካላት ዒላማ ይገብሩ’ለው ክብል ዓለምለኸ ተሓላቒ ሰብኣዊ መሰላት ኣምንስቲ ኢንተርናሽናል ኣፍሊጡ። ኤርትራ ኣብቲ ንምኽባር ሰብኣዊ መሰላት ዝቆመ ዓለምለኸ ትካል ቤት ምኽሪ ሰብኣዊ መሰላት ሕቡራት ሃገራት አባል ኾይና ተቐሚጣ ኣብ ዘላትሉ ኣብ ወጻኢ ዘለው ሰብ ስልጣናት መንግስቲን ደገፍቶም ኣብ ስደት ንዝርከቡ ተሓለቕቲ ሰብኣዊ መሰላትን ተቓወምቲን ነቲ ጸቓጢ ስርዓት ስለዝወቀሱ ጥራይ የሰራጥይዎም ኣለው ክብል ኣምንስቲ ኢንተርናሽናል ትማሊ ኣብ ዝሃቦ መግለጺ ወቂሱ’ሎ። አምንስቲ ኢንተርናሽናል ኣብቲ መግለጺ ብፍላይ ኣብ ኬንያ: ሆላንድ: ኖርወይ: ሽወደን፡ ስዊዘርላንድን ብሪጣንያን ዝርከቡ ተሓለቕቲ ሰብኣዊ መሰላት ካብ ደገፍትን ሰበ ስልጣናትን መንግስቲ ኤርትራ መጥቓዕቲታት ተፈጺምዎም ኣሎ። እዚ’ውን ኣምንስቲ ኢንተርናሽናል ሰኒድዎ’ሎ። ምሉእ ትሕዝቶ ኣብዚ ምስማዕ ይክኣል። No media source currently available  ጸብጻብ ኣምንስቲ ኢንተርናሽናል ኣብዚ ምንባብ ይክኣል።


ኢትዮጵያ፡ ኣብ ከተማ ደምቢደሎ ሰላማዊ ሰልፊ ተኻይዱ

ኣብ ኢትዮጵያ ክልል ኦሮምያ ከተማ ደምቢደሎ ሎሚ ሰላማፊ ሰልፊ ተኻይዱ። ሰልፈኛታት ኣብ ዱር ዝርከቡ ዕጡቓት ጉጅለታት ምስ መንግስቲ ተላዚቦም ሰላም ክፈጥሩ ሓቲቶም ኣለው። እቲ ሰላማዊ ሰልፊ ዝተኻየደ እቲ ሕብረተሰብ ብዘቕረቦ ሕቶ መሰረት’ዩ ዝበሉ ናይ’ቲ ዞባ ሓላፊ ፖለቲካን ውዳበ ገጠርን ኣብ ዱር ተዓጢቑ ዝንቀሳቀስ ዘሎ ሓይሊ ብዕርቂን ሰላማዊ ኣገባብን ንኽኣትው ጸዊዖም ኣለው። ምሉእ ትሕዝቶ ኣብዚ ምስማዕ ይክኣል። No media source currently available


ቀዳማይ ሚንስትር ኢትዮጵያ ዶ/ር ኣብይ ኣሕመድ ሎሚ ዝተፈላለዩ ሹመት ከምዝሃቡ ተገሊጹ። ብመሰረት’ዚ ጀነራል ኣደም መሃመድ ሓላፊ ስታፍ ሓይልታት ምክልኻል ሰራዊት ኢትዮጵያ ኮይኖም ተመዚዞም ኣለው። ሌተናል ጀነራል ሞላ ሃይለማርያም አዛዚ ሓይሊ ምድሪ፡ ኣቶ ደመላሽ ገብረሚካኤል ኸአ ዋና ዳይሬክተር ሃገራዊ ስለያን ኣገልግሎት ደሕንነትን ኮይኖም ከምዝተመዘዙ ንሬድዮ ድምጺ ኣሜሪካ ዝተላእኸ መግለጺ ቤት ጽሕፈት ቀዳማይ ሚንስትር ኣፍሊጡ’ሎ። ብካልእ ወገን ኣብ አዲስ አበባ ንዝርከቡ መሃውራት ዜና መግለጺ ዝሃባ ወሃቢት ቃል ቤት ጽሕፈት ቀዳማይ ሚንስትር ቢልለኔ ስዩም ሎሚ ቅነ ኣብ ኢትዮጵያ ዝተፈጸመ መጥቓዕቲ ነቲ ዝተጀመረ ለውጢ ከምዘይተዓናቅፍ ገሊጸን ኣለዋ። ምሉእ ትሕዝቶ ኣብዚ ምስማዕ ይክኣል። No media source currently available


ዶ/ር ኣረጋዊ በርሀ ኣብ መቐለ ፈተነ መጥቓዕቲ ከምዘጋጠሞም ተገሊጹ

ኣቦ መንበር ዲሞክራሲያዊ ምንቅስቃስ ትግራይ ዶክተር ኣረጋዊ በርሀ ትማሊ ኣብ ከተማ መቐለ ኣብ ዝተኻየደ ስነ ስርዓት ቀብሪ ዝተቐተሉ ጀነራላት ንምስታፍ ኣብ ዝኸድሉ እዋን ብመናእሰይ ፈተነ መጥቃዕቲ ከምዝተኻየደ ገሊጾም። ዶ/ር ኣረጋዊ በርሀ ብሓገዝ ሓይልታት ፀጥታ ካብቲ መጥቃዕቲ ምውጽኦም ተገሊጹ። ምሉእ ትሕዝቶ ኣብዚ ምስማዕ ይክኣል። No media source currently available


ኤርትራ ፡ብፍልይቲ ራፖርተር ጉዳይ ሰብኣዊ መሰላት ዝቐረበ፡ ንጉዳይ ምዕጻው ትካላት ጥዕና ካቶሊካዊት ቤተክርስትያን ዝምልከት ሻቕሎት ትነጽግ

ኤርትራ ፡ብፍልይቲ ራፖርተር ጉዳይ ሰብኣዊ መሰላት ዝቐረባ፡ ንጉዳይ ምዕጻው ትካላት ጥዕና ካቶሊካዊት ቤተክርስትያን ዝምልከት ሻቕሎት፡ ኣሉታዊ ምላሽ ሂባትሉ። ንሃይማኖታዊ ትካላት ዝምልከት ሕጊ፡ ኣብ 1995 ምስ ዝምልከቶም ሃይማኖታዊ ትካላት ብምምኽኻር ከም ዝወጸን፡ ትካላት ሃይማኖት ንኻልኦት ዘይ-ሰዓብተን ንዘይምጉናይ ተባሂሉ ልምዓታዊ ምንቅስቓሳተን ዝድርትን፡ ካብ ወጻኢ ገንዘብ ከይሓታን ዝእዝዝን ምዃኑ ትገልጽ ኤርትራ፡ እቲ ስጉምቲ መንግስቲ ኤርትራ፡ ንተጠቀምቲ ኣገልግሎት ጥዕና ኣብ ሓደጋ ዘውድቕ `ዩ ዝብል፡ ሓቅነት ዘይብሉ`ዩ ኢላ። መንግስቲ ኤርትራ፡ ኣብ መዳይ ሓለዋ ጥዕና ብዝገበሮ ወፍሪ፡ 82% ህዝቢ ኤርትራ፡ ኣብ ውሽጢ 10 ኪሎ ሜትር ርሕቐት ናብ ሕክምናዊ መሳለጥያ ዕድል ከምዝረኸበ`ውን እቲ ካብ ጀነቫ ብወኪል መንግስቲ ኤርትራ ዝተዋህበ ምላሽ ይገልጽ። ፍልይቲ ራፖርተር ዳንኤላ ክራቨተዝ ብዛዕባ’ቲ ኣብ ኤርትራ ዘሎ ኩነታት ሰብኣዊ መሰላትን ኣብ ቀረባ ዝተራእየ ኣብ ልዕሊ ካቶሊካዊት ቤተክርስትያን ዝተኻየደ ቅየዳ ትካላትን ማእሰርቲ አባላት ኦርቶዶክሲያዊት ቤተክርስትያንን ጉባኤታት ክርስትያንን ኣመልኪታ ከቢድ ሻቕሎታ ምግላጻ ይፍለጥ። ኣብ ዝተፈላለያ ዞባታት ኤርትራ፡ ኣብ ትሕቲ ካቶሊካዊት ቤተ-ክርስትያን ዝመሓደራ ዝነበራ ትካላት ጥዕና ቅድሚ ክልተ ሰሙን ብሃንደበት ከምዝተዓጽዋ ዝገልጽ ሓበረታ ድሕሪ ምስምዑ፡ ሚኒስትሪ ጥዕና ኤርትራ፡ ንቪኦኤ ኣብ ዝሃቦ ቃለ-መጠይቕ፡ ናይ ምርኽኻብ መስርሕ`ምበር ናይ ምዕጻው ስጉምቲ ኣይኮነን ኢሉ ኔሩ። እዚ ካብ ጀነቫ ዝወጸ መግለጺ ብወገኑ፡ እቲ ብምንስትሪ ጥዕና ዝወጸ መምርሒ፡ ሃይማኖታዊ ትካላት፡ ኣብ ትሕቲኤን ዝነበራ ክሊኒካት፡ ንዞባዊ ጨንፈራት ሚንስትሪ ጥዕና ከሰጋግራ ዝሓትት`ዩ ይብል። ኣተሓሒዙ፡ እቲ ብፍልይቲ ራፖርተር ሰብኣዊ መሰላት ዝቐረበ፡ እቲ ስጉምቲ መንግስቲ ኤርትራ፡ ንተጠቀምቲ ኣገልግሎት ጥዕና ኣብ ሓደጋ ዘውድቕ `ዩ ዝብል፡ ሓቅነት ዘይብሉ ከምዝኾነ ብምግላጽ፡ኣብ ምልእቲ ሃገር ተሰሪሖም ዘለዉ ናይ መወከሲን ዞባዊን ሆስፒታላት፡ ከምኡ`ውን ክሊኒካትን ትካላት ጥዕናን ብሚንስትሪ ጥዕና ዝንቀሳቐሱ`ዮም ይብል ። ኤርትራ ኣብ ምዕዋት ሸቶታት ሚለንየም ብመዳይ ክንክን ጥዕና ዘመዝገበቶ ዓወታት ብትካላት ሕቡራት ሃገራት ብፍላይ ድማ ብውድብ ጥዕና ዓለምን ዩኒሰፍን ከምዝተመስከረሉን፡ ምስ`ቶም ትካላት ኣብ ብዙሓት ፕሮግራማት ከምዝተሓባበርን ኣብ`ቲ ዝሃቦ ምላሽ ጠቒሱ`ሎ። ቀዋሚ ልኡኽ ኤርትራ ኣብ መወዳእታ፡ እታ ፍልይቲ ራፖርተር፡ ኣብ`ታ ሃገር ዘሎ ኩነታት ሃይማኖትን፡ ሃይማኖታዊ ምቅድዳውን፡ ሕጋዊ ባይታን ኣብ ግምት ከየእተወት ናብ ከምዚ ዓይነት ፍርድን ድምዳመን ምብጽሓ ኣሕዚኑና`ዩ ብምባል ነቲ ዘሎ ኣካይዳ ከምዘይቅበሎ ኣፍሊጡ። ምሉእ ጸብጻብ ኣብ`ዚ ምስማዕ ይክኣል No media source currently available


ስነ ስርዓት ቀብሪ ጀነራል ሰዓረን ሜጀር ጀነራል ገዛኢ ኣበራን ተፈጺሙ

ኣብ’ቲ ሎሚ ረቡዕ ኣብ መቐለ ዝተፈጸመ ስነ ስርዓት ቀብሪ ነበርቲ ከተማ መቐለ፣ ካብ’ቲ ርሑቕን ቀረባን ከባቢታት ትግራይ ዝዋሓዙ ኣዝዮም ብዙሓት ቀባሮ፣ ካብ ዝተፈላለያ ክልላት ካብ ፌደራል መንግስቲ፣ ወከልቲ ጎረቤት ሃገር ሱዳን’ውን ተረኺቦም ነይሮም። ምክትል ርእሰ-ምምሕዳር ትግራይ ዶ/ር ደብረጽየን ገ/ሚካኤል ኣብ’ቲ እዋን ክዛረቡ ከለው ‘ህዝቢ ትግራይ በቲ ዝወረደ ጥቕዓት ይሕርን’ምበር ኣይርዕድን፣ ኣይምብርከኽን። ኣይስኮንንን። ኣይብተንን። ነንባዕሉ ኣይባላዕን’ ኢሎም። ዶ/ር ደብረጽየን ወሲኾም ‘ኣብ ኢትዮጵያ፣ ዴሞክራሲ ንምስፋሕ ተባሂሉ ተኣሲሮም ዝነበሩ ንሕጊ ብምጥሓስ ተፈቲሖም’ዮም። እዛ ሃገር መዐንደሪ ጽንፈኛታት ኮይና ኣላ’ ምስ በሉ ‘ሕዚ ውሳነ ዝብጸሐሉ እዋን በጺሕና ኣለና። ትዕግስቲ በዚሑ’ውን’ ኢሎም። No media source currently available


ስነ-ስርዓት ቀብሪ ኣብ ክልል ኣምሓራ ንዝተቐንጸሉ ሰለስተ ላዕለዎት ሰበ ስልጣን ኣብ ባህርዳር ሎሚ ተፈጺሙ

ዝሓለፈ ቀዳም ኣብ ባህርዳር፡ ክልላዊ መንግስቲ ብምዕላው ኣብ ዝተኻየደ ፈተነ ዝተቐተሉ ፕረዚደንት`ቲ ክልል ዶ/ር ኣምባቸው መኮነን፡ ጠቕላሊ ዓቃቢ-ሕጊ `ቲ ኽልል ኣቶ ምግባሩ ከበደ፡ ኣማኻሪ ፕረዚደንት`ቲ ኽልል ኣቶ እዘዝ ዋሴን፡ ሎሚ ረቡዕ ኣብ ባህርዳር፡ ቤተክርስትያን ቅዱስ ገብርኤል ተፈጺሙ።  ኣብ`ቲ ኣብ ስታድየም ባህርዳር ዝተኻየደ ስነ-ስርዓት ምፍናው፡ ም/ቀ/ሚንስተር ደመቀ መኮነን፡ ከምኡ ድማ ፕረዚደንትታት ዝተፈላለያ ኽልላት ኢትዮጵያን ተረኺቦም ኔሮም።  ምሉእ ጸብጻብ ኣብዚ ምስማዕ ይክኣል። No media source currently available


'ብዋርድይኦም ኣብ ገዝኦም ክሕረዱ ካብ ዕቅን ንላዕሊ የሕዝን' ሌ/ጀነራል ፃድቃን ገብረትንሳኤ

ንናይ ኢትዮጵያ ሓልታት ምክልኻል ኤታ ማዦር ሹም ጀነራል ሰዓረ መኮነንን ኣብ ጡረታ ዝነበሩ ሜጀር ጀነራል ገዛኢ ኣበራን ንልዕሊ 42 ዓመታት ኣብ ቓልሲ ከምዝፈልጡዎም ዝተዛረቡ ኣብ ብረታዊ ቓልሲ ህውሓት መቓልስቶምን ሓለቕኦምን፣ኣብ ሓይልታት ምክልኻል ሰራዊት ኢትዮጵያ ድማ ኣዛዚኦም ዝነበሩ ናይ ቀደም ኤታ ማዦር ሹም ሓይልታት ምክልኻል ሌቴናል ጀነራል ፃድቃን ገብረትንሳኤ ‘’ንምቁፅፃር ኣይክኣልንዶ ነይሩ ኢልካ ብዘጠራጥር መንገዲ ብዋርድይኦም ኣብ ገዝኦም ክሕረዱ ካብ ዕቅን ንላዕሊ የሕዝን፤ካብ ዕቅን ንላዕሊ ስምዒትካ ይትንክፍ’’ ኢሎም። ‘’ክንዲ እኒ ጀነራል ስዓረ፣ክንድ እኒ ጀነራል ገዛኢ ዝኾኑ ሰባት ብናይ ባዕሎም ዋርድያ፣ንኣኣቶም ክከላኸል ተባሂሉ ብዝተመደበ ዋርድያ ክጠፍኡ ኣይፅበን ነይረ’’ ዝበሉ ጀነራል ፃድቃን ኣስዒቦም ‘’ከምዚ ዓይነት ናይ ድሕንነት ክፍተት ክህሊ እዩ ኢለ ኣይግምትን ነይረ፣በቲ ቅድም ኢሉ ዝነበረኒ ልምድን ዝፈልጦን ክኸውን ዘይነበሮ እዚ ድማ ኣፍቲ ናይ ሃገር መከላኸሊ ሓለዋ ድሕንነት ዝምልከት ቀሊል ዘይኮነ ክፍተት ተፈጢሩ ከምዘሎን ክረአ ዘለዎ ከምዘለዎን እዩ ዝርኣየኒ’’ ኢሎም። ንኽልቲኦም ጀነራላት ካብ 1969 ዓ/ም ኣብ ብረታዊ ቓልሲ ህዝባዊ ወያን ሓርነት ትግራይ/ህውሓት/ ከምዝፈልጡዎምን ሓቢሮም ከምዝሰርሑን ዝገለፁ ጀነራል ፃድቃን ‘’ጀነራል ሰዓረ ንሱ ዓወት ዘየመዝገበሉ ውግእ ነይሩ ኢልካ ምዝራብ ኣይክኣልን’’ክብሉ ገሊፆምዎም። ’’ስዓረ ቅድሚ ናብ ውግእ ምእታው ዘድልዮ ነገር ብምሉእ ኣዳሊዩ ፀላኢኡ ፈሊጡ ዓወት ከምዘምፅእ ተኣማሚኑ ዝኣቲ ኣዛዚ እዩ’’ ኢሎም ብምውሳኽ። ብዛዕባ ጀነራል ገዛኢ ክገልፁ ከለው ድማ ካብቶም ኣብቲ ወታደራዊ ሳይንስን ጥበብን ብመዳይ ሎጂስትኪ ኣስተዋፅኦ ዝገበሩ ብሓሳብ እውን ብጣዕሚ ዝበሰለ ሓሳብ ዝነበሮን መራሒ እዩ ነርዩ ኢሎም። ዝርዝሩ ኣብዚ ምስማዕ ይክኣል።  No media source currently available


ኤምባሲ ኣመሪካ ኣብ ኣዲስ ኣበባ ንቕትለት ሰበ ስልጣን ኢትዮጵያ ኣመልኪቱ መግለጺ ኣውጺኡ

ኤምባሲ ኣመሪካ ኣብ ኣዲስ ኣበባ ትማሊ ብዝሰዓበ ቅትለት ፕረዚደንት ክልል ኣምሓራ ዶክተር ኣምባቸው መኮንን፤ ሓለቓ ስታፍ ሰራዊት ኢትዮጵያ ጀነራል ሰዓረ መኮንን፤ ኣማኻሪ ምምሕዳር ክልል ኣምሓራ ኣዘዘ ዋሴን ጥሮተኛ መጀር ጀነራል ገዛኢ ኣበራ ዝተሰምዖ ስምባደን ሓዘንን ገሊጹ። እቲ ኤምባሲ ነዚ ዝጠቐሰ ኣብ ዘውጽኦ መግለጺ ክኸውን እንከሎ፡ ቅትለት ናይዞም ሰበ ስልጣን ንቤተሰቦምን ንመቕርቦምን ጥራይ ዘይኮነ ንመላእ ሃገር ክሳራ ምዃኑ ኣገንዚቡ። ኣብ ልዕሊ’ዞም ሰበ-ስልጣን ዝተወስደ መጥቃዕቲ ኣብ ልዕሊ ዘገልግልዎም ትካላት መንግስትን ብሓፈሻ ሃገርን ዝተወስደ መጥቃዕ'ቲዩ ክብል ድማ እቲ መግለጺ ጠቒሱ። በዚ ድማ መንግስቲ ኣመሪካ ኢትዮጵያ ንእተካይዶ ዘላ ብልጽግና ንምምጻእ፤ ምምስራት ሓቛፊ ፖለቲካ ከምኡ'ውን ምርግጋእ ንምፍጣር ንእትገብሮ ዘላ ቁጠባውን ፖለቲካውን ተሃድሶ ምድጋፍ ከምእትቕጽሎ ሓቢሩ። ነዚ ብጎነጽ ዝዕንቅፉ ወገናት ንረብሓ ኢትዮጵያ ዘጎናድቡ እዮም ዝበለ መግለጺ ኤምባሲ ኣመሪካ ኣብ ኣዲስ ኣበባ: ደገፍ ከምዘይረኽቡን ብትሪ ድማ ንኹንኖም ክብል ኣፍሊጡ። ኢትዮጵያውያን ንመብጽዓ ሓድነቶምን ተሃድሶን ከዕዝዙ ከምዝግብኦም ብምጥቃስ ብሓባር ነዚ መጥቃዕቲ ክኹንኑ ጸዊዑ። ኣብ መወዳእታ መግለጺ ኤምባሲ ኣመሪካ ኣብ ኣዲስ ኣበባ: ኣመሪካ ንትካላውን ሰብኣውን ዓቕሚ ኣብ ምህናጽ ወፍሪ ከምተካይድ ብምሕባር: ምስ ኩሉ ኢትዮጵያዊ ብምትሕብባር ንዕቤት ሓድነትን ምርግጋእን መጻኢ እታ ሃገር ከምእትሰርሕ ኣፍሊጡ።


ላዕለዋይ ልኡኽ ኤርትራ ንካልኣይ ጊዜ ኣብ ሱዳን ይበጽሕ

ብሚንስትር ጉዳያት ወጻኢ ኤርትራ ኣቶ ዑስማን ሳልሕን አማኻሪ ፕረዚደንት ኣቶ የማነ ገብረአብ ዝምራሕ ላዕለዋይ ልኡኽ ኤርትራ ምስ ኣቦመንበር መሰጋገሪ ወታሃደራዊ ቤት ምኽሪ ሱዳን ጀነራል ዓብደልፈታሕ ኣል ቡርሃን ኣብ ካርቱም ተራኺቦም፡ ተዘራሪቦም። እቲ ልኡኽ ካብ ፕረዚደንት ኢሳያስ ኣፈወርቂ ዝተላእከ መልእኽቲ ንሰበ ስልጣን ወታሃደራዊ ቤት ምኽሪ ሱዳን ምርኻቡ ሚንስትር ሓበሬታ ኤርትራ ኣቶ የማነ ገብረመስቀል ኣብ ዘውጽእዎ ናይ ትዊተር መልእኽቲ ሓቢሮም። ኣብቲ መልእኽቲ ፕረዚደንት ኢሳያስ ኤርትራ ኣብ ጎኒ ህዝብን፡ ፖለቲካዊ ሓይልታትን መሰጋገሪ ወታሃደራዊ ቤት ምኽሪ ሱዳን ደው ከምትብል ሓቢሩ’ሎ። ጀነራል ዓብደልፈታሕ ቡርሃን ብወገኑ ኤርትራ ትጻወቶ ዘላ ሃናጺ ተራ ብምምስጋን ምስ ኤርትራ ጥቡቕ ዝምድና ንምምስራት ዘለዎ ድልውነት ገሊጹ’ሎ። ላዕለዋይ ልኡኽ ኤርትራ ምስ ምክትል ኣቦ መንበር ወታሃደራዊ ቤት ምኽሪ ሱዳንን ሓላፊ ፖለቲካዊ ኮሚተ ሱዳን ተራኺቡ ምዝርራቡ’ውን ተፈሊጡ’ሎ።


መዓልቲ ሰማእታት ክልል ትግራይ ኣብ ከተማታት መቐለን ሓውዜንን ተዘኺሩ ውዒሉ

15 ሰነ መዓልቲ ሰማእታት ክልል ትግራይ ኣብ ከተማታት መቐለን ሓውዜንን ብዝተፈላለዩ ስነ ስርዓት ቅድሚ ትማሊ ቀዳም ተዘኺሩ ውዒሉ። ምኽትል ምምሕዳር ክልል ትግራይ ዶ/ር ደብረፅዮን ገብረሚካኤል ሓዊሱ ላዕለዎት መራሕቲ እቲ ክልል ስድራ ስውኣትን ጉዱኣት ኲናትን ኣብ እግሪ ሓውልቲ ሰማእታት ዕታር ዕምበባ ኣንቢሮም። ምሉእ ትሕዝቶ ኣብዚ ምስማዕ ይክኣል። No media source currently available


መግለጺ ዋና ጸሓፊ ሕ/ሃ ኣብ ጉዳይ ቅትለት ላዕለዎት ሰበ ስልጣን ኢትዮጵያ

ዋና ጸሓፊ ሕቡራት ሃገራት ኣንቶኒ ጉተረስ ትማሊ ሰንበት ኣብ ዘውጽእዎ መግለጺ እቲ ኣብ ኢትዮጵያ ኣብ ቐዳመ ሰንበት ዘጋጠመ ፍጻመ ከምዝተሓሳሰቦም ገሊጾም። ንቕትለት ፕረዚደንት ክልል ኣምሓራ፡ ሓላፊ ስታፍ ሚኒስትሪ ምክልካል ኢትዮጵያን ካልኦት ክልተ ላዕለዎት ሰበ ስልጣን ብምኹናን “ኩሎም ኢትዮጵያዊያን አካላት ካብ ከምዚ ዓይነት ስጉምቲ ክቑጠቡን ጎነጽ ክከላከሉ ከምኡ’ውን ንሰላምን ምርግጋእን ኢትዮጵያ ዘዳኽም ስጉምቲ ከወግዱ” ጸዊዖም።  ዋና ጸሓፊ ሕቡራት ሃገራት ቀዳማይ ሚንስትር ኢትዮጵያን መንግስቲን ንኣቐነባበርቲ’ቲ ፍጻመ ናብ ሕጊ ንምቕራብ ዘካይድዎ ጻዕርታት ከምዝድግፉ ገሊጾም ኣለው። ብተወሳኺ ሕቡራት ሃገራት መንግስቲ ኢትዮጵያ ነቲ ዘጋጠመ ብድሆታት ንምግጣም ኣብ ዘካይዶ ጻዕርታት ኩሉ ከምዝደጋገፍ ኣፍሊጦም።


ጀነራል ኣሳምነው ጽጌ ተቐቲሎም

ኣብ ክልል ኣምሓራ ብቕድሚ ትማሊ ቀዳም ኣብ ዝተኻየደ ፈተነ መፈንቅለ መንግስቲ መሪሖም ዝተባህሉ ጀነራል ኣሳምነው ፅጌ ዘንዘሊማ ተባሂሉ ኣብ ዝፅዋዕ ከባቢ ብሓይልታት ፀጥታ ሎሚ ሶኑይ ተቐቲሎም። ብካልእ ወገን ኣብ ናይ ቀዳም ፈተነ መፈንቅለ መንግስቲ ቆሲሎም ዝነበሩ ዋና ዓቃቢ ሕጊ ናይቲ ክልል ኣቶ ምግባሩ ከበደ ህይወቶም ከምዝሓለፈ መራኸቢ ማዕኸናት ዜና መንግስቲ ፀብፂበን። ኣብ ባህር ዳር ይካየድ ናብ ዝነበረ ኣኼባ ጥሒሶም ዝኣተው ዕጡቓት ቶኺስ ከፊቶም ንፕረዚደንት’ቲ ክልል ዶ/ር ኣምባቸውን ኣማኻሪኦም ዝነበሩ ኣቶ ኣዘዘ ዋሴን ቀቲሎምዎም።ናይቲ ክልል ሓላፊ ፀጥታ ጀነራል ኣሳምነው ፅጌ ድማ መራሒ’ቲ ፈተነ መፈንቅለ መንግስቲ ምንባሮም መራኸቢ ብዙሃን መንግስቲ ይገልጻ ኣለዋ። ድሕሪ እዚ ፍጻመ ድሕሪ ቁሩብ ስዓታት ሓላፊ ስታፍ ሓይልታት ምክልኻል ኢትዮጵያ ዝነበሩ ጀነራል ስዓረ መኮነንን ኣብ ጡረታ ዝነበሩ ጀነራል ገዛኢ ኣበራን ኣብ መንበሪ ገዛ ጀነራል ስዓረ ኣብ ኣዲስ ኣበባ ብሓላዊኦም ተቐቲሎም።ክልቲኦም መጥቓዕትታት ርክብ ከምዘለዎም ሰበስልጣን ገሊፆም ኣለው። ይኹንን ደአ እምበር ምኽንያት ናይቶም መጥቓዕትታት ንፁር ኣይኮነን፤ተንተንቲ ግን ሚልሻ ንምጥያስ ብዝገበሩዎ ፃዕሪ ካብ ሓላፍነቶም ንምልዓል ተሓሲቡ ከምዝነበረ ይገልጹ።ጀነራል ኣሳምነው ኣብ 2009 ብፈተነ መፈንቅለ መንግስቲ ንትሸዓተ ዓመታት ተኣሲሮም ድሕሪ ምፅናሕ ዝሓለፈ ዓመት ብምሕረት ምፍትሖም ይፍለጥ። ኤምባሲ ኣሜሪካ ኣብ ኣዲስ ኣበባ በቶም መጥቓዕቲታት ምስንባዱን ዝተሰምዖ ሓዘንን ገሊፁ’ሎ።ኣብ ልዕሊ እቶም ሰባት ዝተፈፀሙ መጥቓዕትታት የግልግሉዎ ኣብ ልዕሊ ዝነበሩ ትካላትን ሃገሮምን ዝተፈፀመ መጥቓዕቲ እዩ ክብል’ውን መግለጺ ሂቡ’ሎ።እቲ ትማሊ ሰንበት ዝወጸ መግለፂ “ኢትዮጵያ ተካይዶ ዘላ ፖለቲካዊን ቁጠባውን ለውጥታት መንገዲ ብልፅግና፣ፖለቲካዊ ሓቋፊነትን ምርግጋእን ኢትዮጵያ ስለዝኾነ ኣሜሪካ ድጋፋ ክትቕፅለሉ እያ” ይብል ። ዋና ፀሓፊ ሕቡራት ሃገራት ኣንቶኒዮ ጉተረዝ እውን ብወሃቢ ቃሎም ኣቢሎም ኣብዝሃብዎ መግለፂ ኣብ ኢትዮጵያ ንዝተፈፀመ መጥቓዕቲ ኣውጊዞምዎ ኣለው። መንግስቲ ኤርትራ ንዝተፈፀመ ቕትለት ንመንግስትን ህዝብን ኢትዮጵያ መግለፂ ሓዘን ምልኣኹ ሚንስትር ሓበሬታ ኤርትራ ኣቶ የማነ ገብረመስቀል ብናይ ትዊተር መልእኽቶም ሓቢሮም።


ኣብ ክልል ኣምሓራ ዕልዋ ተፈቲኑ፣ ኤታማዦር ሹም ሰራዊት ኢትዮጵያ ጀነራል ሰዓረ መኮንንን ካልእትን ተቐንጺሎም

ኤታማዦር ሹም ሰራዊት ኢትዮጵያን ካልኦት ሰለስተ ሰበ ስልጣንን ኣብ እዋን ፈተነ ዕልዋ መንግስቲ ብወትሃደራዊ ጀነራል ኣብ ክልል ኣምሓራ ከምዝተቐንጸሉ ቴለቭዥን'ታ ሃገር ኣፍሊጣ። ፕረዚደንት ክልል ኣምሓራ ዶ/ር ኣምባቸው መኮንን ኣማኻሪኡን ኣብ ባህርዳር ከምዝተቐንጸሉ'ውን ክልላዊ ሚድያ ገሊጻ'ላ። እቲ ዕልዋ ብሓላፊ ቢሮ ጸጥታ ክልል ኣምሓራ ዝኾነ ጀነራል ኣሳምነው ጽጌ ዝተመርሐ ከምዝነበረ'ውን እቲ ዜና ይሕብር። መንግስቲ ቀ/ሚ ኣብዪ ኣሕመድ፣ ንመንቀሊ ዘርኣዊ ህውከት ኮይና ዝጸንሐት ክልላ ኣምሓራ ሓዊሱ፣ ብድሆ ኣጓኒፍዎ ኣሎ። እቲ ኣብ ክልል ኣምሓራ ዝተኸሰተ መጥቃዕቲ ዝተፈጸመ ፌደራላዊ ሰበ ስልጣን ምስ ቀ/ሚ ኣብዪ ምስ ዝውግኑ ፕረዚደንት'ቲ ክልል ተራኺቦም ጀነራል ኣሳምነው ብቅሉዕ ምልሻታት ዝዕልምሉ ኩነታት ንምቁጽጻር ዝካኣለሉ ኣገባብ ኣብ ዝነበርሉ እዋን ምኳኑ ትካል ሮይተርስ ገሊጻ ኣላ። ጀነራል ኣሳምነው ጽጌ ቅድሚ ሰሙን ኣብ ዝተፈነወ ቪድዮ 'ህዝቢ ኣምሓራ ንክዕጠቕ ጻውዒት ኣቕሪቡ' ከምነበረ'ውን እቲ ዜና ይሕብር። ትማሊ ሰንበት ወትሃደራዊ ዩኒፎርም ለቢሶም ብቴለቭዥን ዝቀረቡ ቀ/ሚ ኣብዪ ኣሕመድ 'ኣብ ርእሰ ከተማ ክልል ኣምሓራ ዕልዋ መንግስቲ ከምዝተፈተነ፣ ኤታማዦር ሹም ሰዓረ መኮንን'ውን ሓደ ካብ'ቶም ግዳያት ኮይኑ ከምዘሎ' ጠቒሶም ኣለው። መንግስታዊ ሚድያ 'ጀነራል ሰዓረ መኮንን ብዋርድያኦም ከምዝተቐንጸሉ' ኣረጋጊጻ ኣላ። መብዛሕተኦም ፈጸምቲ'ቲ ቅትለትን ኣላዓዓልቱን ከምዝተታሓዙን'ውን ዝረኸብናዮ ዜና ገሊጹ ኣሎ።


መጠንቐቕታ ኤምባሲ ኣሜሪካ ኣብ አዲስ አበባ

ኤምባሲ ኣሜሪካ ኣብ ኣዲስ ኣበባ ሎሚ ኣብ ዘውጽ መጠንቐቅታ ኣብ ከተማ አዲስ አበባ ተኹሲ ከምዝተሰምዐን፥ አባላት'ቲ ኤምባሲ ኣብ ውሑስ ቦታ ክጸንሑን ኣጠንቒቁ'ሎ።  መግለጺ ኤምባሲ ኣሜሪካ ኣብ አዲስ አበባ አባላቱ ኣብ ከተማ ባህርዳርን ከባቢኡን ካብ ምንቅስቃስ ክቑጠቡ፥ ኣብ ውሑስ ቦታ ክጸንሑ፥ ንከባቢኦም ከስተውዕሉ: ካብ ናይ ተቓውሞ ቦታታት ክርሕቑን ንመራኸቢ ብዙሃን እታ ሃገር ክከታተሉን መኺሩ’ሎ።


ኣብ ኢትዮጵያ ኣብ ክልል ኣምሓራ ፈተነ ዕልዋ ተኻይዱ

ኣብ ኢትዮጵያ ክልል ኣምሓራ ፈተነ ዕልዋ መንግስቲ ምክያዱ መንግስቲ ኢትዮጵያ ኣፍሊጡ። ኣብ ክልላዊ መንግስቲ ክልል ኣምሓራ መጥቓዕቲ ምፍጻሙ ሓላፊ ክፍሊ ፕረስ ኣብ ቤት ጽሕፈት ቀ/ሚ ኢትዮጵያ ኣቶ ንጉሱ ጥላሁን ንድምጺ ኣሜሪካ ሓቢሮም። ፈደራል ሓይልታት ጸጥታ ንከተማ ባህርዳር: ከባቢኡን ንፈተነ ዕልዋ መንግስቲን ኣብ ትሕቲ ቁጽጽር ምእታዎም’ውን ኣቶ ንጉሱ ገሊጾም ኣለው። ኣቶ ንጉሱ ወሲኾም ኣብቲ መጥቓዕቲ ኢድ ኣለዎም ኣብ ልዕሊ ዝተባህሉ ወገናት ስጉምቲ ክውሰድ መምርሒ ከምተዋህበ ብምሕባር ናይቲ ክልል ኮነ ናይታ ሃገር ህዝቢ ድሕነቱ ክህልው ጽውዒት ኣቕሪቦም ኣለው። ወኪል ድምጺ ኣሜሪካ ካብ ከተማ ባህርዳር ኣብታ ከተማ ድምጺ ተኹሲ ይስማዕ ከምዝነበረ ኣረጋጊትጻ’ላ። ኣቶ ንጉሱ ብዛዕባ መንነት “ዝተጠርነፉን ዝተዳለውን’ዮም” ንዝበልዎም ፈጸምቲ መጥቓዕቲን ዝርዝር ዘጋጥመ ጉድ ኣትን ግን ኣይሓበሩን።


ኤርትራ ሃይማኖታዊ ትካላት ብናጽነት ክዓያ ክትፈቕድን መሰል ናጽነት ሃይማኖት ከተኽብርን ሕ/ሃ ጸዊዑ

ኤርትራ ሃይማኖታዊ ትካላት ብናጽነት ክዓያ ክትፈቕድን መሰል ናጽነት ሃይማኖት ከተኽብርን ናይ ሕቡራት ሃገራት ፍልይቲ ራፖርተር ንኣተሓሕዛ ሰብኣዊ መሰላት ጸዊዔን። ፍልይቲ ራፖርተር ዳንኤላ ክራቨተዝ ብዛዕባ’ቲ ኣብ ኤርትራ ዘሎ ኩነታት ሰብኣዊ መሰላትን ኣብቀረባ ዝተራእየ ኣብ ልዕሊ ካቶሊካዊት ቤተክርስትያን ዝተኻየደ ቅየዳ ትካላትን ማእሰርቲ አባላት ኦርቶዶክሲያዊት ቤተክርስትያን ጉባኤታት ክርስትያንን ከቢድ ሻቕሎተን ገሊጸን ኣለዋ። እዚ ኣብ ቀረባ ሰሙናት ዝተራእየ ምቅያድ ትካላት ካቶሊካዊት ቤተክርስትያንን ማእሰርቲ አባላት ኦርቶዶክስ ቤተ ክርስትያንን ጉባኤታትን ዘርእዮ ዞባዊ ሰላምን ጸጥታን እንተተመሓየሸ’ዃ ኩነታት ሰብኣዊ መሰላት ኤርትራን ግን ከምዘይተቐየረ’ዩ ክብላ ፍልይቲ ራፖርተር ንኩነታት ሰብኣዊ መሰላት ኤርትራ ኣብ ሕ/ሃ ዳንኤላ ክራቨተዝ ገሊጸን። ምሉእ ትሕዝቶ ኣብዚ ምስማዕ ይክኣል። No media source currently available   ምሉእ ትሕዝቶ መግለጺ ራፖርተር ንኣተሓሕዛ ሰብኣዊ መሰላት ኣብዚ ምንባብ ይክኣል።


ካብነ መንግስቲ ትግራይ ን2004 ተአረምቲ ሕጊ ብይቕሬት ክፍትሑ ወሲኑ

ካቢነ መንግስቲ ትግራይ ብምክንያት መዓልቲ ሰማእታት 2004 ተአረምቲ ሕጊ ብይቕሬታ ክፍትሑ ከምዝወሰነ ካብኣቶም 13 ኤርትራውያን ምዃኖም ቢሮ ፀጥታን ምምሕዳር እቲ ክልል ኣፍሊጡ:: ካቢነ መንግስቲ ትግራይ ትማሊ ኣብ ዘካየዶ ኣኼባ ተአረምቲ ሕጊ ኣብ መአረሚ ቦታ ኣብ ዝፀንሕሉ ግዜ ብዝፈፀምዎ ገበን ተጣዒሶም ህዝቢ ንምክሓስ ድልዋት ዝኾኑ ክፍትሑ ምውሳኑ ሓላፊ ቢሮ ፀጥታን ምምሕዳርን ትግራይ ኣይተ ተኪኡ መተኩ ሎሚ ኣብ ዝሃብዎ መግለፂ ተዛሪቦም:: 15 ሰነ 2011 ዓ.ም ተዘኪሩ ዝውዕል መበል 31 ዓመት መዓልቲ ሰማእታት ትግራይ ምኽንያት ብምግባር ብይቕሬታ ክፍትሑ ካብ ዝተወሰነሎም እሱራት እቶም ልዕሊ 83 ሚእታዊት ትሕቲ 35 ዓመት ዕድመ ዝርከቡ መናእሰይ ብምዃኖም ናይቶም መናእሰይ ዓቕሚ ድማ ንልምዓት ንምውዓል ኣብ ዝብል ግምት ብምእታው ዝተወሰነ ምዃኑ ኣቶ ተኪኡ መተኩ ገሊፆም:: No media source currently available  በዚ ድማ 13 ኤርትራውያን ዝርከብዎም 2004 እሱራት ብይቕሬታ ክፍትሑ ተወሲኑ ኢሎም:: እቶም ዝተፈትሑ ኤርትራውያን ብምንታይ ገበን ተኣሲሮም ዝነበሩ እዮም ዝብል ሕቶ ዝቐረበሎም ኣይተ ተኪኡ ኣብቲ ክልል ከምዝኾነ ገበነኛ ሕጊ ጥሒሶም ተኣሲሮም ዝነበሩ እዮም ክብሉ መሊሶም። ብምውሳኽ ዝተጀመረ ከይዲ ሰላም ንምሕያል ኣብ ግምት ብምእታው ድማ ብይቕሬታ ክፍትሑ ከምተገበረ ተዛሪቦም:: ብተወሳኺ ውድብ ዓረና ትግራይ ኣባላቱ ብምኽንያት ፖለቲካ ተኣሲሮም ክሳብ ሐዚ ከምዘይተፈትሑ ይኸስስ እዩ’ሞ ኣብዚ ናይ ይቕሬታ ከይዲ ተኻቲቶም’ዶ ንዝብል "ንሕና ገበን ሰሪሑ ዝተኣሰረ እምበር ብፖለቲካዊ ቅዋሙ ዝተኣሰረ የብልናን:: ኣብቲ ከይዲ ይቕሬታ እውን ፖለቲካ ዘይኮነስ ተአራሚ ኣብ መአረሚ ዝጸንሓሉ ጊዜ ዘርኣዮ ለውጢ ኢና ርኢና” ኢሎም:: ምሉእ ትሕዝቶ ኣብዚ ምስማዕ ይክኣል። No media source currently available


20 ሰነ መዓልቲ ሰማእታት ኤርትራ ብዝተፈላለዩ ምድላውት ተዘኪሩ ውዒሉ

20 ሰነ መዓልቲ ሰማእታት ኤርትራ ሎሚ ኣብ መላእ ሃገር ብዝተፈላለዩ መሰናድኦታት ተዘኪሩ።ኣብቲ ኣብ ኣስመራ መካነ መቓብር ሓርበኛታ ዝተኻየደ ናይ ዝኽሪ ስነ-ሰርዓት፡ፐረዚዳንት ኢሳይያስ ኣፈወርቂ ኣብ ዘስምዖ መደረ፡መዓልቲ ሰማእታት፡ናጽነት ንምምጻእን ሉአላውንት ሃገር ንምውሓስን ህይወቶም ብምኽፋል ብግብሪ ንዘውረሱና ክብርታትን ባህልን መብጽዓና ነሐድሰሉ ኣጋጣሚ’ዩ ኢሉ። ምሉእ ትሕዝቶ ኣብዚ ምስማዕ ይክኣል። No media source currently available


አዲስ አበባ: ኣብ ዝሓለፈ 9 ኣዋርሕ ብብረት ዝተሓገዘ ከቢድ ናይ ስርቂ ገበን ክካየድ ምጽንሑ ተገሊጹ

ኣብ ዝሓለፉ ትሽዓተ ኣዋርሕ ኣብ ከተማ ኣዲስ ኣበባ ብብረት ዝተሓገዘ ከቢድ ናይ ስርቂ ገበናት ክፍጸሙ ምጽሖም ናይ ኣዲስ ኣበባ ፖሊስ ኮሚሽን ኣረጋጊፁ።እቲ ገበን ምሉእ ብምሉእ ካብታ ከተማ ንምጥፋእ ዝተዋደደ ስራሕ ይሰርሕ ከምዘሎ እውን ተገሊፁ’ሎ። ኣብ ትሕቲ 24 ጉጅለታት ተወዲቦም ወራር ይፍፅሙ ዝነበሩ 129 ተኸሰስቲ ኣብ ትሕቲ ቁፅፅር ምስውዓሉ ይፍፀሙ ዝነበሩ ገበናት ምንካዮም ሓላፊ ህዝባዊ ርክባት ኮሚሽን ፖሊስ ኣዲስ ኣበባ ኮማንደር ፋሲካ ፋንታ ንሬድዮ ድምፂ ኣሜሪካ ሓቢሮም። ሕጋዊ ታርጋ ዘይብለን፣ናይ ካልእ ከባቢ ታርጋ ዝለጠፋ፣ታርግአን ብዘይይርኣይን ዘይፍልጥን ሞተር ብሽክሌታ ዝካየድ ገበናት ደው ንምባል መምርሒ ከምዝወፀ’ውን ኮማንደር ፋሲካ ፋንታ ኣፍሊጦም ኣለው።


ገለ ኣባላት መቐለ ሰብዓ እንደርታ ሎሚ’ውን ተኣሲሮም ይርከቡ

ካብ መንጎ ትማሊ ዝተኣስሩ 200 ደገፍቲ ኣብ ፕሪምየር ሊግ ኢትዮጵያ ትወዳደር ዘላ ጋንታ መቐለ ሰብዓ እንደርታ፣ ኣስታት ሰላሳ ሎሚ’ውን ኣብ ትሕቲ ቁጽጽር ፖሊስ ከምዝርከቡ ዝረኸብናዮ ዜና ሓቢሩ። ምንጭታት ድምጺ ኣሜሪካ ‘ትማሊ ሰሉስ ኣብ መንጎ ደገፍቲ ኢትዮጵያ ቡናን መቐለ ሰብዓ እንደርታ ግጭት ከምዝነበረ’ ይገልጹ። ፖሊስ ፌደራል ንደገፍቲ ቡና ኣቐዲሙ፣ ደገፍቲ መቐለ ሰብዓ እንደርታ ካብ’ቲ ስታድየም ንክወጹ ከምዝገበረን ንግጭት ከምዝነከየን’ውን እቲ ዜና ይሕብር። እንተኾነ ብእግሮም ናብ ከባቢኦም ይጓዓዙ ዝነበሩ ደገፍቲ መቐለ ሰብዓ እንደርታ ኣብ ‘ሃያ-ሁለት ማዞርያ’ ምስ በጽሑ ምስ ፖሊስ ተሰሓሒቦም ኣስታት 200 ካብ’ቶም ደገፍቲ ከምዝተኣሰሩ’ ሓላፊት ቢሮ መናእሰይን ስፖርትን ክልል ትግራይ ወ/ሮ ገነት ኣረፈ ኣረጋጊጸን ኣለዋ። ንሰን ወሲኸን ‘ምስ ዝምልከቶም ሰበ ስልጣን ድሕሪ ዝተገብረ ምዝርራብ መብዛሕተኦም ትማሊ ምሸት ከምዝተፈትሑን፣ ሰላሳ ሰባት ሎሚ’ውን ተታሒዞም ኣለው’ ኢለን። ካብ ሞንጎ ደገፍቲ ጋንታ መቐለ ሰብዓ እንደርታ ሓደ ኣቶ ኣታኽልቲ ኃይለስላሴ ንወኪልና ግርማቸው ከበደ ከምዝገለጾ ‘እቶም ደገፍቲ ኣብ ጎደና ‘ፑሽ ኣፕ’ ብምስራሕ ኣብ ልዕሊ ቀ/ሚ ኣብዪ ኣሕመድ ኣላጊጽኩም፣ ‘ኣነ ወያነ’የ’ ‘ኣነ ጌታቸው ኣሰፋ’የ’ ኢልኩም ጨሪሕኩም ተባሂሎም’ዮም ተኣሲሮም’ ከምዝበሎ ዝረኸብናዮ ዜና ይሕብር።


ልኡኽ ኤርትራ ኣብ ኣዲስ ኣበባ ምስ ቀ/ሚ ኣብይ ኣሕመድ ዝምድና ሓደ ዓመት ዘትዩ

ሚንስተር ጉዳያት ወጻኢ ኤርትራ ኣቶ ዖስማን ሳልሕን፡ ፕረዚደንታዊ ኣማኻሪ ኣቶ የማነ ገብረኣብን፡ ሎሚ ረቡዕ ኣብ ኣዲስ ኣበባ ምስ ቀ/ሚ ኣብይ ኣሕመድ ተራኺቦም፡ ከምዝተመያየጡ ካብ ኣዲስ ኣበባን ኣስመራን ዝተረኽቡ ጸብጻባት ሓቢሮም።   እቶም ኤርትራውያን ልኡኻት ኣብ`ቲ እዋን ርክብ፡ ፕረዚደንት ኢሳያስ ኣፈወርቂ፡ ብምኽንያት ሞት ኣቦ ቀ/ሚ ኣቢይ ዝተሰምዖ ሓዘን ዝገለጸሉ መልእኽቲ ኣብጺሖም።   ኣብ`ቲ ዘተኦም፡ ክልቲኤን ሃገራት ናይ ሓደ ዓመት ናይ ሰላም ጉዕዝአን ብምርኣይ ነቲ ምሕዝነት ንምሕያል ክውሰዱ ብዛዕባ ዝግብኦም ስጉምትታት ተዘራሪቦም።   ኣብ መንጎ ክልቲኤን ሃገራት ዘሎ ዱልዱል ምሕዝነት ንምዝካር ድማ፡ ዶ/ር ኣቢይን እቶም ሰበ-ስልጣን ኤርትራን ኣብ ቀጽሪ ቤት-ጽሕፈት`ቶም ቀ/ሚ፡ ፈልሲ ገረብ ተኺሎም።   ብዝተሓሓዝ ዜና፡ ቀ/ሚ ኣቢይ ኣሕመድ፡ ብምኽንያት`ቲ ጽባሕ ሓሙስ ዝዝከር 20 ሰነ መዓልቲ ሰማእታት ኣብ ዝለኣኾ መልእኽቲ፡ ህንጸት ሃገርን ዕቃቤኡን ብኽብሪ ሰማእታት`ዩ ዝደምቕ ድሕሪ ምባል፡ ናይ ትማሊ ስዉኣትኩም ምኽባርኩም ግቡእን ረዚንን`ዩ ኢሉ።   ምሉእ ትሕዝቶ ኣብዚ ምስማዕ ይክኣል።  No media source currently available


'ንትካላት ጥዕና ካቶሊካዊት ቤተ-ክርስትያን ዝምልከት መስርሕ ምርኽኻብ`ምበር ናይ ምዕጻው ስጉምቲ ኣይተወስደን' ሚኒ/ጥዕና ኤርትራ

ብ12 ሰነ 2019 ቤ/ጽ ካቶሊካዊት ቤተ-ክርስትያን ኤርትራ፡ኣብ ትሕቲኣ ዝጸንሓ ክሊኒካትን ትካላት ጥዕናን ብመንግስቲ ኤርትራ(ሚኒ/ጥዕና) ከምዝተዓጸዋ፡ንብረተን`ውን ከም ዝተሃገረን ኣብ ውሽጠን ዝነበሩ ሕሙማት ክወጽኡ ከምዝገበረን ዝገልጽ ዝዘርግሖ ጥርዓን፡ ሚኒ/ጥዕና ኤርትራ “ዝተዓጸወ ትካል ጥዕና ይኹን ዝተሃገረ ንብረትን የለን” ክብል ምላሽ ሂቡሎ። ድምጺ ኣሜሪካ ካብ ዋሺንግተን ኣብ ባይታ ምስ ዘለዉ ጭቡጣት ምንጭታት ብዝገብሮ ርክብ ግን፡ እተን ብቤተክርስትያን ካቶሊክ ኤርትራ ዝመሓደራ ማእከላት ጥዕና መብዛሕቲኤን ተዓጽየን ካብ ስራሕ ወጻኢ ጠጠው ኢለን ከምዘለዋ`ዩ ተሓቢሩ።  ኣብ ልዕሊ ሰራሕተኛታት ናይተን ትካላት ዝተገብረ ምፍርራሕን ጎነጽን የለን ፡ እቶም ሕሙማት`ውን ናብ ካልእ ትካል ትዕና`ዮም ተሰጋጊሮም ክብል ዳይረክተር ህዝባዊ ርክባት ሚኒ/ጥዕና ኣቶ ታጀዲን ዓብደልዓዚዝ ንድምጺ ኣሜሪካ ተዛሪቡ። ሚኒ/ጥዕና ብመሰረት ኣዋጅ 73/1995 ዝድንግጎ ፡ መስርሕ ምርኽኻብ ምሕደራ`ምበር ዝኾነ ናይ ምዕጻው ስጉምቲ ከም ዘይተወስደ ኣቶ ታጀዲን ኣፍሊጡ`ሎ። ወኪል ድምጺ ኣመሪካ ብርነ በርሀ ምስ ኣቶ ኣቶ ታጀዲን ዘካየዶ ቃለ-መጠይቕ ኣብ`ዚ ምስማዕ ይክኣል። No media source currently available


ዓቓቢ ሕጊ ኢጣልያ ብዘይሕጋዊ ምስግጋር ሰባት ኣብ ቐይዲ ዝርከብ ኤርትራዊ 14 ዓመታት ማእሰርቲ ክፍረድ ይጽውዕ

ዓቓቢ ሕጊ ኢጣልያ ብክሲ ዘይሕጋዊ ምስግጋር ሰባት ካብ ሱዳን ናብ ኢጣልያ ንዝተወስደ ክሱስ ኤርትራዊ መድሃኔ ተስፋማርያ በርሃ ናይ 14 ዓመታት ማእሰርቲ ክፍረድ ጻውዒት ኣቕሪቡ'ሎ። ዓቓብ ሕጊ ነቲ ትክክለኛ ሰባት ኣብ ምስግጋር ዝነጥፍ ሰብ ኣይኮነን ኣብ ቐይዲ ዘሎ ዝብል ሞጎተ'ውን ነጺግዎ'ሎ። ጥርጡር መድሃኔ ይህደጎ መርዕድ ክኸውን ከሎ ኣብ ኢጣልያ ኣብ ቐይዲ ዝርከብ ድማ መድሃኔ ተስፋማርያም በርሃ ዝተባህለ ኣብ ሱዳን ብስደት ዝነብር ዝነበረ መንእሰይ ምዃኑ ክግለጽ ጸኒሑ'ዩ። ገለ በቲ ጥርጡር ካብ ሊብያ ናብ ኣውሮጳ ዝበጸሑ ስደተኛታት ስድራቤት ኣብ ቐይዲ ዘሎ ጥርጡር ከምዘይኾነ ምስክርነቶም እንተሃቡ'ዃ ዓቓቢ ሕጊ ኢጣልያ ኮሌሮ ፌረራን ክላውድዮ ካሚስሪን ግን እቲ ሓቐኛ ጥርጡር ኣብ ቐይዲ ዘሎ'ዩ ዝተጋገየ እቲ ቕድሚ ምእሳር ጥርጡር ዝወጸ ምስሊ'ዩ ክብሉ ይሕብሩ። ስለዝኾነ ድማ ክሱስ ናይ 14 ዓመታት ማእሰርቲ ወይ ድማ 56,180 ዶላር መቕጻዕቲ ክፍረድ ጻውዒት ኣቕሪቦም ኣለው። ዓቓብ ሕጊ ተሓባበርቲ መርዕድ'ዮም ንዝበሎም ሰለስተ ሰባት ኣፎም ኢያሱ: ዓንደብርሃን ታረቐን ኦሮና ስዒድን ብተመሳሳሊ ናይ 10 ዓመታት ማእሰርቲ ወይ 40,000 ዩሮ ክቕጽዑ ጸዊዑ'ሎ። ጠበቓታት ክሱሳት ነቲ መስርሕ ፍርዲ ኣብ ወርሒ ሓለ ከምዝዛዘም ቤት ፍርዲ'ውን ውሳነኡ ኣብ መወዳእታ ወርሒ ክህብ ትጽቢት ከምዘሎ ይገልጹ።


ጠንቂ ምቁራጽ ሓይሊ ኤሌትሪክ ኢትዮጵያ ዋሕዲ ማይ ምዃኑ ተገሊጹ

ሓንቲ ካብ ቅልጡፍ ቁጠባዊ ምዕባለ ዘመዝግባ ዘለዋ ሃገራት ኣፍሪቃ ዝኾነት ኢትዮጵያ ሓይሊ ኤሌትሪክ ብፈረቓ ንተገልገልቲ ምዕዳል ጀሚራ'ላ። ኢትዮጵያ ንጎረባብቲ ሃገራት ጅቡቲን ሱዳንን ትሰዶ ዝነበረት ኣብ ዓመት 82 ሚልዮን ዶላር አታዊ ዝነበሮ ቀረብ ጸዓት'ውን ደው ምባላ ተፈሊጡ'ሎ። መንግስቲ ኣብ መመንጨዊ ጸዓት ግልገል ጊበ 3 ዘጋጠመ ዋሕዲ ማይ ንምጉዳይ ፍርያት ጸዓት ጠንቂ ምዃኑ ይገልጽ ኣሎ። ኣብ ናይ ኢትዮጵያ ኮርፐረሽን ሓይሊ ኤሌትሪክ ዳይሬክተር ክፍሊ ኮሚኒኬሽን ኣቶ ሞገስ መኮነን "ንሕና ኣብ ለውጢ ክሊማ ዓለም ዘለና ኣበርክቶ ውሑድ'ዩ ለውጢ ክሊማ ዓለም ኣባና ዘለዎ ጽልዋ ግን ዓብይ'ዩ ።እዚ ኣጋጢሙ ዘሎ ጸገም ካብዚ ወጻኢ ብካልእ መልክዕ ንርእየሉ ምክያት'ውን የለን: ስለዚ ፋይናሳዊ ጸገም እንተዘይገጢሙና ካብዚ ለውጢ ክሊማ ዓለም ዘስዓቦ ሽግር ንምፍታሕ ዝከአለና ኩሉ ክንገብር ኢና።" እዚ አጋጢሙ ዘሎ ዋሕዲ ማይ ኣብ ፍርያት ጸዓት ብ467ሜጋ ዋት ክጎድል አገዲዱ'ዩ። እዚ ድማ ሓደ ሲሶ ካብቲ ነታ ሃገር ዘድልይ ቀረብ ሓይሊ ኤሌትሪክ'ዩ። ኣብ አዲስ አበባ ዩኒቨርሲቲ ፕሮፌሰር ስነ ቁጠባ ፕሮ. አለማየሁ ገዳ "ዓብይ ካብ ማይ ዝፈርይ ጸዓት ናይ ምምንጫው ዓቅሚ ኣለና ዳርጋ 45, 000 ሜጋ ዋት ካብ ንፋስ ድማ 1.3 ሚልዮን ነዚ ክንጥቐመሉ ኣለና እዚ ምስ ዝኸውን ንኢትዮጵያ ጥራይ ዘይኾነ ንኣፍሪቃ'ውን ዝኣክል ጸዓት ከነመንጭው ንኽእል።"


ኮሚሽን ሰብኣዊ መሰላት ኢትዮጵያ ከም ሓድሽ ክምስረት ኣምንስቲ ሓቲቱ

ዓለምለኸ ተሓላቒ ሰብኣዊ መሰላት ኣምንስቲ ኢንተርናሽናል ኮሚሽን ሰብኣዊ መሰላት ኢትዮጵያ ከም ሓድሽ ክምስረት ኣለዎ ክብል መግለጺ ኣውጺኡ። እቲ ኮሚሽን ብኣድልዎን ካብቶም ዝተለመዱ ናይ ኣዋድዳ ስርዓት ወጻኢ ዝንቀሳቀስ’ዩ ክብል ኣምንስቲ ወቂሱ እታ ሃገር ካብቲ ዝጸንሓ ጨቋኒ ኣሰራርሓ ክትናገፍ ዝተበደሉ ፍትሒ ክረኽቡ ኣብ ዝግበር ጻዕሪ ብዝሕግዝ መልክዕ ከም እንደገና ክምስረት ኣለዋ ኢሉ’ሎ። ኣምንስቲ ኢንተርናሽናል ኣብ ዘውጽኦ መግለጺ እቲ ኮሚሽን ሰብኣዊ መሰላት ኢትዮጵያ ከም ብሓድሽ ክምስረት ኣለዎ እዚ ኸአ አድላይ ምዃኑ እቲ ኮሚሽን ንዓመታት ክቀርቦም ዝነበረ ጸብጻበት መርትዖ’ዮም ኢሉ’ሎ። ኣቶ ፍሰሃ ተክለ ኣብ ኣምንስቲ ኢንተርናሽናል ንጉዳያት ኢትዮጵያን ኤርትራን ዝኸታተሉ በዓል ሞያ’ዮም። “ኮሚሽን ሰብኣዊ መሰላት ኢትዮጵያ ንነዊሕ ዓመታት ዘውጽእዎ ዝነበረ ጸብጻባት ንርእዮም ኔርና ኢና፡መብዛሕትኦም ጸብጻባት ንግህሰት መሰላት ሸፋፊንካ ምሕላፍ ዝተፈጸመ ምግሃሳት ከምዘየለ ናይ ምምሳል ነገር ኔርዎ’ዩ። ዘለና መርትዖ ድማ ብዙሓት ምግሃሳት ከምዝነበሩ ዘርእዩ’ዩ” ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ሓሙሽተ መነኮሳት ደብረ-ቢዘን፡ ኣብ ከተማ ጊንዳዕ ብፖሊስ ተታሒዞም ከምዘለዉ፡ ይግለጽ ኣሎ

ሓሙሽተ መነኮሳት ደብረ-ቢዘን፡ ኣብ ከተማ ጊንዳዕ ብፖሊስ ተታሒዞም ከምዘለዉ፡ ኣብ ወጻኢ ዝርከቡ ምንጭታት ቤተ-ክርስትያን ኦርቶዶክስ ኤርትራ ሓቢሮም።  ካብ`ቶም ሓሙሽተ መነኮሳት ነቶም ሰለስተ ብቐረባ ከም ዝፈልጥዎምን ነቲ ሓዲሽ ጉዳይ ማእሰርቲ ብቀረባ ይከታተልዎ ከምዘለዉን ዝገለጹ፡ ኣብ ከተማ ቻርለት ኖርዝ ኮረላይና ዝነብሩ ቆሞስ ደብረ ቅዱስ ሚካኤል ቤተ-ክርስትያን ኦርቶዶክስ ኤርትራ፡ ቀሺ ሓለፎም ዓንድማርያም፡ እቶም ሓሙሽተ መንኮሳት፡ ካብ ደብረቢዘን ተጸዊዖም ናብ ጊንዳዕ ከምዝኸዱን፡ ብፖሊስ ተታሒዞም ኣበይ ከምዘለዉ`ኳ ከም ዘይፍለጥን ንድምጺ ኣሜሪካ ሓቢሮም።  ምኽንያት መእሰሪኦም፡ ነቲ ብኣቡነ-ሉቃስ ዝምራሕ ሓዲሽ ምምሕዳር ኦርቶዶክስ ኤርትራን፡ ንምትእትታው መንግስቲ ኣብ ጉዳያት ቤተክርስትያንን ብምቅዋሞም ክኸውን ከምዝኽእል`ውን ተዛሪቦም።  ቀሺ ሓለፎም ዓንደማርያም ብምውሳኽ፡ ኣብ ልዕሊ ሳልሳይ ፓትሪያርክ ኤርትራ ኣቡነ ኣንጠንዮስ፡ ብመንግስቲ ተወሲዱ ዘሎ ናይ ማሕዩር ስጉምቲ ብዝኾነ መልክዒ ተቐባልነት ዘይብሉን ከቢድ ሳዕቤን ዝወልድን`ዩ ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ኢትዮጵያ ንገለ ብመንግስቲ ዝውነኑ ትካላት ናብ ውልቂ ንምስግጋር ትዳለው

መንግስቲ ኢትዮጵያ ብመንግስቲ ዝውነኑ ትካላት ናብ ናይ ውልቂ ዋንነት ንምስግጋር ይዳሎ’ሎ ክብል ሚንስትር ፋይናንስ’ታ ሃገር ኣፍሊጦም። ይኹን ደአ እምበር ነቲ ከም ክቡር ዕንቁ’ታ ሃገር ንዝረአ ትካላት ገለ ክፋላቱ ንምሻጥ ዘሎ ውጥን ግን ዝተሃናፈጸ ስምዒት ፈጢሩ’ሎ። መንገዲ ኣየር ኢትዮጵጳ ፈላማይ ዓለምለኸ በረርኡ ካብ ዝገብር 73 ዓመታት ኣቑጺሩ’ሎ። ሕጂ ግን ከም አካል’ቲ ውጥን ቀ/ሚ ኣብይ ኣሕመድ ገለ መሻርኽቲ የናዲ’ሎ። ሚንስትር ፋይናንስ ኢትዮጵያ ኣሕመድ ሸደ ብዛዕና’ዚ ከብርሁ ከለው “ ኣብ ዝሓለፈ እዋን ኣብ ጉዳያት ቁጠባ አዚና አቲና ኢና ኔርና። ንነባሪነት ዕብየት ከነጣጥህ ኣለና። ፈለማ 4 ትካላት ቴሌኮም ፡ ኣቭየሽን፡ጸዓትን ሎጀስቲክስን ናብ ውልቂ ዋንነት ከነሰጋር ኢና”ኢሎም። ምሉእ ትሕዝቶ ኣብዚ ምስማዕ ይክኣል። No media source currently available


ፕረ. ሱዳን ነበር ዑመር ኣልበሽር ድሕሪ ካብ መዝነት ምውራዶም ንመጀመርያ ጊዜ ተራእዮም

ፕረዚደንት ሱዳን ነበር ዑመር ኣልበሽር ካብ መዝነት ድሕሪ ምውራዶም ትማሊ ሰንበት ንመጀመርያ ጊዜ ናብ ቤት ጽሕፈት ዓቓቢ ሕጊ ክኸዱ ተራእዮም። ፕረዚደንት ኣልበሽር ድሕሪ ናይ 30 ዓመታት መሪሕነት ኣብ ወርሒ ሚያዝያ ብወታሃደራዊ መሪሕነት’ታ ሃገር ካብ መዝነቶም ድሕሪ ምውራዶም ኣብ ማእሰርቲ ምጽንሖም ይፍለጥ። ሓደ በዓል ስልጣን ካብ ቤት ጽሕፈት ዓቓቢ ሕጊ’ታ ሃገር ፕረዚደንት ኣልበሽር ብብልሽውና፡ምጥፍፋእ ገንዘብን ምኽዕባት ናይ ወጻኢ ባጤራ ዝብሉ ዝቐረበሎም ኽስታት ንምርመራ ናብቲ ቤት ጽሕፈት ምምጽኦም ገሊጹ። እቲ በዓል ስልጣን ወሲኹ እቲ ምርመራ ነቲ ኣብ መንበሪ ገዛ እቶም ፕረዚደንት ዝተረኽበ ብሚልዮናት ዝቑጸር ገንዘብ’ውን ዝሓውስ’ዩ። No media source currently available  ወሃቢ ቃል ንቤት ጽሕፈት መራኸቢ ብዙሃን ወታሃደራዊ መሪሕነት ሱዳን ፕረዚደንት ነበር ኣልበሽር ንመጀመርያ ጊዜ ካብ ማእሰርቲ ከምዝወጹ ኣረጋጊጹ’ሎ። ብሰንኪ ናህሪ ዋጋታትን ቁጠባዊን ቀውሲን ኣብ ወርሒ ታሕሳስ ዝጀመረ ተቓውሞ ካብ መዝነቶም ዝወረዱ ኣልበሽር ተቓወምቲ ብምቕታልን ምእሳር’ውን ይኽሰሱ። ብተወሳኺ ኣብ ዳርፉር ኣብ 2000 ዓ.ም ንዝተፈጸመ ምጽናት ዓሌት ብዓለምለኸ ቤት ፍርዲ ገበን ክድለዩ ጸኒሖም’ዮም፡ ይኹን ደአ እምበር ወታሃደራዊ መሪሕነት’ታ ሃገር ንፕረዚደንት ኣልበሽር ናብ ዘ ሄግ ዝመደበሩ ዓለምለኸ ቤት ፍርዲ ገበን ኣሕሊፉ ከምዘይህብ ኣፍሊጡ’ሎ። እዚ ከምዚ ኢሉ ከሎ ምክትል ሓላፊ መሰጋገሪ ወታሃደራዊ ቤት ምኽሪ ሱዳን ተቓወምቲ ዝጠልብዎ ኣብ ሓጋጊ አካል መሰጋገሪ መንግስቲ መራሕቲ ተቓወምቲ ውድባት ክህልው ዝብል ቕቡል ከምዘይኾነ ሓቢሮም። ጀነራል መሓመድ ሓምዳን ዳያሎ ንደገፍቲ’ቲ ወታሃደራዊ መሪሕነት ትማሊ ሰንበት ኣብ ዝሃብዎ መግለጺ ብሲቪላዊ መሪሕነት ዝምራሕ ሓጋጊ አካል ቕቡል ዘይኾነ ብምርጫ ዝተመርጸ ብዘይምዃኑ’ዩ ኢሎም። እዚ ማለት ድማ ነቲ ኣቐዲሙ ኣብ መንጎ ወታሃደራዊ መሪሕነትን ተቓወምቲን ዝተበጽሓ ንሰለስተ ዓመታት ዝጸንሕ ግዝያዊ መንግስቲ ምምስራትን አባላት ካቢነ መራሕቲ ተቓወምቲ ሓጋጊ አካል ድማ ዝበዝሓ ሲቪል አባላት ክኾኑ ዝብል ስምምዕ ዝጥሕስ’ዩ።


ኤርትራዊ ገዲም ተጻዋታይ ጋንታ ኤልፓ ቀይሕ ባሕሪ ተፈራ ገብረክርስቶስ ኣብ ጉዳይ ታሪኻዊ ዓወት ሃገራዊት ጋንታ ኣመሪካ ደቂ ኣንስትዮ

ህቡብ ተጻዋታይ ኩዕሶ እግሪ ጋንታ ኤልፓ ቀይሕ ባሕሪ ዝነበረ ተፈራ ገብረክርስቶስ ሃገራዊት ጋንታ ደቂ ኣንስትዮ ኣመሪካ ኣብ ግጥም ዋንጫ ዓለም ብገፊሕ ኣብ ልዕሊ መጋጥምታ ሃገራዊት ጋንታ ታይላንድ ክትዕወት ምኽኣላ ብዝኾነ መለክዒ ብቕዓት ትመጣጠና ጋንታ ኮይና ብዘይምቕራባ ምንባሩ ገሊጹ። እቲ ኣሰልጣኒ ሓንቲ ካብተን ኮኾብ ተጻወቲ ሃገራዊት ጋንታ ኩዕሶ እግሪ ደቂኣንስትዮ ኣመሪካ ንዝኾነት መጋን ሮፒኖ፤ ኣብ ናይ ትሕቲ ዕድመ 14 ከምዘሰልጠና ዝገልጽ ተፈራ ገብረክርስቶስ፡ ብብቕዓታ ኣመና ከምዝተደነቐ ብምግላጽ: ይኹንምበር ኣብ ከምዚ ዝበለ ዝለዓለ መድረኽ ተሳቲፋ ኣብ ልዕሊ መጋጥምታ ታሪኽ ክትሰርሕ ትጽቢት ከምዘይነበሮ ሓቢሩ። ሙሉእ ትሕዝቶኡ ከምዚ ዝስዕብ ይቐርብ። No media source currently available


ኤርትራ ንቕሉዕ ደብዳበ ኣፍሪቃዊያን ጸሓፍቲን ተሓለቕቲ መሰላትን ምላሽ ሂባ

መንግስቲ ኤርትራ ነቲ ልዕሊ ሓደ ሚእቲ ህቡባት ኣፍሪቃውያን ፀሓፍቲ ደረስቲን ተሓለቅቲ መሰላትን ብዛዕባ ኣብ ኤርትራ ዘሎ ኩነታት ስክፍተኦም ዝገለፅሉን ናብ ፕረዚደንት ኢሰያስ አፈወርቂ ዝፀሓፍዎን ቅሉዕ ደብዳብ ብመልክዕ ርእሰ ኣንቀፅ መልሲ ሂብሉ። መንግስቲ ኤርትራ ኣብ ምላሹ እቲ ደብዳበ ዝተጻሕፈሉ ጊዜ ኮነ እቶም ጸሓፍቲ ምስ መንግስቲ ኤርትራ ክራኸቡ ዝመረጸሉ መንገዲ ንዕላማን ሃቐናን’ቲ ናይቲ ደብዳብ ሕቶ ዘልዕል’ዩ ይብል። እቶም ህቡባትን ፀለውቲን ኣፍሪቃውያን ኣብቲ ኣብዚ ሰሙን’ዚ ዝዘርግሕዎ ፕረዚደንት ኢስያስ ለውጢ ክገብሩ ዝጽውዕ ቕሉዕ ደብዳበ “ኣብዚ ኤርትራ ንስውኣታ እትዝክረሉ ረዚን ወርሒ ሰነ እቶም ኣፍሪቃውያን ነዚ ምፅሓፎም ግዚኡ ዘይሓለወ’ዩ” ክብል መግለጺ መንግስቲ ኤርትራ ምላሽ ሂቡ'ሎ። ምሉእ ትሕዝቶ ኣብዚ ምስማዕ ይክኣል። No media source currently available


“በሪ ማይዳ’’፡ኣብ ትግራይ ፈላማይ ፅጉማት ደቂ ኣንስትዮ ዝመሃራሉ ማእኸል ተመሪቑ

ኮሎኔል ዘነቡ ኣሰመሀኝ ብዝተባህላ ውልቀ ሰብ ሓሳብ ተበጊሱ ዝተፈላለዩ ናይ ውሽጢ ዓዲ ሰብ ሃብትን ትካላትን ሓገዝ ዝተሃንጸ “በሪ ማይዳ’’ ዝተባህለ ናይ ደቂ ኣንስትዮ ሆስቴልን ማእኸል ትምህርትን ተመሪቑ:: ኮሎኔል ዘነቡ ከምዝገለፅኦ: 22 ሚሊዮን ብር ወፃኢ ዝተገበረሉ እዚ ማእኸል መደቀሲ ክፍሊታት ተማሃሮ፣ መምሃራንን ካልኦት ኣገልግሎት ዝወሃብሉ 40 ክፍልታት ዝሓዘ በዓል ሓደ ደብሪ ህንፃ እዩ ተሰሪሑ ኢለን:: ናብቲ ማእኸል ዝኣትዋ ደቂ ኣንስትዮ ሓጋዚ ስድራ ዘይብለን: ትሑት ኣታዊ ዘለወን: ካልኣይ ደረጃ ቤት ትምህርቲ ንምርካብ ድማ ካብ መንበሪ ገዘአን ርሑቕ መንገዲ ዝጉዓዛ ብትምህርተን ድማ ዝበለፃ ተማሃሮ እየን ተወዳዲረን ከምዝኣትዋ አረዲኣን::  ኮሎኔል ዘነቡ እቲ ማእኸል ኣብ ወረዳ ሰሓርቲ ሳምረ ክህነፅ ዝተመረፀ ኣብቲ ከባቢ ልዑል መጠን ድኽነት ብምህላዉ እዩ ኢለን። ኣብቲ ማእኸል ካብ ዝመሃራ ተማሃሪት 12 ክፍሊ ሓንቲ ሰላማዊት ብርሃነ ካልኣይ ደረጃ ቤት ትምህርቲ ንምርካብ ካብ ገዝኣ ንሰለስተ ሰዓታት ዝኣክል ጉዕዞ ትጉዓዝ ከምዝነበረት ዝገለፀት ኮይና እቲ ማእኸል ብዝፈጠረላ ዕድል ግና ኣብ ምቹእ ኩነታት ትምህርታ ትከታተል ከምዘላ ትዛረብ:: ኣብቲ ማእኸል ውላዶም ትመሃር ከምዘላ ዝገለፁ ኣቦ፡ ኣይተ ገብሩ ሓድጋይ ውላዶም ከምህሩ ዓቕሚ ስለዝሓፀሮም ትምህርታ ከተቋርጽ ሓሲቦም ምንባሮም ድሕሪ ምግላፅ እቲ ማእኸል ግና ዕድል ፈጢሩላ ብግቡእ ትምህርታ ትከታተል ኣላ ኢሎም:: ነቲ ማእኸል መሪቖም ዝኸፈቱ ምክትል ምምሕዳር ክልል ትግራይ ዶክተር ደብረፅዮን ገብረሚካኤል "መሪቕና ንኸፍቶ ዘለና ህንፃ ዘይኮነስ ንዓዲ ዝጠቅም ዓብዪ ሓሳብ እዩ" ኢሎም:: ናይ ህዝቢ ፀገማት ድማ ብናይ መንግስቲ ዓቕሚ ጥራሕ ዝፍታሕ ኣይኮነን እሞ ከምዚ ዓይነት ብዓቕሚ ውሽጢ ዓዲ ትካላት ዝስራሕ ኣብ ምቅላል ፀገማት ልዑል ግደ ኣለዎ ኢሎም:: “በሪ ማይዳ’’ ኣብ ትግራይ ፈላማይ ፅጉማት ደቂ ኣንስትዮ ዝመሃራሉ ማእኸል ኾይኑ ኣብዚ ሐዚ እዋን 160 ደቂ ኣንስትዮ ተቐቢሉ ካብ 9ይ ክሳብ 12 ክፍሊ የምህር ኣሎ:: ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኤርትራ ትማሊ ዝጀመረ ናይ ሎሚ ዓመት ሃገራዊ መርመራ ሻሙናይ ክፍሊ፡ ጽባሕ ቀዳም ክዛዘም`ዩ

ኣብ ኤርትራ ናይ ሎሚ ዓመት ሃገራዊ መርመራ ሻሙናይ ክፍሊ፡ ትማሊ 13 ሰነ ኣብ መላእ ሃገር ከምኡ’ውን ኣብ ሪያድን ጅዳን - ስዑዲ ዓረብ ኣብ ዝርከብ መፈተኒ ማእከላት ክወሃብ ከም ዝጀመረ መራኸቢ ብዙሃን ውሽጢ ሃገር ሓቢረን ኣለዋ።      እቲ ኣብ ማእከላት ተሃድሶ እውን ዝወሃብ ዘሎ ሃገራዊ ፈተና፡ ሓሙሽተ ዓይነታት ትምህርቲ - ማለት እንግሊዝ፡ ማሕበራዊ ትምህርቲ፡ ቊጽሪ፡ ሓፈሻዊ ስነ-ፍልጠትን ናይ ዜግነት ትምህርትን ከምጠቓልል ይጠቅስ።       ኣብ’ዚ ክሳብ ጽባሕ ቀዳም15 ሰነ ዝቕጽል ፈተና፡ ብደረጃ ሃገር 49.6 ሚእታዊት ደቂ-ኣንስትዮ ዝርከባኦም ኣስታት 54 ሽሕ ተማሃሮ፡ ኣብ 407 ማእከላት ይፍተኑ ከምዘለዉ፡ ካብ ሚኒስትሪ ትምህርቲ ዝተረኸበ ሓበሬታ የረድእ።       ኣብ ዞባ ማእከል ጥራሕ፡ ልዕሊ 14 ሽሕ ተማሃሮ ይፍተኑ ከምዘለዉን፡ ልዕሊ ፍርቂ፡ ማለት 53 ሚእታዊት ደቂ-ኣንስትዮ ምዃነን ተሓቢሩ`ሎ።


ቲቦር ናጅ ምስ ሚንስተር ጉዳያት ወጻኢ ኢትዮጵያ ኣብ ጉዳይ ሱዳን ዘትዩ

ምኽትል ሚንስተር ጉዳያት ወጻኢ ኣሜሪካ ንጉዳይ ኣፍሪቃ ቲቦር ናጅ፡ ምስ ሚንስተር ጉዳያት ወጻኢ ኢትዮጵያ ገዱ እንዳርጋቸው ኣብ አዲስ አበባ ተራኺቦም ኣብ ዙርያ እዋናዊ ኩነታት ሱዳን ዘትዮም። ካብ ካርቱም ናብ ኣዲስ ኣበባ ዘምርሐ ቲቦር ናዥ ካርቱም ኣብ ዝተዓዘቦ ጉዳይ ብዝምልከት ንኣቶ ገዱ እንዳርጋቸው ኣብሪሁ። ፍሉያት ልኡኻት ሕብረት ኣፍሪቃን ፍሉያት ልኡኻት ቀዳማይ ሚንስተር ኣብይ ኣሕመድን፡ ንክልቲኦም ወገናት ሱዳን ንምቅርራብ ዝገብርዎ ዘለዉ ጻዕሪ ኣሜሪካ ከም እትድግፍ`ውን እቲ ኣሜሪካዊ ዲፕሎማት ንጉዳያት ኣፍሪቃ ኣፍሊጡ`ሎ። ኣሜሪካ፡ ኣብ ኢትዮጵያ ኣምባሳደራ ዝነበረ ዶናልድ ቡዝ፡ ኣብ ሱዳን ፍሉይ ልኡኽ ጌራ ምስያማ ብምግላጽ ድማ ዝተወሃሃደ ስራሕ ምስራሕ ከምዘድልይ ቲቦር ናጅ ኣዘኻኺሩ። ሚንስተር ጉዳያት ወጻኢ ኢትዮጵያ ኣቶ ገዱ እንዳርጋቸው ብወገኑ፡ ሰላምን ምርግጋእን ሱዳን ምድጋፍ ማለት፡ ብኣጠቓላሊ ንናይቲ ዞባ ሰላምን ምርግጋእን ዘለዎ ፋይዳ ልዑል ብምዃኑ፡ ናይ ቀረባ ምክትታልን ድጋፍን ዘድልዮ ምዃኑ ምግላጹ ካብ ፋና ዝተረኽበ ሓበሬታ የመልክት።


30 ዓለም-ለኸ ተሓለቅቲ ኣብ ኤርትራ ዘሎ ኩነታት ሰብኣዊ መሰላት ብዝምልከት ናብ ሕ/ሃ ደብዳቤ ጽሒፎም

30 ዓለም-ለኸ ተሓለቅቲ ሰብኣዊ መሰላት፣ ብዛዕባ ኣብ ኤርትራ ዘሎ ኩነታት ሰብኣዊ መሰላት ብዝምልከት ናብ ናይ ሕቡራት ሃገራት ቤት ምኽሪ ሰብኣዊ መሰላት ደብዳቤ ጽሒፎም። እቶም ዓለም-ለኻውያንን ኤርትራዊያንን ጉጅለታት ሰብኣዊ መሰላት ኣብቲ ትማሊ 11 ሰነ ዝጸሓፈዎ ደብዳቤ፣ ቤት ምኽሪ ሰብኣዊ መሰላት ሕ/ሃ ኣብ ዘካይዶ ስሩዕ ኣኼብኡ፣ ብዛዕባ ኩነታት ሰብኣዊ መሰላት ኤርትራ ምቁጽጻርን መጽናዕትን ክካየድን ጸብጻባት ብስሩዕ ክቐርብን ክቕጽሎ ሓቲቶም’ለዉ። ድሕሪ’ቲ ምስ ኢትዮጵያ ዝተጀመረ ርክብ፣ ይኹን ኣብ መንጎ ኤርትራ፣ ኢትዮጵያን ሶማልን ዝተኻየደ ስሉሳዊ ስምምዕ፣ ኩነታት ሰብኣዊ መሰላት ኤርትራ ገና ኣብ ሕማቕ ኩነታት ኣሎ ኢሎም። ብኻልእ ወገን ልዕሊ 100 ህቡባትን ፀለውትን ዝኾኑ ኣፍሪቃውያን ፀሓፍቲ ደረስትን ጋዜጠኛታትን ኣብ ኤርትራ ዘሎ ኩነታት ከመሓይሹ ዝፅውዕ ቅሉዕ ደብዳበ ናብ ፕረዚደንት ኢሰያስ አፈወርቂ ፅሒፎም። ናብ ኤርትራ ብምኻድ ምስ ፕረዚደንት ኢሰያስ ተራ ዜጋታት ኤርትራ እሱራት ጋዜጠኛታትን ካልኦትን ክዘራረቡ ከምዝደልዩ ብምግላፅ መልሲ ፕረዚደንት ኢሰያስ ይፅበዩ ከም ዘለዉ’ቶም ተሰማዕነት ዘለዎም ኣፍሪቃውያን ኣብቲ ደብዳበኦም ገሊፆም’ለው። ምሉእ ትሕዝቶ ኣብዚ ምስማዕ ይክኣል። No media source currently available


ኣብ መንጎ ተዳወብቲ ወረዳታት አማሮ ዝጸንሓ ግጭት ንምፍታሕ መስርሕ ዕርቐ ሰላም ተጀሚሩ

ኣብ ኢትዮጵያ ኣብ ወሰና ወሰን ክልል ኦሮሚያ ዞባ ምዕራብ ጉጂን ክልል ደቡብ ወረዳ ኣማሮን ንሰለተ ዓመታት ዝጸንሐ ግጭትን መጥቓዕትን ንምፍታሕ ትማሊ ሰሉስ ዕርቀ-ሰላም ተኻየዱ። ዕጡቓት ሓይልታት ዝፍፅምዎ ኢሰብኣዊ መጥቓዕትታት ንምክልኻል ዘኽእል ስጉምቲ ይወስድ ከምዘሎ ኣመሓዳሪ ዞባ ምዕራብ ጉጂ ኣቶ ኣበራ ጉኖ ገሊፆም። ኣማሓዳሪ ወረዳ ኣማሮ ኣቶ ተፈራ ባንዶራ ብወገኖም ንሰለስተ ዓመታት ተዓፅዩ ዝነበረ መንገዲ ኣገልግሎት ክህብ ንህዝቢ ክፉት ምዃኑ ብምግላፅ ሓይልታት ምክልኻልን ሓይልታት ፀጥታን ካብቲ ከባቢ ከምዘይልዓሉን ኣብ ክንድኡ ተወሳኺ ሓይሊ ንምእታው ነቲ ከባቢ ናይ ምፅራይ ስራሕ ብኽልቲአን ክልላዊ መንግስታት ክስራሕን እዩ ኢሎም። ኣብቶም ዝሓለፉ ሰለስተ ዓመታት ካብ ክልቲኦም ወገናት ኣስታት 600 ስቪላት ከምዝተቐትሉን ብሚሊዮናት ዝግመት ሃብትን ንብረትን ምዕናውን ካብ ክልቲኦም ምምሕዳራት ዝተረኽበ ሓበሬታ ይገልፅ ይብል ።


ቪኦኤ ምስ ኣቤል ጉዕሽን መለስ ንጉሰን (2ይ ክፋል)

'ኣብ ምዝማን ግጥምታት ሰናይ ዝባሃሉ ተግባራት ይቀላቐሉ ከምዘለው' ክልቲኦም ኣጋይሽና ይጠቕሱ። እንተኾነ 'ያታዊ' ትሕዝቶ ዘለዎ ባህሊን ልምድን ኣብ ትግራይን ኤርትራን ንሙሉእ ናህሪን ዕብየትን ግጥሚ ከይደረቶ ኣይተረፈን ይብሉ ኣቤልን መለስን። ካብኡ ዝሰገረ 'ኣብ ኣመራርጻ መድረኽ ገለ ክስተኻኸሉ ዝግባኦም ኣሰራርሓታት ክህልው ከምዝኽእሉ' ገጣሚን ጋዜጠናን ኣቤል ጉዕሽ ይገልጽ። No media source currently available


ፍርቂ ሰዓት ድሕሪ ምሕራሳ ሃገራዊ ፈተና ዝተፈተነት ኣደ

ኣብ ክልል ኦሮሚያ ዞባ ኢሉ አባቡራ ነባሪት ከተማ መቱ ዝኾነ ጓል 21 ዓመት ኣልማዝ ደረስ ብቕድሚ ትማሊ ኣብ ዝነበረ ናይ ዓስራይ ክፍሊ ሃገራዊ መዛዘሚ ፈተና ክትወስድ ክልተ ስዓታት ምስ ተረፋ ብሕማም ሕርሲ ተታሒዛ ሆስፒታል ኣትያ:ወዲ ድማ ተገላጊላ። ኣልማዝ ብስዓት ኣቆፃፅራ ኢትዮጵያ ናብ ሶኑይ ዘውግሐ ንጉሆ ስዓት 11 ሕማም ሕርሲ ሒዝዋ መቱ ከተማ ናብ ዝርከብ ካርል ሆስፒታል ኣትያ ፈተና ክካየድ 30 ደቓይቕ ምስተረፎ ንጉሆ ሶኑይ ስዓት ክልተ ከምዝወለደት ትዛረብ። ኣልማዝ ኣብ ሕርሲ ኮይነ ብዛዕባ ፈተና ይሓስብ ስለዝነበርኩ ሕማም ሕርሲ ከመይ ከምዝነበረ እውን ብዙሕ ኣይተሰመዐንን ትብል ። “ብዛዕባ ፈተና እሓስብ ስለዝነበርኩ ጨኒቑኒ ነይሩ።ፈተና ከምልጠኒ እዩ ኢለ ተስፋ ኣብ ዝቖረፅኩሉ እዋን ፈተና ምውሳድ ትኽእሊ ኢኺ ኢሎምኒ፤ኣዚዩ ደስ ኢሉኒ።ስዓት ክልተ ወሊደ ስዓት 2፡30 ተፈቲነ።” በዓል ቤት ኣልማዝ ብመሰረት ዘቕርቦ ሕቶ ሓለፍቲ ቤት ፅሕፈት ትምህርቲ ናይቲ ከባቢ ፈተና ክትፍተን ኩነታት ከምዘመዓራረዩላ ወኪል ድምጺ ኣሜሪካ ካብ አዲስ አበባ ሓቢራ።


ላዕለዋይ ዲፕሎማት ኣሜሪካ ቲቦር ናዥ ናብ ሱዳን ክበጽሑ’ዮም

ናይ ኣሜሪካ ምክትል ሚንስትር ጉዳያት ወጻኢ ንጉዳያት ኣፍሪቃ ቲቦር ናዥ ናብ ሱዳን ከተማ ካርቱም ብምኻድ ምስ አባላት’ቲ ወታሃደራዊ ቤት ምኽሪ ሱዳንን መራሕቲ ተቓውሞን ንምርካብ ውጥን ከምዘለዎም ተገሊጹ። እቶም ላዕለዋይ ዲፕሎማት ኣሜሪካ ንጉዳያት ኣፍሪቃ ነቲ ኣብ ሱዳን ዘሎ ዘይምርግጋእ መበገሲ ዝገበረ ዑደት ኣብዚ ሰሙን’ዚ ኣብ ካርቱም ከካይዱ’ዮም ክብል ቤት ዕዮ ጉዳያት ወጻኢ ኣሜሪካ ኣብ ዘውጽኦ መገልጺ ኣፍሊጡ’ሎ። ቲቦር ናዥ ኣብ ልዕሊ ሲቪላት ዝፍጸም መጥቓዕቲ ደው ክብል ክጽውዕ’የ ኢሎም። ንሶም ብተወሳኺ ኩሎም ወገናት ልዝብ ክቕጽሉ ዘኽእል ባይታ ንምፍጣር ክሰርሑ’ውን ክምዝምህጸኑ ሓቢሮም። ቲቦር ናዥ ናብ ምዛብቢክን ደቡብ ኣፍሪቃን ቅድሚ ምግዓዞም ምስ ቀዳማይ ሚንስትር ኢትዮጵያ ዶ/ር ኣብይ ኣሕመድ ብዛዕባ ኩነታት ሱዳን ከምዝዘራረቡ ተፈሊጡ’ሎ። ቲቦር ናዥ ኣብ ልዕሊ ተቓውሞ ሰልፈኛታት ዝተወስደ ብዓሰርተታት ዝተቐትሉ ወታሃደራዊ ስጉምቲ ኮኒኖም። ሱዳን ምስ ኣሜሪካ ዘለዋ ዝምድና ከተመሓይሽ እንተደልያ ናብ ሲቪላዊ መንግስቲ ክትምለስ ኣለዋ’ውን ኢሎም። መሻርኽቲ ኣሜሪካ ዝኾና ሰለስተ ሃገራት ዓረብ ግብጺ፡ስዑዲ ዓረብን ዓረብ ኢማራትን ግን ንወታሃደራዊ መሪሕነት ሱዳን ይድግፋ’የን።


ፍሉይ ዞባ ኦሮሞ፡ ጎንጺ ንምፍታሕ ብዘሎ ምንቅስቃስ ኣመራርሓ’ቲ ዞባን ፍሉጣት ሰባትን ይህደኑን ይእሰሩን ኣለው ክብል ምምሕዳር’ቲ ዞባ ይኸስስ

ኣብ ክልል ኣምሓራ ከባቢ ወሎ ተላዒሉ ዝነበረ ጎንጺ ኣብ ምፍታሕ ንሓደ ወገን ናይ ምድሓን ወፍሪ ይካየድ’ሎ ክብል ኣብቲ ክልል ምምሕዳር ፍሉይ ዞባ ኦሮሞ ኣማሪሩ። ኣብ ክልል ኣምሓራ ዝርከብ ምምሕዳር ፍሉይ ዞባ ኦሮሞ ከምዝብሎ ኣብቲ ከባቢ ዝነበረ ጎንጺ ንምፍታሕ ብዝብል ዘሎ ምንቅስቃስ ኣመራርሓ’ቲ ዞባን ፍሉጣት ሰባትን ይህደኑን ይእሰሩን ኣለው ይብል። ናይቲ ዞባ ሓላፊ ቤት ጽሕፈት ኦዴፓ አቶ አሚ ሙኔ ብወገኖም ነቲ ጎንጺ ዝምርምር ኮሚቴ ካብ ፈደራልን ክልልን’ቲ ዞባን ከምዝተመስረተ ገሊጾም ተጠርጠርቲ ከምዝተአሰሩን ግን ዝፈልጥዎ ነገር ከምዘየለ ገሊጾም። ቤት ጽሕፈት ጸጥታን ምምሕዳርን ክልል ኣምሓራ እቲ መረረት ብምንጻግ ልዕልና ሕጊ ክኽበር ስራሕ ይስራሕ ኣሎ፡ ተጠርጠርቲ’ውን ብመንነቶም ኣይኮኑን ዝተሓዙ ዘለው ኢሉ'ሎ።


ዋዕላ መንእሰያት ምብራቕ ኣብ ኣስመራ ተኸፊቱ

ብኮሚሽን ጸጥታን ሰላምን ሕብረት ኣፍሪቃን መሻርክቱን ዝተወደበ፣ካብ 11 ሃገራት ምብራቅ ኣፍሪቃ ዝተወከሉ መንእሰያት ዝተሳተፍዎ ናይ ሰላምን ጸጥታን ዋዕላ ሎሚ 10 ሰነ 2019 ኣብ ሆቴል ኣስመራ ፓላስ ተኸፊቱ።  ቀንዲ ዕላማ ናይ'ዚ ዋዕላ ተራን ኣበርክቶን መንእሰያት ኣብ ምውሓስ ሰላምን ጸጥታን ሃገሮም ከባቢኦምን ንምምይያጥ ከምዝኮነ ኣባል ናይቲ ኮሚሽንን ኣወሃሃዲት ናይቲ ዋዕላን መንእሰይ ኦሪት ኢብራሂም ንድምጺ ኣሜሪካ ተዛሪባ። ምሉእ ትሕዝቶ ኣብዚ ምስማዕ ይክኣል። No media source currently available


ቀ/ሚ ኣብይ ኣሕመድ ምስ ነበርቲ ከተማ ኣክሱም ዘተ አካይዶም

ቀዳማይ ሚኒስትር ዶክተር ኣብይ ኣሕመድ ምስ ነበርቲ ከተማ ኣክሱም ዘተ ኣካይዶም:: እቶም ቀዳማይ ሚኒስትር ሓደጋ ኣንፀላልይዎ ኣብ ዘሎ ሓወልቲ ኣክሱም እውን ዑደት ገይሮም:: ቀዳማይ ሚኒስትር ዶክተር ኣብይ ኣሕመድ ሎሚ ቅድሚ ቀትሪ ናብ ክልል ትግራይ ከተማ ኣክሱም ኣብ ዝኣተውሉ እዋን ብምክትል ምምሕዳር ክልል ትግራይ ዶክተር ደብረፅዮን ገብረሚካኤል ኣቀባብላ ተገይርሎም:: ሓላፊት ቢሮ ርክብ ህዝብን መንግስቲን ክልል ትግራይ ወይዘሮ ሊያ ካሳ እቶም ቀዳማይ ሚኒስትር ኣብ ከተማ ኣክሱም ዝተረኸቡ ኣብ ሓደጋ ዝርከብ ሓወልቲ ንምርኣይን ኣብቲ ጉዳይ ምስ ህዝቢ ንምዝታይ እዩ ኢለን:: ዶክተር ኣብይ እቲ ሓውልቲ ምስ ርኣዩ ምስ ወከልቲ ነበርቲ እታ ከተማ ኣብ ኩነታት ሓወልቲ ኣክሱምን ሃገራዊ እዋናዊ ጉዳይን ከምዝዘተዩ ወ/ሮ ሊያ ካሳ ወሲኸን ገሊፀን:: ኣብ እዋን እቲ ዘተ እቶም ነበርቲ ቅርሲ ሃገር ጥራሕ ዘይኮነስ ናይ ዓለም ቅርሲ ዝኾነ ሓወልቲ ኣክሱም ንዘጋጠሞ ሓደጋ መንግስቲ መፍትሒ ከዳልው ሓቲቶም:: ቀዳማይ ሚኒስትር ኣብይ እቲ ሓውልቲ ንምፅጋን ምስ መንግስቲ ጣልያን ይዘራረብ ከምዘሎን ኣብ ሓፂር እዋን መፍትሒ ከምዝግበረሉን ሓቢሮም:: ጉዳይ ሕፅረት ዝስተ ማይ እታ ከተማ እውን ካብ ዝተልዓለ ሕቶታት ሓደ እዩ:: ኣብ ከተማ ኣክሱም ሕፅረት ዝስተ ማይ ከምዘሎ ሓበሬታ የብለይን ዝበሉ ዶክተር ኣብይ እቲ ፀገም መንግስቲ ክልል ብዋናነት ክፈትሖ እዩ ዝበሉ ኮይኖም መንግስቲ ፌዴራል ድማ ግድኡ ከበርክት እዩ ኢሎም:: ኣብቲ መድረኽ ዘተ ዝተረኸቡ ተሳተፍቲ ንድምጺ ኣሜሪካ ከምዝገለፅዎ ኣብ እዋናዊ ሃገራዊ ዛዕባታት እውን ካብ ነበርቲ ሕቶታት ተላዒሎም ምንባሮም ሓቢሮም:: ኣብ ዝመጽእ ዓመት ዝካየድ ምርጫ ጠሚቱ ምርጫ ክካየድ ብውልቀ ድልየት ኣለኩም’ዶ ንዝብል ዝቐረበሎም ሕቶ እቲ ምርጫ ኣብ ዝመጽእ ዓመት ክካየድ ቅዋም ውድቦም ኢህወደግ ምኻኑ ዝገለፁ ዶክተር ኣብይ: ኮይኑ ግና እቲ ውሳነ ቦርድ ምርጫ ሓፈሻዊ ድልውነትን ዴሞክራሲያዊ ንምግባርን ዘለዎ ምድላዋት ብተወሳኺ ካልኦት ኣካላትን ዝውስንዎ ምኻኑ ገሊፆም:: ተወላዶ ትግራይ ብፉሉይ ይእሰሩ ኣለዉ ዝብል ሕቶ እውን መንግስቲ ገበን ፈፂሞም ኢሉ ዝጠርጠሮም እምበር ተወለድቲ ትግራይ ብፉሉይ ኣይኣሰረን ክብሉ መልሲ ሂቦም። ምሉእ ትሕዝቶ ኣብዚ ምስማዕ ይክኣል። No media source currently available No media source currently available


ማራቶን ኣስመራ 2019 ብዓወት ኤርትራዊ መሓሪ ጸጋይ ተዛዚሙ

ማራቶን ኣስመራ 2019 ትማሊ ሰንበት ኣብ ጎደናታት ኣስመራ ተኻይዱ።ኣብዚ ኣህጉራዊ መለክዒ ብዘማልአ ኣገባብ ዝተኻየደ ናይ ፈለማ ውድድር ማራቶን ደቂ ተባዕትዮ ኤርትራዊ ኣትለት መሓሪ ጸጋይ ቀዳማይ ኮይኑ ብምዕዋት 6 ሽሕ ዶላር ተሽሊሙ።ኢትዮጵያዊ ኣትሌት ታደሰ ኣሰፋን ኤርትራዊ ፔትሮ ማሞን ድማ ካልኣይን ሳልሳይን ብምዃን ናይ 4 ሽሕን 2 ሽሕን ዶላር ተሽሊሞም።  ኣትለት መሓሪ ጸጋይ ናይ ሃገራዊ ናይ ማራቶን ሰዓት ብ3 ደቒቕ ብምምሕያሽ’ዩ ውድድሩ ዛዚሙ በዚ ከኣ 2፡15፡14 ብምእታው ዝበለጸ ሰዓት ኣመዝጊቡ’ሎ። ኣብቲ ኤርትራውያን ኣትለታት ጥራይ ዝተሳተፍኦ ናይ ደቂ ኣንስትዮ ፍርቂ ማራቶን ውድድር፡ ናዝሬት ወልዱ ቀዳመይቲ ኮይና ብምዕዋታ 40ሽሕ ናቕፋ ተሸሊማ።ኮኾብ ተስፋጋብር ካልኣይቲ ስምረት መርሃዊ ድማ ሳልሳይቲ ብምዃን ናይ 20ሽሕን 10ሽሕን ናቕፋ ተሸሊመን።  ኣብዚ ውድድር ካብ ሃገራት ኬንያ፡ ኡጋንዳ፡ ታንዛንያ፡ ደቡብ ሱዳንን ኢትዮጵያን ዝመጹ ተወዳደርቲ ምስታፎም ተፈሊጡ’ሎ። ምሉእ ትሕዝቶ ኣብዚ ምስማዕ ይክኣል። No media source currently available


ቂሔ-ጽልሚ፡ ንዓባይ ፊልም `ንጣብ ዝኽሪ ዘመን` ትጥምት

ልዕሊ ክልተ ሽሕ ሰብ ዝተሳተፋ ዓባይ`ያ ፊልም`ያ፡ ንዳርጋ ዓመት ቀጺላ። ብተለቪዥን ኤርትራ ንምሉእ ዓመት ትዝርጋሕ ኔራ። ደራሲኣ ፍትዊ ተኽለማርያም(ዲሰሎ) ቅድሚ`ውን ከም በዓል ኣንበልብሊ፡ ጽንዓት ፡ ሕድሪ ዝበላ ዓበይቲ ፊልምታት ዝዘርግሐን ዝኣለየን`ዩ። ምስ ደራሲ ፍትቂ ተኽለማርያም ዝተኻየደ ቃለ መጠይቕ ኣብዚ ምስማዕ ይክኣል። No media source currently available


ግጭት ተምሃሮ ዩኒቨርስታት ደብረ ብርሃንን ወልዲያን

ኣብ ዩኒቨርስታት ወልዲያን ደብረ ብርሃንን ብሰንኪ ዝተፈጥረ ግጭት ኣብ ልዕሊ ተምሃሮ ጉድኣት ከምዝወረደን ብኣማእቲ ዝቑፀሩ ምዃኖም ዝገለፁ ድማ ንህይወትና ንሰግእ ኢና ብዝብል ካብተን ዩኒቨርስታት ወፂኦም ኣብ ኣዲስ ኣበባን መቐለን ኣትዮም ኣለው። ሰበስልጣን ናብተን ዩኒቨርስታት ተመሊሶም ክምሃሩ ንምተሃሮ ይመሕፀኑዎም ኣለው።እቶም ተምሃሮ ግን ድሕነትና ኣብ ስግኣት ወዲቑ’ሎ ናብተን ዩኒቨርስታት ኣይንምለስን ኢና ይብሉ ኣለው። ዩኒቨርስቲ ደብረ ብርሃን ዕግርግ ብምፍጣ ምምሃር ምስትምሃር ኣተኣጓጕሎም ኣብ ልዕሊ ዝተብሃሉ 58 ተምሃሮ ስጉምቲ ምውሳዱ ገሊፁ። ዝርዝሩ ኣብዚ ምስማዕ ይክኣል። No media source currently available


ሕቡራት ሃገራት ኩነታት ኣብ መዳጎኒ ማእከል ሊብያ ዘለው ስደተኛታት ከምዘሻቐሎ ገሊጹ

ወሃቢ ቃል ናይ ሕቡራት ሃገራት ኮሚሽን ሰብኣዊ ጉዳያት ሩፐርት ኮልቪል ሎሚ ዓርቢ ኣብ ጀነቫ ዝርከብ ዋና ቤት ጽሕፈት’ቲ ውድብ ዝሃብዎ መግለጺ ኩነታት እቶም ኣብ መዳጎኒ ማእከል ሊብያ ዝርከቡ ስደተኛታት ከምዘሻቀሎም ሓቢሮም። ብመሰረት ጸብጻብ ሕቡራት ሃገራት ኣስታት 3,400 ስደተኛታት ኣብ መዳጎኒ ማእከል ስደተኛታት ከተማ ትሪፖሊ ተታሒዞም ይርከቡ። ብተወሳኺ ብኣንጻር’ቲ ኣብታ ሃገር ዝረአ ዘሎ ጎነጽን ዘይምርግጋእ ጸጥታ ሓለዋ ባሕሪ ሊብያ ዘድሓኖም ኣስታት 2.300 ሰባት ናብዞም መዳጎኒ ማእከላት ተወሲዶም እዮም። ወሃቢ ቃል ኮሚሽን ሰብኣዊ ጉዳያት ሕ/ሃ ሩፐርት ኮልቪል ኣብ ቀረባ እዋን ኣባላት’ቲ ውድብ ኣብ ዚታን መዳጎኒ ማእከል ዝርከቡ 654 ስደተኛታት ምብጽሖም ገሊጾም፡ ኩነታት እቶም ስደተኛታት ኣብ ዝኸፈአ ደረጃ ከምዝርከብ ኣረዲኦም። No media source currently available  “ መብዛሕትኦም ብጉድለት ዝተመጣጠነ መግቢ ዝተጠቕዑን ሕጽረት ዝስተ ማይ ዘለዎም ኣብ ካብ ዓቐን ንላዕሊ ዝተጸቓቐጡ መዳጎኒ ማእከላት ይርከቡ"ኢሎም። ኮልቪል ብተወሳኺ መብዛሕትኦም ካብቶም ስደተኛታት ኣብ መዓልቲ ሓንሳብ 200 ግራም ዝምዘን ፓስታ ጥራይ መግቢ ከምዝረኽቡ ገሊጾም። ካብቶም ኣብ ዚታን ዘለው ስደተኛታት 432 ኤርትራዊያን ክኾኑ ከለው 132 ድማ ህጻናት ምኳኖም እውን ሓቢሮም ኣለው። ብተመሳሳሊ 30 ካብቶም ስደተኛታት ኣብ ዝሓለፈ መስከረም ብሕማም ቲቪ ዝሞቱ ክኾኑ ከለው 60 ካብኦም በዚ ሕማም ዝተጠቕዑ ኣብ ዝተፈለየ መዳጎኒ ግን ኸአ ኣብ ዝያዳ ዝኸፍአ ኩነታት ተታሒዞም ከምዘለው ምዕዛቦም ገሊጾም።


7.1 ሚልዮን ቅርሺ ንካብ ዝተፈላለያ ክልላት ኢትዮጵያ ዝተፈናቐሉ ተጋሩ ተወፊዩ

ኣብ ስዑድ ዓረብያ ከተማ ጅዛን ዝነብሩ ተወለድቲ ትግራይን ተጋሩ ቤተ እሰራኤላዊያንን ንተመዛበልቲ ተጋሩ ልዕሊ 7.1 ሚልየን ብር ብሓገዝ ኣበርኪቶም። ነቲ ሓገዝ ንመንግስቲ ትግራይ ኣብ ዘረከብሉ እዋን ዝተረኸቡ ተወካሊ ተጋሩ ነበርቲ ከተማ ጅዛን ስዑድ ዓረብያ ኣይተ ኣብረሃም ወልደስላሰ ነበርቲ እቲ ከባቢ ኣብ ዉሽጢ 5 ኣዋርሕ ንተመዛበልቲ ተጋሩ ዝኸውን 6 ሚልየንን 724 ሽሕን ኣዋፂኦም ኢሎም። ኣብ ሃገረ እስራኤል ከተማ ቤርሻቤህ ዝርከቡ ቤተ እስራኤላውያን ተጋሩ ድማ 419 ሽሕ ብር ሓገዝ ለጊሶም:: ሓላፊት ቢሮ ሰራሕተኛን ማሕበራዊ ጉዳይን ትግራይ ወይዘሮ ኪሮስ ሓጎስ ነቲ ዝተገበረ ሓገዝ ኣመስጊነን: ኣብ ውሽጢ ዓድን ወፃእን ዝርከቡ ተጋሩ ፀገም እቶም ተመዛበልቲ ንምፍታሕ ፃዕሪ ይገብሩ ኣለዉ ኢለን:: ካብ ዝተፈላለዩ ከባቢታት ኢትዮጵያ ተመዛቢሎም ናብ ትግራይ ዝመፁ ተጋሩ ንምሕጋዝ ምንቅስቕስ ካብ ዝጅመር ዛጊድ 111 ሚሊዮን ብር ከምዝተኣከበ ቢሮ ሰራሕተኛን ማሕበራዊ ጉዳይን ትግራይ ኣፍሊጡ:: ካብ ዝተፈላለዩ ከባቢታት ኢትዮጵያ ልዕሊ 115 ሽሕ ዝተመዛበሉ ተጋሩ ኣብ ትግራይ ይርከቡ:: ምሉእ ትሕዝቶ ኣብዚ ምስማዕ ይክኣል። No media source currently available


መንግስቲ ኤርትራ፡ ንሕብረት ኣፍሪቃ ብኣተሓሕዛ ኩነታት ሱዳን ነቒፉ

ኣብ ቅልውላው ሱዳን፡ ንግዳማዊ ምትእትታዋት፡ ዕድል ብምኽፋት ንሕብረት ኣፍሪቃ ዝኸስስ መንግስቲ ኤርትራ፡ ሕብረት ኣፍሪቃ ዝወስዶ ዘሎ መርገጽ፡ ንኩነታት ሱዳን ዘብእስ’ዩ ኢሉ`ሎ። ዝሓለፈ ሰሉስ ብሚንስትሪ ዜና ኤርትራ ዝወጸ መግለጺ፡ ነቲ ብኣቦ መንበር ኮሚሽን ሕብረት ኣፍሪቃ ሞሳ ፋቂ ዝወጸ፡ ኣህጉራዊ መሻርኽቲ ኣብ ልዕሊ ሱዳን ጸቕጢ ክገበሩ ዝጽውዕ መግለጺ ግብረ-መልሲ ንምሃብ`ዩ ዝመስል። ኮሚሽነር ሞሳ ፋቂ ኣብ`ቲ መግለጺኡ፡ ኩሎም ኣህጉራውያን መሻርኽቲ፡ ንቕጽበታዊ ምቁራጽ ጎንጽን፡ ህጹጽ ምቕጻል ፖለቲካዊ ልዝብን ዝተወሃሃደ ጻዕርታቶም ኣብ ልዕሊ ሱዳን ከዕርፉ ይጽውዕ። መንግስቲ ኤርትራ ግን፡ ሕብረት ኣፍሪቃ ኣብ ምዕባለታት ሱዳን ዘርእዮ ዘሎ ተዋስኦ ንግዳማዊ ምትእትታዋት፡ ምስምስን ሽፋንን ምዃን`ዩ ድሕሪ ምባል፡“ንኩነታት ሱዳን ኣጋፊሕኩም ካብ ምትሕልላኽ ተቖጠቡ” ይብል። ኣስመራ ኣብ ህሉው ኩነታት ሱዳን ክትዋሳእ ኣብ ውሽጢ ሓደ ወርሒ ንካልኣይ ግዚኣ`ዩ። ዝሓለፈ ወርሒ ብፕረዚደንት ኢሳያስ ኣፈወርቂ ዝተላእከ ሓደ ላዕላዋይ ጉጅለ ልኡኽ፡ ኣብ ካርቱም፡ ምስ`ቲ ኣብ መሪሕነት ዘሎ ወታሃደራዊ ቤት-ምኽሪን፡ ምስ መራሕቲ ተቓወምትን ተራኺቡ ዘትዩ ኔሩ`ዩ። ምስዚ ብዝተኣሳሰር ዜና፡ ቀዳማይ ሚንስተር ኢትዮጵያ ኣቢይ ኣሕመድ፡ ንወታሃደራዊ መራሕትን ተቓወምትን ሱዳን ንምሽምጋል ጽባሕ ዓርቢ ናብ ካርቱም ክኸይድ`ዩ። ቀ/ሚ ኣብይ፡ ምስ ክልቲኦም ወገናት ሱዳን ብምርኻብ፡ ብዛዕባ ናብ ዲሞክራሲ ምስግጋር ከምዝሽምግል ካብ ኣብ ካርቱም ዝርከብ ኤምባሲ ኢትዮጵያ ከምዝሓበረ ሮይተርስ ሓቢሩ’ሎ። ብኻልእ ዜና ኣሜሪካ ነቲ ለንቅነ ኣብ ሱዳን ዝተፈጸመ መጥቃዕቲ ኮኒናቶ`ላ። ሚንስትሪ ጉዳያት ወጻኢ ኣብ መግለጺኡ፡ ናይ ሱዳን ወታሃደራዊ መሰጋገሪ ቤት ምኽሪን፡ ህጹጽ ናይ ድጋፍ ሓይሊ ሱዳንን ካብ ጎንጺ ክቑጠቡን፡ ናብ ሲቪላዊ ስግግር ንምእታው ምስ`ቶም ሓይልታት ናጽነትን ለውጥን ክሰርሑን ንጽውዕ ኢሉ`ሎ። ናይ ሕብረት ኣፍሪቃ ቤት-ጽሕፈት ሰላምን ጸጥታን ኣብ ወርሒ ሚያዝያ 30 ዘውጽኦ መግለጺ`ውን ንድግፍ ዝበለ ሚንስትሪ ጉዳያት ወጻኢ ኣሜሪካ፡ ላዕለዎት ሰበ-ስልጣን ሚንስትሪ ወጻኢ ፡ ምስ ሰበስልጣን`ቲ ዞባ ብዛዕባ ካብ ጎንጺ ምቑጣብን፡ ናብ ልዝብ ምምላስን ኣብ ዝርርብ ከምዘለው ሓቢሩ`ሎ። ሕብረት ኣፍሪቃ ኣብ ካርቱም ሲቪላዊ መንግስቲ ክሳብ ዝምስረት ሱዳን ካብ ኣባልነት ኣውጺኡዋ`ሎ። እዚ ዝኸውን ዘሎ፡ እቲ ወታሃደራዊ ቤት-ምኽሪ፡ ንፖለቲካዊ መጻኢ`ታ ሃገር ንምልዛብ ዘቕረቦ እማመ፡ በቶም ተቓወምቲ ምስ ተነጽገ `ዩ። ተቓወምቲ ሰልፈኛታት፡ ድሕሪ`ቲ ኣብ ልዕሊ ተሰለፍቲ ኣብ ካርቱም ዝተፈጸመ ቕትለት ፡ እዚ ብወተሃደራዊ ቤት-ምኽሪ ሱዳን ዝቐርብ ዘሎ ሓሳብ ቅንዕና የብሉን ይብሉ። ብኻልእ ወገን ኣብ ሕቡራት ሃገራት ኣምባሳደር ደቡብ ሱዳን ጀሪ ማቲጂላ ድማ፡ ሃገሩ ንሱዳን ኣብ ምድስካል፡ ምስ ሕብረት ኣፍሪቃ-ክፍሊ ሰላምን ጸጥታን ከም እትተሓባበር ኣፍሊጡ`ሎ። ምኽትል ኣምባሳደር ብሪጣንያ ድመትሪ ፖሊያንስኪ ብወገኑ፡ ኣብ ካርቱም ዝስማዕ ዘሎ ምፍርራሕን ጎንጽን ተቐባልነት የብሉን, ደው ክብል ኣለዎ ኢሉ።\n\nመራሒ ወታሃደራዊ መሰጋገሪ ሱዳን ጀነራል ዓብደል ፈታሕ ቡርሓን፡ ምስ መራሕቲ ተቓወምቲ ብዘይ ደረት ክንዛረብ ድልዋት ኢና ክብል ከሎ፡ ወሃቢ-ቃል ሰልፈኛታት ግን ቅንዕና ዘይብሉ`ዩ ክብል መሊሱሉ። ኣብ`ዚ ሰሙን`ዚ ጥራሕ ኣብ ሱዳን ብዝተፈጥረ ጎንጺ ልዕሊ 100 ምሟቶም ይግለጽ ኣሎ። ልዕሊ 500 ከምዝቖሰሉ`ውን ይግለጽ`ዩ። ሰልፈኛታትን ተቓወምትን ድሕሪ ሚያዝያ 11 ምውራድ ነዊሕ ነታ ሃገር ዝምርሑ ፕረዚደንት ዑማር ኣልበሽር-ስልጣን ዝሓዘ ወታሃደራዊ ሓይሊ፡ ስልጣን ናብ ሲቪላዊ ምምሕዳር ከሰጋግር ክጽውዑ ጸኒሖም ኣለዉ። ጎንጺ፡ ሱዳን ኣብ ወርሒ ዝሓለፈ ታሕሳስ`ዩ ብቁጥዐ ምኽባር ዋጋ ባንን ሕጽረት ጥረ-ገንዘብን ምጅማሩ ይዝከር። ምሉእ ትሕዝቶ ኣብዚ ምስማዕ ይክኣል። No media source currently available


ኣብ ኣክሱም ዩኒቨርሲቲ ብዘጋጠመ ግጭት ሓደ ተማሃራይ ሞይቱ

ኣብ ዩኒቨርስቲ ኣክሱም ኣብ መንጎ ተምሃሮ ብዝተፈጠረ ጎንፂ ህይወት ሓደ ተማሃራይ ምጥፍኡን ካልኦት ቁፅሮም ዘይተፈለጠ ሰባት ድማ ቆሲሎም:: ምክትል ምምሕዳር ክልል ትግራይ ዶክተር ደብረፅዮን ገብረሚካኤል ሎሚ ኣማስዮም ኣብቲ ጉዳዩ ጠሚቱ ኣብ ዝሃብዎ መግለፂ ህይወት ሓደ ተማሃራይ ምሕላፉ ዝተሰመዖም ሓዘን ገሊፆም:: ኣብ ዩኒቨርስቲ ኣክሱም ትማሊ እቲ ኩነታት ቅድሚ ምፍጣሩ ኣብ ዩኒቨርሲቲ ደብረ ማርቆስ ቅድሚ ሓደ ሰሙን ዘጋጠመ ጎንፂ ስዒቡ ህይወት ሓደ ተማሃራይ ምሕላፉ ብምኹናን ተማሃሮ ዩኒቨርሲቲ ኣክሱም ኣብታ ከተማ ሰልፊ ኣካይዶም ነይሮም:: ፖሊስ ነቲ ናይ ተቓውሞ ሰልፊ ንምብታን ዘንብዕ ትኪ ተጠቒሙ ከምዝበተኖም ኣብቲ ዩኒቨርሲቲ ዝርከቡ ምንጭታት ንድምጺ ኣሜሪካ ገሊፆም:: ሓይልታት ፀጥታ ስጉምቲ ምስ ወሰዱ እቲ ህውከት ኣብቲ ዩኒቨርሲቲ ከምዝተልዓለ እዩ ተሓቢሩ:: በዚ ድማ ሓደ ተማሃራይ ካልኣይ ዓመት እቲ ዩኒቨርስቲ ኣብቲ ጎንፂ ህይወቱ ከምዘሓለፈን ካልኦት ቁፅሮም ዘይተፈለጠ ሰባት ድማ ጉድኣት ከምዝበጽሖም ተገሊጹ:: No media source currently available  ተማሃራይ 5ይ ዓመት እቲ ዩንቨርስቲ ኣማኑኤል ኣማረ እት ዕግርግር ኣብ ዝተፈጥረሉ ህሞት ኣብ ውሽጢ ዶርም ከምዝነበረ ገሊፁ: ብፍላይ ናይ ደቂ ተባዕትዮ መደቀሲ ክፍሊ እምኒ ምድርባይ ከምዝነበረ ይዛረብ:: ኣብቲ ዛዕባ ሎሚ ተማሃሮ ምስ ኣመራርሓ እቲ ዩኒቨርሲቲ ዘተ ኣካይዶም እዮም:: ምክትል ፕረዚደንት ዩኒቨርሲቲ ኣክሱም ዶክተር ኪሮስ ጉዕሽ ኣብዚ ሐዚ እዋን ስራሕቲ ምርግጋዕ ንፍፅም ኣለና ኢሎም:: ዩኒቨርስቲ ኣክሱም ኣብ ዘውፀኦ መግለፂ በቲ ዕግርግር ህይወት ሓደ ተማሃራይ ምሕላፉ ዝተሰመዖ መሪር ሓዘን ገሊፁ:: ነቲ ፍፃመ ድማ ዝኹነን ሕማቕ ተግባር እዩ ኢሉዎ:: ነቲ ተግባር ዝፈፀሙ ሰባት ድማ ናብ ቅድሚ ሕጊ ክቐርቡ ምስ ኣካላት ፀጥታ ብሓባር ከምዝሰርሕ ኣፍሊጡ:: ምክትል ምምሕዳር ክልል ትግራይ ዶክተር ደብረፅዮን ገብረሚካኤል ሎሚ ኣማስዮም ኣብቲ ጉዳዩ ጠሚቱ መግለፂ ሂቦም:: ህይወት ሓደ ተማሃራይ ብምኽንያት መንነቱ ምሕላፉ ከምዝሓዘኑ ገሊፆም:: ንስድራ መዋትን መሓዝቱን ብሽሞም: ብሽም ህዝብን መንግስቲን ክልል ትግራይ ምጽንናዕ ተመንዮም:: “እዚ ተግባር ዝፈፀሙ ኣካላት ገበነኛታት እምበር ተማሃሮ ክበሃሉ ኣይኽእሉን ኢሎም:: እቲ ፍፃመ ንህዝቢ ዘይውክል ዘሕፍር ተግባር እዩ” ድሕሪ ምባል "ብውልቀይ እዚ ተግባር ኣሕፊሩኒ እዩ ከም መንግስቲ ድማ ሕጊ ክነኽብር ኢና" ኢሎም:: እዚ ተግባር ዝፈፀሙ ፀላእቲ ህዝቢ ትግራይ እዮም ኢሎሞም:: ተማሃሮ ዩንቨርስቲ ኣክሱም ትምህርቶም ተረጋጊዖም ክመሃሩ ድማ ሓቲቶም:: ምሉእ ትሕዝቶ ኣብዚ ምስማዕ ይክኣል: No media source currently available


ኣብ ናይ ዓዲግራት መአረሚ ማእከል ብዝተፈጥረ ዕግርግር 1 ሰብ ሞይቱ

ኣብ ናይ ዓዲግራት መአረሚ ብቕድሚ ትማሊ ሰንበት ብዝተፈጠረ ዕግርግር ህይወት ሓደ ሰብ ከምዝሓለፈ ተገለፁ:: በቲ ፍጻመ ካልኦት ሰለስተ ሰባት እውን ምቁሳሎም ተገሊጹ’ሎ። ምምሕዳር እቲ መአረሚ ማእከል “ኣብቲ መአረሚ ማእከል ሃንደበት ብዝተኻየደ ፍተሻ ብዝተፈጠረ ዘይምርድዳእ ስዒቡ ብዝተወሰደ ስጉምቲ እዩ እቱ ጉዳኣት ዝበፅሐ” ኢሎም:: ምሉእ ትሕዝቶ ኣብዚ ምስማዕ ይክኣል። No media source currently available


ወታሃደራዊ መሪሕነት ሱዳን ኣብ ዝመጽእ 9 ኣዋርሕ ምርጫ ከምዘካየድ ኣፍሊጡ

ወታሃደራዊ ቤት ምክሪ ሱዳን ምስ ተቓወምቲ ዝተበጽሓ ስምምዕ ከምዝሰረዞ ኣፍሊጡ። እቲ ወታሃደራዊ ቤት ምኽሪ ነዚ ዘፍለጠ ትማሊ ሶኑይ ኣብ መንጎ ተቓወምቲን ሓይልታት ጸጥታን ብዘጋጠመ ግጭት 35 ምሟቶም ስዒቡ’ዩ። ላዕለዋይ ሓላፊ መሰጋገሪ ወታሃደራዊ ቤት ምኽሪ ሱዳን ጀነራል ዓብደልፈታሕ ኣል ቡህራን ሎሚ ሶሉስ ብቴሌቭዥን ኣብ ዝሃብዎ መግለጺ ሓድሽ መንግስቲ ብህጹጽ ከምዝምስረትን ኣብ ዝመጽእ 9 ኣዋርሕ ምርጫ ክሳብ ዝካየድ ነታ ሃገር ከምዝመርሕ ኣፍሊጦም ኣለው። ንሶም ብተወሳኺ እቲ ምርጫ ብደረጃ ዞባታት ዝተወደበ ከምዝኸውንን እብ ትሕቲ ዓለምለኸ ተዓዘብቲ ዝካየድ ምኳኑ ገሊጾም ኣለው። ትማሊ ሶኑይ ኣብ ኣፍደገ ሚንስትሪ ምክልካል’ታ ሃገር ተቓውሞ ዘካየዱ ኣብ ዝነበሩ ሰልፈኛታት ዝተፈጸመ መጥቓዕቲ ነቲ ኣብ መንጎ ወታሃደራዊ መሪሕነትን ሕብረት ተቓወምቲ ውድባት ንናጽነትን ለውጢን ዝካየድ ዝነበረ ልዝብ ደው ከምዘበሎ ተገሊጹ’ሎ። No media source currently available  ቀንዲ ተቓዋሚ ውድብ’ታ ሃገር ማሕበር ሰብ ሞያ ሱዳን ነቲ ናይ ትማሊ ሶኑይ መጥቓዕቲ ሓይልታት ጸጥታ “ምጽናት ዓሌት” ዩ ክብል ምግላጹ ይፍለጥ። ኣብ ሚንስትሪ ጉዳያት ወጻኢ ኣሜሪካ ሓላፊ ጉዳያት ኣፍሪቃ ቲቦር ናዥ ነቲ መጥቓዕቲ ጨካን ዝተወሃደ መጥቃዕቲ’ዩ ኢሎም ድሕሪ ብምኹናን ዝኾነ ኣብ ሱዳን ኣብ መጻኢ ናብ መሪሕነት ዝመጽእ መንግስቲ ንተቓወምቲ ዘጠቓልል ክከውን ኣለዎ ኢሎም።  ጀነራል ቡርሃን ነቲ ናይ ትማሊ ግጭት ዝምልከት ምርመራ ከምዝካየድ እንተገለጹ እዃ ተቓወምቲ ሰልፈኛታት ምስቲ ግዝያዊ መንግስቲ ኣብ ስምምዕ ብዘይምብጽሖም ነቲ ኩነታት ከም ዝናዋሕ ብምግባሮምን ነቒፎም። ባይቶ ጸጥታ ሕቡራት ሃገራት ብጠለብ ብሪጣንያንን ጀርመንን ንጉዳይ ሱዳን ዝምልከት ሎሚ ሶሉስ ዕጽው አኼባ ከምዘካይድ’ውን ተፈሊጡ’ሎ። ሓይልታት ጸጥታ ሱዳን ትማሊ ሶኑይ ካብ ወርሒ ሚያዝያ ጀሚሩ ኮፍ ናይ ምባል አድማ ኣብ ዝካየደሉ ቤት ጽሕፈት ሚንስትሪ ምክልካል ብዘካየድዎ መጥቓዕቲ 35 ሰባት ምሟቶም ይግለጽ ኣሎ።


ናይ ኤርትራ ህዝባዊ ምንቅስቃስ ለውጢ ንዲሞክራሲ ህዝባዊ መድረኽ ምይይጥ

ናይ ኤርትራ ህዝባዊ ምንቅስቃስ ለውጢ ንዲሞክራሲ ‘ይአኽል’ ብዝብል ቴማ ንመንግስቲ ኤርትራ ብምቅዋም ኣብ ዝሓለፈ ሰሙን ኣብ አናሂም ካሊፎንያ ህዝባዊ መድረኽ ምይይጥ አዳልዩ ኔሩ።   ወኪል ድምጺ ኣሜሪካ ካብ ከተማ ሎስ አልጀለስ ንሓደ ካብ አዳለወቲ’ቲ መድረኽ ዝኾኑ ኣቶ ዳዊት ገብረመስቀል ካብ ሎስ አንጀለስ ኦሬንጅ ካውንቲን ንብዙሕ ዓመታት ሓላፊ ማእከል ማሕበረሰብ ኤርትራዊያን ኮይኖም ዝሰርሑ ደጋፊ መንግስቲ ኤርትራ ኣቶ ሳህለ ገብረማርያም ኣዘራሪቡ’ሎ።    ምሉእ ትሕዝቶ ጸብጻብ ኣብዚ ምስማዕ ይክኣል። No media source currently available


ኣብ ኣርባዕተ ክልላት ኢትዮጵያ ብዝተራእየ ሕማም ሸሮኽ 15 ሰባት ሞይቶም

ኣብ ኣርባዕተ ክልላት ኢትዮጵያ ትግራይ፣ኦሮሚያ፣ሶማሊያን ኣምሓራን ከምኡ እውን ኣብ ከተማ ኣዲስ ኣበባ ለበዳ ሸሮኽ ተኸሲቱ ክብል ናይ ኢትዮጵያ ኢንስቲትዩት ጥዕና ማሕበረሰብ ኣፍሊጡ።  ክሳብ ሕጂ 366 ሰባት ምልክታት ሕማም ከምዝተርኣዮም 15 ኸኣ ከምዝሞቱን ተገሊፁ’ሎ። ምሉእ ትሕዝቶ ኣብዚ ምስማዕ ይክኣል።  No media source currently available


ሄርማን ኮሀን፡ ኣሜሪካ ንኤርትራ ኣብ ዕብየት ኤኮኖሚኣ ዝያዳ ክትሕግዛ ይጽውዕ

ኣሜሪካ፡ ንኤርትራ ካብ ዝርዝር ኣብ ጸረ-ግብረ ሽበራ ዘይተሓባበራ ሃገራት ድሕሪ ምውጽኣ እቲ ስጉምቲ ነታ ምብራቕ ኣፍሪቃዊት ሃገር፡ ዳሕራዋይ ዲፕሎማቲክ ዓወት ኮይኑ ተራእዩ`ሎ። ሚንስትሪ ጉዳያት ወጻኢ ኣሜሪካ፡ ኣብ 2008`ዩ፡ ንኤርትራ፡ ምስ`ተን ኣብ ዘመተ ጸረ-ሽበራ ዘይተሓባበራ ዝብለን ሃገራት ጸንቢርዋ። ድሕሪ ሓደ-ዓመት ድማ፡ ባይቶ ጸጥታ ሕቡራት ሃገራት፡ነቲ ኣብ ሶማል ዝርከብ ጉጅለ ሽበራ ኣልሸባብ ብምድጋፍ ብምኽሳስ፡ ማዕቀብ ኣንቢሩላ። መንግስቲ ኤርትራ ግን ነቲ ጉጅለ ግብረሽበራ ከምዘይድግፍ ክገልጽ ጸኒሑ`ዩ። ናይ ሕቡራት ሃገራት ተቖጻጻሪ ጉጅለ`ውን፡ ንዓመታት፡ ኤርትራ ንኣልሸባብ ከም እትድግፍ መርትዖ ክረክብ ኣይክኣለን። ነዚ ዳሕራዋይ ስጉምቲ ሚንስትሪ ጉዳያት ወጻኢ ዝነኣደ ሚንስተር ዜና ኤርትራ ኣቶ የማነ ገብረመስቀል ብትዊተር ኣብ ዝለኣኾ መልእኽቲ፡ “ኤርትራ ዓሰርተታት ዓመታት ዝጸንሐ ኣንጻር ግብረ-ሽበራ ዘለዋ መትከል ነቕ ዝብል ኣይኮነን፡ እዚ መትከል`ዚ ድማ ካብ`ቲ ግዳማዊ ምትሕብባር ንላዕሊ፡ ካብ ሃገራዊ ጸጥትኣ ዝብገስ ዘይቕየር መትከል`ዩ” ኢሉ።\n\nምስ`ተን ኣብ`ቲ ናይ ዘይተሓባበራ ዝብል ዝርዝር ዘለዋ ከም በዓል ሶርያ፡ ሰሜን ኮርያ፡ ኢራን ዝበላ ሃገራት ዝጸንሐት እንኮ ኣፍሪቃዊት ሃገር ኤርትራ`ምንባራ ይፍለጥ። ምኽትል ሚንስተር ጉዳያት ወጻኢ ኣመሪካ ንጉዳያት ኣፍሪቃ ዝነበረ ሄርማን ኮሀን፡ ኤርትራ ኣብ ቀይሕ ባሕሪ ዘለዋ ኣቀማምጣን፡ ምስ የመን ከምኡ ምስ ሃገራት ወሽመጥ ዘለዋ ናይ ቦታ ቅርበትን፡ ኣገዳሲት ወታሃደራዊት መሻርኽቲ ይገብራ ይብል። “ኤርትራ ኣብ ቀይሕ ባሕሪ ኣብ ኣዝዩ ስትራተጂካዊ ቦታ እትርከብ ሃገር`ያ። ኣብ ማዕዶ ስዑዲ ዓረብን የመንን`ያ ትርከብ። ንኣሜሪካ ክጠቕሙ ዝኽእሉ ወደባት ኣለውዋ። ፈጻሚ ጉዳይ ኤምባሲ ጥራይ ዘይኮነ፡ ምሉእ ኣምባሳደር ክህለወና ይግባእ : ኣብ`ቲ ኣገዳስን ተኣፋፍን ከባቢ፡ ነቲ ኩነታት ዝከታተሉ ወታሃደራዊ ሰባት ክህልውና ኣገዳሲ`ዩ። ቅድሚ ሎሚ`ውን ኣብ ኣስመራ ወታሃደራዊ መደበር ኔሩን`ኳ`ዩ። ንዕኡ ዳግም እንተቐጸልናዮ ጽቡቝ `ዩ ዝመስለኒ” ዶ/ር ዓወት ወልደሚካኤል፡ ኣብ ኪንግስተን ኦንታርዮ ካናዳ፡ ኣብ ኩንስ ዩኒቨርሲቲ ተሓጋጋዚ ፕሮፈሶር ታሪኽ ክኸውን ከሎ፡ ንኤርትራ ካብ ዝርዝር`ተን ኣብ ግብረ ሽበራ ዘይተሓባበራ ምውጻእ ከም ሓደ መርኣያ ምልክት ክውሰድ ዝክኣል`ኳ እንተኾነ፡ እቲ ንዳርጋ 10 ዓመታት ኣብ ኤርትራ ተነቢሩ ዝጸንሐ ማዕቀብ`ዩ ኣብ`ታ ሃገር ዝያዳ ርኡይ ጽልዋ ጸኒሕዎ ይብል። እቲ እገዳታት ኣብ ልዕሊ ኤርትራ ሳዕቤናት ጸኒሕዎ`ዩ- ምኽንያቱ ኣብ ኣጠቓቕማ ዶላር ኣሜሪካ ይኹን ኣብ ናይ ወጻኢ ምልውዋጥ ሒሳባት ከቢድ ማህሰይቲ ኣውሪዱ`ዩ- ወላ ኣብ`ቲ ሕጋዊን ሰላማውን ዕላማታት ከይተረፈ” ይብል። ካብ 2015 ጀሚራ ኤርትራ፡ ስዑዲ ዓረብን ኢማራት ዓረብን፡ ንመደበራት ሓይሊ ባሕሪን ክሊ ኣየርን ኤርትራ ተጠቒመን፡ ንዕጡቓት የመን ክሃርማ ኣፍቂዳትለን`ያ ዝበለ ዶ/ር ዓወት፡ እዚ`ውን ብዓይኒ ኣሜሪካ፡ ከም ወታሃደራዊ መሻርኽቲ ንረብሓ`ታ ሃገር ክብ ኣቢልዎ ክኸውን ይኽእል`ዩ ይብል። ብዛዕባ ምሕዝነት ኤርትራን ኣመሪካን ክዛረብ ከሎ “ድሮ`ውን ድሕሪኡ ዝሰዓበ ዕቱብ ምትሕብባር ብተዘዋወሪ ይግበር ኣሎ`ዩ” ይብል ። ኤርትራ፡ ገና ኣብ ጽኑዕ ቁጽጽርን ትርከብ፡ ብዘይ ዲሞክራሲያዊ ምርጫ መንግስቲ፡ ጽኑዕ ደረት ናጽነት ፕረስን ሃይማኖትን ዘላ ሃገር ምዃና፡ ከምኡ`ውን ካብ ደረት ዘይብሉ ሃገራዊ ኣገልግሎት ክሃድሙ ኣሸሓት መንእሰያት ካብ`ታ ሃገር ከምዘወጹ ነቐፍቲ ይገልጹ። እንተኾነ፡ ም/ሚንስተር ጉዳያት ወጻኢ ኣሜሪካ ንጉዳይ ኣፍሪቃ ዝነበረ ሄርማን ኮሀን፡ ቁጠባ`ታ ሃገር ይመሓየሽ ከምዘሎ ይእምን። ኣብ ወደባት ባጽዕን ዓሰብን ዝወሰኸ ምንቅስቓስን፡ ምስ ኢትዮጵያ ዝግበር ዶብ-ሰገር ንግድታትን ከምኡ`ድማ፡ ኣብ`ታ ሃገር ዘሎ ሃብታም ማዕድናዊ ጸጋታት ከም ኣብነት ይጠቅስ። “ ብሓፈሽኡ፡ ኣብ`ዚ እዋን`ዚ ዝቕጽል ዘሎ ቁጠባዊ ዕብየት ኣሎ። ተወሰኽቲ ናይ ዕደና ኩባንያታት ናብ ኤርትራ ይኣትዋ ኣለዋ። ኣዝዩ ዓቢይ ዝኾነ ናይ ማዕድን ጸጋታት ኣሎ። ስለዚ ሕጂ እቲ ውጥረት ኮነ እቲ ተጻብኦታት ኣዝዩ ስለዝጎደለ፡ ነገራት ብሓቂ ብጽቡቕ ክሰፍሑ ይግባእ” ሀርማን ኮሀን ፡ ኣሜሪካ ነዚ ዳሕራዋይ ዕድላት፡ ናብ ዝያዳ ምሕዝነት ምስ ኤርትራ ክትወስዶ ተስፋ ይገብር። “ንኤርትራ ከም መሓዛን፡ ኣገዳሲት ስትራተጂካዊት ሃገራን ብምርኣይ፡ ነዚ ዕድላት ክንጥቀመሉን፡ ኣብ ቁጠባዊ መዳያት ክንሕግዞምን ኣለና። ምኽንያቱ ንቁጠባኦም ዘመናዊ ንምግባር`ዮም ዝሰርሑ ዘለዉ።” እዚ ብሚንስትሪ ጉዳያት ወጻኢ ኣሜሪካ ዝተወስደ ስጉምቲ፡ ኣብ መንጎ ኤርትራን ኣህጉራዊ ማሕበረሰብን ዝነበረ ዘይምርድዳእ ዘዝሕል ዳሕራዋይ ስጉምቲ`ዩ። ዝሓለፈ ዓመት ኤርትራን ኢትዮጵያን ናይ 20 ዓመታት ምስሕሓበን ከም ዝዓርፍ ጌረን ሰላም ድሕሪ ምፍጣረን፡ ባይቶ ጸጥታ ኣብ`ታ ሃገር ኣንቢርዎ ዝጸንሐ ማዕቀብ ኣልዒልዎ፡ዝሓለፈ መጋቢት ድማ፡ ሓደ ጉጅለ ልኡኽ ባይቶ ኣሜሪካ፡ ኣብ ውሽጢ 14 ዓመታት ንመጀመርያ ግዚኡ ኣብ ኤርትራ ዲፕሎማሲያዊ ዑደት ጌሩ ኔሩ`ዩ። ምሉእ ትሕዝቶ ኣብዚ ምስማዕ ይክኣል። No media source currently available


9ይ ጉባኤ ማሕበር መንእሰይ ክልል ትግራይ ይቓናዕ ኣሎ

ማሕበር መናእሰይ ትግራይ 9ይ ጉባኤኡ የካይደሉ ኣብ ዘሎ እዋን ካብ ዝተፈላለዩ ክልላት ዝተወኩሉ ኣባላት ማሕበር መናእሰይ: ኣመራርሓ መንግስቲ : ወከልቲ ተቓወምቲ ውድባትን ኣብ ትግራይ ዝርከቡ ኤርትራውያን ስደተኛታት ይሳተፉ ኣለው:: ኣቦ መንበር ቦርድ ማሕበር መናእስይ ትግራይ ኣይተ ተኽላይ ገብረመድህን ናይቲ ማሕበር ዝሓለፉ ጉባኤታት መናእሰይ ተጠቀምቲ ዝገበሩ ውሳነታት ዝተመሓላለፍሉ ነይሮም ኢሎም:: እቲ ናይ ሎሚ 9ይ ጉባኤ ከይዲ ሰላም: ልምዓትን ህንፀት ዲሞክራሲ ኢትዮጵያ ሓደጋ ኣብ ዘንፀላለወሉ እዋን ዝርከብ ብምዃኑ ንመንእሰይ ትግራይ ዝረብሕ ውሳነታት ዝወሰንሉ ክኸውን ትፅቢቶም ገሊፆም:: ንሶም ብተወሳኺ ኣብ መንጎ ኢትዮጵያን ኤርትራን ዝተጀመረ ሰላም ንመናእሰይ ዘለዎ ረብሓ ልዑል እዩ ዝበሉ ኮይኖም ሐዚ እውን እቲ ከይዲ ስላም ነባሪ ክኸውን መንግስታት ክሰርሑ ይግባእ ኢሎም:: ኣብቲ ጉባኤ ዝተረኸቡ ምክትል ኣመሓዳሪ ክልል ትግራይ ዶ/ር ደብረፅዮን ገ/ሚካኤል ኣብ ዘስምዕዎ ዘረባ:: "መንእሰይ ትግራይ ኣብዚ ሐዚ እዋን ምስ ካልኦት ህዝብታት ሓቢሩን ተከባቢሩን ናይ ምንባር ባህጊ ፣ ድልየት ፣ ልምድን ባህልን ዘለዎ ፤ናይ ካልኦት ህዝብታት መሰል ዘይትንክፍ መንእሰይ ምኳኑ ኣመስኪሩ እዩ " ኢሎም:: በዚ ድማ ሰላም ትግራይ ብመናእስይ ተሓልዩ ይርከብ ክብሉ ተዛሪቦም:: ዶ/ር ደብረጽየን ቀጺሎም ሰላም ትግራይ ስለዝተሓለወ ኣብዚ ዓመት ንመናእስይ ዕድል ስራሕ ክፈጥሩ ዝኽእሉ ልዕሊ 1300 ሰብ ሃብቲ ፍቓድ ኢንቨስትመንት ኣብ ትግራይ ኣውፂኦም ናብ ስራሕ ንምእታው ይቀንሳቐሱ ከምዘለውን ተግባራዊ ስራሓት ዝጀመሩ ከምዘለውን ገሊጾም:: ብተወሳኺ ድማ መናእሰይ ንመስርሒ ገዛ መሬት ክረኽቡ ከምዝተሰርሐን ኣብ ጣብያታት ድማ ሰናይ ምምሕዳር ንምስፋን ምሁራት መናእሰይ ኣብ ኣመራርሓ ክመጹ ተገይሩ ኢሎም:: ተወካሊ መናእሰይ ኤርትራዊያን ስደተኛታት ቶፊቅ ኑርሑሴን መናእሰይ ኤርትራን ትግራይን ብዘካየድዎ ብረታዊ ቃልሲ ንናይ ሓባር ፀላኢኦም ስዒሮም ኢሉ:: ኣብ ዝሓለፋ 20 ዓመታት ዝነበረ ዘይምቅዳው ንክልቲኡ ህዝቢ ኣኽሲሩ እዩ ዝበለ ቶፊቅ ብቐፃሊ እቲ ርክብ ክሕይል ክሰራሕ ይግባእ ኢሉ:: ጉባኤ ማሕበር መናእሰይ ትግራይ ፅባሕ ክዛዘም:: እዚ "ጉባኤ ስመር" ብዝብል መሪሕ ቃል ይካይድ ኣሎ። ምሉእ ትሕዝቶ ኣብዚ ምስማዕ ይክኣል። No media source currently available


መምህራን ክልል ኣምሓራ ኣብ ዝተፈላለየ ከተማታት’ቲ ክልል ናይ ተቓውሞ ሰልፊ አካይዶም

መምህራን ክልል ኣምሓራ ሎሚ ዓርቢ ናይ ተቓውሞ ሰልፊ ኣካይዶም።እቶም መምህራን ወሰኽ መሃያ፣ካልኦት ጥቕምታትን ምምሕዳራዊ ጉዳያትን ዝብሉ ሕቶታት ኣቕሪቦም ኣለው።ናይቲ ክልል መንግስቲ ምስ ዝምልከቶም ኣካላት ክልልን ፌደራልን ተዘራሪቡ ምላሽ ከምዝህብ ኣፍሊጡ'ሎ። ኣብ ከተማታት ባህርዳር፣ደብረ ታቦር፣ደብረማርቆስ፣ደሴን ካልኦት ከተማታት ዝርከቡ መምህራን ናይ ተቓውሞ ድምፆም ከስምዑ ውዒሎም ኣለው። ሕቶኦም ወሰኽ መሃያን ምምሕዳራዊ ጉዳያትን ሓዊሱ 46 ጠለባት ዝሓዘ እዩ።ኣቦ መንበር ማሕበር መምህራን ከተማ ባህርዳር መስፍን ኣመሸ ኣየለ ዕላማ ናይቲ ተቓሞ ሰልፊ ከምዚ ክብሉ የረድኡ። “በብእዋኑ ንመንግስቲ ዝተፈላለዩ ሕቶታት እንተቕረብና እውን ዋላ ሓደ ምላሽ ብዘይምርካብና ኢና ሎሚ ነዚ ሰላማዊ ሰልፊ ክነካይድ ዝተገደድና።” ኣቶ መስፍን ብተወሳኺ እዚ ሰልፊ ኣብ 15 ዞባታት፣ኩለን ወረዳታትን ከተማታትን ክልል ኣምሓራ ክካየድ ከምዝውዓለ እውን ገሊፆም። ሰልፈኛታት ክፍሊት መምህራን ካብ ክልል ናብ ክልል ክፈላለ የብሉን፣ዕብየት ደረጃ ብእዋኑ ኣይንረክብን ዘለና፣ዓውዲ ትምህርቲ ኣብ ክንዲ ብፖለቲካ ብሞያ ይመራሕ ዝብሉ ጭርሖታት የስምዑ ነይሮም። ንሕቶ ምምህራን ዝተቐበሉ ሓላፊ ቤት ፅሕፈት ዋና ኣማሓዳሪ ክልል ኣምሓራ ኣቶ ዘለኣለም ልጃለም ከምዚ ኢሎም። “ዘልዓልኩምዎም ኣስታት 47 ሕቶታት፡ነቲ ክልል ዝምልከት ናይቲ ክልል ዝለዓለ መሪሕነት ተዘራሪቡ ምላሽ ክህበኩም እዩ።ናብ ፌደራል ዘቕረብኩምዎም ሕቶታት እውን እቲ ክልል ምስ ፌደራል ብምዝርራብ ፍታሕ ንምምፃእ ፃዕሪ ከምዝገብር ክገልፀልኩም እደልይ።” ብተመሳሳሊ ኣስታት ሓደ ሽሕ ዝኾኑ መምህራን ከተማ ደሴ እውን ድምፅና ይሰማዕ ክብሉ ሎሚ ሰልፊ ኣካይዶም። ናይ ምማህራን ኣካዳሚያዊ ናፃነት ይታሓሎ፣ሃገር ፅፈት ብዘለዎ ትምህርቲ ክትህነፅ እያ ዝብሉን ካልኦትን ጭርሖታት ሒዞም ከምዝነበሩ ወኪል ድምጺ ኣሜሪካ ካብ ከተማ ደሴ ሓቢሩ’ሎ።


“ይኣክል” ብዝብል ቴማ ኣብ ዲሲ ዝተኸበረ በዓል ናጽነት ኤርትራ

ኣብ ዝሓለፈ ሰሙን ዝተዘኸረ መበል 28 ዓመት መዓልቲ ናጽነት ኤርትራ ብዝለዓለ መስዋእትነት ዝተረኽበ ናጽነት ንምኽባርን ኣብ ሃገርና ጎዲሉ’ሎ ንብሎ ድምጽና ንምስማዕን ኣብ ዝመጽእ ድማ እታ ሃገር ክትኾኖ ዝግብኣ ኣብ ዝብል ንምዝታይ ኤርትራዊያን ነበርቲ ዋሽንግተን ዲሲን ከባቢኣን ኣብቲ ‘ይኣክል’ ዝብል ቴማ ሰልፊን ሲምፖዝየምን ከምዘካየዱን “ ባይቶ ይኣክል ሰሜን ኣሜሪካ “ ከምዘቆሙን ገሊጾም።    ብዛዕባ’ዚ ንገለ ኣተሓባበርቲ’ቲ ሰልፊን ሲንፖዝየምን ኣዘራሪብና ኣለና ኣብዚ ምስማዕ ይክኣል። No media source currently available


ስነ ስርዓት ኣከባብራ መበል 28 ዓመት በዓል ናጽነት ኤርትራ - ኣስመራ

ፕረዚደንት ኢሳያስ ኣፈወርቂ፡ `ምስ`ዚ ሓዲሽ ክውንነት ብዝሳነ ካብ ህንጸት-መሰረተ ልምዓት ከይወጻና፡ ህይወት ህዝቢ ብነባሪን ብዓይነትን ንምልዋጥ ክንሰርሕ ኢና።` ዝሓለፈ ዓርቢ መበል 28 ዓመት ናጽነት ኤርትራ ኣብ ዝተኸብረሉ፡ ኣብ ስታድየም ኣስመራ መደረ ዘስምዑ ፕረዚደንት ኢሳያስ ኣፈወርቂ፡ እዚ ሓዲሽ ዘመን፡ ህዝቢ ኤርትራ ውጽኢት ጽንዓቱ ዝርኣየሉ እዋን ብምዃኑ፡ ናይ`ዚ ዓመት መሪሕ ቃል፡ ጽንዓት ብጽንዓት ንልምዓት ኮይኑ`ሎ ኢሎም። ፕረዚደንት ኢሳያስ ኣፈወርቂ፡ ኣተሓሒዞም፡ ምስ`ዚ ሓዲሽ ክውንነት ብዝሳነ ካብ ህንጸት-መሰረተ ልምዓት ከይወጻና፡ ህይወት ህዝቢ ብነባሪነትን ብዓይነትን ንምልዋጥ ክንሰርሕ ኢና ኢሎም። ምሉእ ጸብጻብ ኣብ`ዚ ምስማዕ ይክኣል። No media source currently available


ኤርትራ: ብሃገራዊ ኮንፈደሬሽን ሰራሕትኛታት ኤርትራ ዝተወደበ ዓውደ-ዘተ ተኸፊቱ

ብሃገራዊ ኮንፈደሬሽን ሰራሕትኛታት ኤርትራ ዝተወደበ ናይ ክልተ መዓልታት ዓውደ-ዘተ ሎሚ ሓሙስ 30 ግንቦት 2019 ኣብ ኣዳራሽ ናይቲ ማሕበር ተኸፊቱ።   እቲ “ዕድላትን ብድሆታትን መጻኢ ስራሕ ኣብ ኤርትራ” ኣብ ዝብል ኣርእስቲ ዝካየድ ዘሎ ዓውደ-ዘተ ቀንዲ ዕላማኡ ኣብ ኤርትራ ንዘሎ ዕድላት ስራሕን ብድሆታቱን ምስ ኣብ ቀርኒ ኣፍሪቃ ተፈጢሩ ዘሎ ትስፍው ናይ ምሕዝነትን ምተሕግጋዝን ሃዋህው ዝህልዎ እወንታዊ ምዕባለታትን ንምግምጋም ዝዓለም ከምዝኾነ ግዝያዊ ሓላፊ ኣህጉራዊ ዝምድናታት ሃኮሰኤ ኣቶ ኣብርሃም ክብሮም ንድምጺ ኣሜሪካ ሓቢሩ።  ምሉእ ትሕዝቶ ኣብዚ ምስማዕ ይክኣል።  No media source currently available


ሕ/ሃ 149 ስደተኛታት ካብ ሊብያ ናብ ሮም ምስጋሩ ገሊጹ

ኣብ ዋና ከተማ ትሪፖሊ ናዕቢ፣ጎነፅን ምንቁልቋል ኩነታት ፀጥታን እናዓበየ ይኸይድ ኣብዘለወሉ ሕጂ እዋን 149 ስደተኛታትን ሓተቲ ዕቑባን ብሓገዝ ትካል ስደተኛታት ሕቡራት ሃገራት ሎሚ ሓሙስ ናብ ሮም ከምዝተወስዱ ተገሊጹ። እቶም ናብ ሮም ዝተወስዱ ስደተኛታት ኤርትራዊያን፣ሶማሊያዊያን፣ሱዳናዊያንን ኢትዮጵያዊያንን እዮም።ካብ መንጉኦም 65 ህጻናት ክኾኑ ከለው እቶም 13 ትሕቲ ሓደ ዓመት ቆልዑት እዮም። ዝበዝሑ ካብቶም ካብ ሊብያ ዝተወሰዱ ስደተኛታት ሓገዝ ሕክምና ከምዘድልዮምን ብዋሕዲ ኣመጋግባ ይሳቐዩ ከምዝነበሩን ተፈሊጡ’ሎ።


ቃለ መጠይቕ ምስ ቀዳማይ ሚንስትር ኢትዮጵያ ዶ/ር ኣብይ ኣሕመድ (2ይ ክፋል)

ቀዳማይ ሚንስትር ኢትዮጵያ ዶ/ር ኣብይ ኣሕመድ ናብ መዝነት ካብ ዝመጹ ሓደ ዓመት ኣቑጺሮም ኣለው። ንፈለማ ጊዜ ምስ ወኪል ድምጺ ኣሜሪካ ኣብ አዲስ ኣበባ ቃለ መጠይቕ አካይዶም ኣለው። ቀዳማይ ሚንስትር ኣብይ ኣሕመድ ኣብ ጉዳይ ዝምድና ኢትዮ-ኤርትራን ምዕጻው ዶባት ክልቲኣን ሃገራት ዝቐረበሎም ሕቶታት መሊሶም። ካልኣይ ክፋል’ቲ ቃለ መጠይቅ ኣብዚ ምስማዕ ይክኣል። No media source currently available